text:
እዋናዊ ዜናታት
- መንግስቲ ሱዳን ብዘይሕጋዊ ኣገባብ ናብ ኤርትራ ክኣቱ ዝተረኽበ ሸቐጣት ብወግዒ ክህግር ጀሚሩ።
- ውሽጣዊ ጉዳይ ቤተ-ክርስትያን ተዋህዶ ኤርትራ ብዋናታቱ ዘይኮነ ብፖለትከኛታት ብጅሆ ተታሒዙ
- ማእከላይ መደበር ናይ’ቲ ኣብ መሬት ኤርትራ ኣትዩ ዘሎ ሰራዊት ግብጺ ማርሳ ተኽላይ ምዃኑ ተሓቢሩ
- መንግስቲ ሱዳን ክሊ ማያዊ ግዝኣተይ ብግብጽን ስዑዲ ዓረብን ተደፊሩ ክብል ናብ ውድብ ሕቡራት ሃገራት ኣመልኪቱ።
- ብኲናት ሕድሕድ ትሕመስ ኣብ ዘላ ሃገረ የመን ዝርከቡ ኤርትራውያን ኢትዮጵያውያን ህይወቶም ዘድሕን ሓገዝ ይሓቱ ኣለው።
- ኤርትራውያን ዝርከብዎም ዝተወሰኑ ስደተኛታት ካብ ሊብያ ናብ ኢጣልያ ተሰጋጊሮም።
- ሓደ ኢትዮጵያዊ ካብ ኤርትራ ናብ ዓዲ እንግሊዝ ኣብ ዝተመልሰሉ ብግብረ ሽበራ ተጠርጢሩ ከም ዝተታሕዘ ተገሊጹ
- ህግደፍ ካብ 5 ታሕሳስ 2017 ጀሚሩ ኣብ ልዕሊ ዝተፈላለያ ትካላት ናይ ምዕጻው ስጉምቲ ይወስድ ከም ዘሎ ተፈሊጡ
- ጅቡትን ስዑዲ ዓረብን ወትሃደራዊ ምትሕግጋዝ ይገብራ ምህላወን ተገሊጹ
- ኣብ’ታ ቅሱን ፖለቲካዊ ኩነታት ዘይብላ ሃገረ ሊብያ ዝካየድ ዘሎ ንግዲ ደቂ-ሰባት መግትኢ ክግበረሉ ዝተፈላለየ ጻዕርታት ይግበር ኣሎ።
- ማእከላይ ኮሚቴ ህዝባዊ ወያነ ሓርነት ትግራይ፡ (ህወሓት) ህልዊ ውሽጣዊ ፖለቲካዊ ጸገሙ ንምፍታሕ ዝጀመሮ ዕጹው ኣኼባ ይቕጽል ኣሎ
- ኣንጻር’ቲ ኣብ ሊብያ ኣብ ልዕሊ ስደተኛታት ዝካየድ ዘሎ ንግዲ ደቂ-ሰባት፡ ብተጣበቕቲ ሰብኣዊ ሰላት ዝተወደበ ሰላማዊ ሰልፊ ኣብ ቅድሚ ቀጽሪ ቤት ጽሕፈት ኤምባሲ ሊብያ ኣብ ፈረንሳ ተኻይዱ።
- መንግስቲ ዓዲ እንግሊዝ ናብ ኤርትራ ንዝኣትው ዜጋታቱ መጠንቀቕታ ሂቡ
- ዕውት ናይ ፕሮፖጋንዳን ውደባን ወፍሪ
- ኣብ ሊብያ ሕጂ’ውን ብዙሓት ስደተኛታት ከም ዘለውን ኣዝዩ ሕማቕ ህይወት የሕልፉ ምህላዎምን ምንጭታት ሓቢሮም።
ኣብ መርበብ ዘለዉ
We have 12 guests and no members online
- Details
- Written by ድምጺ ሰላምን ደሞክራስን ኤርትራ
- Published: 15 December 2017
ብሓቂ ተመክሮ ንምውሳድ ቅሩብነት እንተዝህሉ፡ ካብ ቻይና ኢትዮጵያ ይቐርብ።
ካብ ድኽመቱ መታን ክእርም፡ ካብ ካልኦት ተመክሮ ክወስድ ቅሩብነት ዘለዎ ፖለቲካዊ ሓይሊ፡ ምቑሉልነቱ ክፈልጥ ዘለዎ ድሌትን ማዕባላይነቱን የመልክት። ልምዲ ወይ ተመክሮ ክበሃል እንከሎ ግን ሓደ ገጽ ጥራሕ ኣይኮነን። ኣወንታዊ ተመክሮ ኣሎ። ኣሉታዊ ተመክሮ’ውን ኣሎ። ናይ ታሪኽን ቦታን ቅርበትን ርሕቀትን፣ ናይ ቋንቋን ባህልነት ተመሳሳልነትን ድማ ነናቱ ብልጫ ኣለዎ። ሕጽረታቱ ንምእራም ኣወንታዊ ተመክሮ ካልኦት ዝደሊ ፖለቲካዊ ሓይሊ ነዚ ኣብ ግምት ኣእትዩ ክብገስ ይግባእ። ክውንኖ ዝግባእ ከኣ ብውሕዱ ቅንዕና፡ ፍትሓውን ሓላፍነታውን ኣተሓሳስባ ’ዩ። ኣሉታዊ ተመክሮ ግን ሰባት ካብ ዝሓመቐ ናብ ዝሓሸ፡ ካብ ጌጋ ናብ ቅንዕና ክልወጡን ክምዕብሉን ስለዝደልዩ ብጥዑያት ኣእምሮ ድጉፍ ኣይኮነን። ኣሉታዊ ማለት ዘይቅኑዕ፣ ዘይፍትሓዊ፣ ዘይቅቡል ተመክሮ ስለዝኾነ ብሕብረተ-ሰብ ፍንፉን’ዩ። ውጉዝ’ዩ። ኣሉታዊ ተመክሮ ማእከሉ ውልቃውነት ወይ ጉጅላውነት ብምዃኑ፡ ሓባራውነት ንዝማእከሉ ቅኑዕ ሓሳብ፡ ብጸረ-ህዝቢ፣ ጸረ-ደሞክራስያዊ፣ ጸረ-ፍትሒ ዝኾነ ኣተሓሳስባ ምህራም’ዩ። ኣሉታዊ ትምህርቲ ንምውሳድ ግን ኣሉታዊ ባህሪ ምውናን እኹል’ዩ።
ቅኑዕ ሰብ፣ ህዝባዊ ሓላፍነት ዘለዎ ውድብ ወይ መንግስቲ፡ ኣንጻር ትምክሕታዊ ኣረኣእያ’ዩ። መን ከማይ ኣይብልን። ኩሉ ግዜ ተመሃራይ’ዩ። ዝረኽቦ ትምህርቲ፡ ፍልጠት ወይ ተመክሮ ካብ መን ብዘየገድስ፡ ንህዝቢ ይጠቅም’ዶ ኣይጠቅምን፡ ሰላም፣ ደሞክራሲ፣ ልምዓት የረጋገጽ’ዶ ኣየረጋግጽን ካብ ዝብል ኩርናዕ’ዩ ዝመዝኖ። ህዝባዊ ኣተሓሳስባ ዘለዎ ውድብ ወይ መንግስቲ፡ ቅድሚ ኩሉ ነብሱ’ዩ ዝፍትሽ። ምስ ነብሱ’ዩ ዝተዓረቕ። ብገምጋም ኣቢሉ ውሽጡ ፈትሹ ካብ ተመክሮኡ’ዩ ዝመሃር። ቀጺሉ ካብ’ቲ ንስለኻን ንዓኻን እናበለ ዝጭርሐሉ ሰፊሕ ህዝቢ ክረኽቦ ዝኽእል ኩሉ ዓይነት ትምህርቲ ይወስድ። ቀጺሉ ኣብ ቀረባ ርሕቀቱ ካብ ዝርከቡ ህዝብታት፣ ፖለቲካዊ ውድባት፣ መንግስታት፡ ዝሓለፍዎን ገና ዘሕልፍዎ ዘለውን ፖለቲካዊ ታሪኽን ተመክሮን’ዩ ዝመሃር። ካብ’ዚ ሰጊሩ ኣበየናይ መኣዝን ብዘየገድስ ኣብ ርሑቕ ርሕቀቱ ካብ ዝርከቡ ህዝብታት፣ ፖለቲካዊ ውድባትን መንግስታትን ዝጥቀምሉ ስርዓተ ምሕደራ እንታይ ይመስል፡ ተኸታቲሉ ኣንቢቡ ክወስዶ ዘለዎ ትምህርቲ ክወስድ ምፍታኑ ሕማቕ ኣይከውንን።
ውሽጡ ብግቡእ ከይፈተሸ ከይገምገመ፡ ብቋንቋ፣ ብታሪኽ፣ ብባህሊ፣ ብተመክሮ፣ ብደረጃ ማሕበረ ቁጠባዊ ምዕባለ ምስ ዝመሳሰልዎ ኣብ ቀረባ ርሕቀቱ ካብ ዝርከቡ ህዝብታትን ፖለቲካዊ ሓይልታቶምን ክወስዶ ዝግባእ ጠቓሚ ተመክሮ፡ ብዓይኒ ዕሙት ጽልኢ ሰጊሩ፡ እቲ ዝመርሖ ዘሎ ህዝቢ ዘይፈልጦ ኣብ ርሑቕ ርሕቀት ተጓዒዙ ተመክሮ ይወስድ ኣለኹ እንተበለ ካብ ነብሱ ምቅላዕ፡ ምትዕዝዛብን ዝሓልፍ ቁም-ነገር ክሓፍስ ኣይክእልን’ዩ። ካብ ህዝቡን ከባቢኡን ርሑቕ ተጓዒዙ፡ ኣብ ሰፊሕን ብዙሕ ኣኼበኛን ዝተሳተፈሉ ኣደራሽ ተረኺቡ ዘይናቱ ዘይባህሪኡ ክመስል እንተፈተነ፡ ከም’ቲ “ዝብእስ ኣብዘይፈልጥዎ ዓዲ ከይዱ ማእሲ ኣንጽፉለይ በለ” ዝበሃል ምስላ’ዩ ዝኸውን።
ጉጅለ ህግደፍ ብሓሳብን ብተግባርን ጸረ-ህዝቢ፣ ጸረ-ሰላም፣ ጸረ-ደሞክራሲ፣ ጸረ-ፍትሒ፣ ጸረ ምዕባለ’ዩ። ኣብ ማይ ቤቱ ተፈጢሩ ዘሎ ቅልውላው፡ ኣብ ህዝብታት ኤርትራ ዝፍጽሞ ዘሎ ግፍዒ፣ ብሃገር ደረጃ ኣንጊስዎ ዘሎ ዝተጠናነገ ናይ ውድቀት ኣንፈት፣ ብውሽጥን ብደገን ኣጋጢምዎ ዘሎ ተነጽሎ ሓቢኡ፡ መንግስትና ህዝባዊ መንግስቲ’ዩ። ሓላፍነታዊ’ዩ። ብቑዕ’ዩ። ሃገረይ ናይ ሰላም ደሴት’ያ። መሰረታዊ ሰብኣዊ መሰላት የኽብር’የ። ብሳላ ዝኽተሎ ዘለኹ ቅኑዕ ስትራተጂካዊ ኣንፈት ብገስጋስ ቁጠባዊ ምዕባለ ንቕድሚት ይምርሽ ኣለኹ እንተበለ፡ ንነብሱ ‘ምበር ንካልእ ከእምን ኣይክእልን። ኣፋዊ ዘይኮነ ግብራዊ ምዕባለ ተመዝግብ ዘላ ቻይና፡ ብመንጽር ምዕባለኣ ዝተዓየር ፖለቲካዊ መልእኽቲ ወይ ጽልዋ ንምምሕልላፍ ንዝዓደመቶ ናይ ልዕሊ 300 ዝኾና ፖለቲካዊ ውድባት መድረኽ ስለዝተዓደመ፡ ባህሪኡን ተግባሩን ኣሉታዊ ክንሱ ኣወንታዊ ትሕዝቶ ከም ዘለዎ፡ ኣብ ዓለም ንዘሎ ዘይምዕሩይ ፖለቲካን ንሱ ዝወለዶ ድሕረትን ድኽነትን ንምምካት መታን ክከኣል፡ ኣብ ዓለም ዘለው ደሞክራስያውያን ውድባት ምሕዝነቶም ከደልድሉ ይግባእ ዝቓናኦ መግለጺ ክህብ ምስማዕ፡ “መርዓት’ሲ ዘይወግሕ መሲልዋ ኣብ ቡኹራ …” ከም ዝበሃል ዕርቃኑ ንዝወጽአ ፖለቲካዊ ክፋኡ ዝኸወለ መሲልዎ’ዩ።
ምትእምማን ኣብ ዝረሓቖ ማይ ቤት፡ ካብ ህዝቡ ዝተነጸለ ፖለቲካዊ ህይወት እናሕለፈን ብኮሚኒስቲ ሰልፊ ቻይና ዝተዓደመ ኣኼባ በይጂንግ ከም ዕዱም ስለዝተሳተፈ ምስ ዓበይቲ ምውዓል ንበይኑ ዓቢ ዝገብር መሲልዎ፡ ነቲ ምስታፉ ጥራሕ ፍሉይ ኣትኩሮ ሂቡ፡ ኣቓልቦ ግሩሃት ንምኽሳብ ፕሮፖጋንዳዊ ወፍሪ ከካይድ ቀኒዩ። ሓሶት ዝዘራአ ሓሶት ምዕጻዱ ስለዘይተርፎ ግን፡ መሰረታዊ ደርባዊ ፖለቲካዊ ባህሪያቱ ዝያዳ ተቓሊዑ። ኣብ’ቲ ዓቢ መድረኽ ኣብ ገለ ናይ ገንዘብ ጎይቶት፡ ኣብ ገለ ከኣ፡ ናይ ፖለቲካ ኣያታት ንምርካብ ጸፋዕፋዕ ክብል ቀኒዩ’ዩ ተመሊሱ።
ኣብ ተራ ጽልኢ ዝተመስረተ ጸረ-ህዝቢ ደርባዊ ፖለቲካዊ ተፈጥሮኡ ኣይፈቕደሉ’ምበር፡ ርሑቕ ተጓዒዙ ንህዝብታት ኤርትራ ቀልጢፉ ዘይርደኦም ተመክሮ ደሳዊ ሰልፊ ቻይና ከምጸኣሎም፡ ከምኡ’ውን ናይ ገንዘብን ፖለቲካን ጎይቶት ክመርጽ ዘብዘብ ካብ ዝብል፡ ብዕድመ ድሕሪኡ ዝተወልደ፡ ኣዕቢየዮን ሓንጊረዮን እናበለ ከናሽዎ ካብ ዝፍትን፡ ኣብ ጎረቤት ሃገር ኢትዮጵያ ህወሓት/ኢህወደግ ምስ ክህልዎ ዝኽእል ናይ ኣፈጻጽማ ጸገማት ተኺልዎ ዘሎ ቅዋማዊ ህዝባዊ ደሞክራስያዊ ስርዓት፣ ዘመዝግቦ ዘሎ ቁጠባዊ ምዕባለ፣ ዝጎናጸፎ ዘሎ ዝምድናታት ወጻኢ፣ ዝኽተሎ ዘሎ ኣገባብ ኣፈታትሓ ግርጭት ብኣወንታ ጠሚቱ ካብኡ ተመክሮ እንተዝወስድ፡ ፖለቲካዊ ቁስሉ እናሓደራ ካብ ዝረክስ ንምክልኻል ዕድል ምረኸበ ነይሩ፡፡
ማእከላይ ኮሚቴ ህወሓት ውሽጣዊ ፖለቲካዊ ሽግሩ፡ ብደርባዊ ፖለቲካዊ ኣረኣእያ ገምጊሙ፡ ጠንቂ ናይ’ቲ ጸገም ናይ ፖሊሲ ድዩ ናይ ኣፈጻጽማ? ናይ ዓቕሚ ሰብ ድሩትነት ድዩ ናይ ኣረኣእያ ምዝባዕ ኣስታት 35 መዓልታት ዝወሰደ ክትዕ ኣካይዱ። ከም ውድብ ዝነበርዎ ጸገማት ከይሓብአን ንካልኦት ከየሰከመን ተቐቢሉ። ክውሰድ ዘለዎ ኣራሚ ስጉምቲ ብምውሳድ፡ ዝያዳ መስመሩ ንምድሓንን ቀጻልነቱ ንምርግጋጽን ደረጃ ብደረጃ ምስቲ በዓል ቤት ዝኾነ ህዝቢ መድረኻት ከፊቱ ክመያየጠሉ ምዃኑ ብወግዒ ዝገለጸሉ ሃብታም ተመክሮ፡ ህዝብታት ኤርትራ ኣብ ቀረባ ርሕቀት ምስ ምህላዎም ሰሚዖምን ተገንዚቦምን’ዮም። ንህዝብታት ኤርትራ ምስ ጭቡጥ ማሕበረ ፖለቲካዊ ጸማቶም ዝዛመድ፡ ብቐሊል ቋንቋ ዝርደኦም ተመክሮ ድማ፡ እቲ ኣብ ቻይና ዝተጋበአ ዋዕላ ፖለቲካዊ ውድባት ዘይኮነ፡ ኣብ መቐለ ዝተኻየደ 35 መዓልቲ ዝወሰደ ኣኼባ ህወሓት/ኢህወደግ ዝተዛተየሉ ዛዕባታት፣ ዘነጸሮም ጉድለታት፣ ዝወሰዶ ኣራሚ ስጉሚታት፣ ሒዝዎ ዝወጸአ ፖለቲካዊ ኣንፈትን’ዩ። ስለዚ ኣትኩሮ መልእኽትና ናይ ቻይና ይኹን ናይ ካልእ ተመክሮ ኣይወሰድ ኣየድልን ዘይኮነ፡ ህዝብታት ኤርትራ ብቀረባ ዝፈልጥዎ ምስ ዘቤታዊ ፖለቲካዊ ጸገሞም እናወዳደሩ ብቐሊል ክመሃርሉ ዝኽእሉ ተመክሮ ቀዳምነት ምሃብ ዘለዎ ብልጫን ፖለቲካዊ ልቦናን ንምሕባር’ዩ።
ብሓልዮት ደሞክራስያዊ ግንባር ሓድነት ኤርትራ ዝፍኖ፡ ድምጺ ሰላምን ደሞክራስን ኤርትራ፡ 11-12-2017
ኣገዳሲ ቆጸራታት
- ዝኽሪ ንፈላሚት ባሕቲ መስከረም ሰውራ ኤርትራ ኣብ ሽቱትጋርት
- ጻውዕት ንሰፊሕ ልዝብ ደቂ-ኣንስትዮ ኤርትራ ኤውሮፓ/ኸ ኣብ ጀርመን
- በዓል 8 መጋቢት 2017
- በዓል 8 መጋቢት 2017
- SECOND EASE CONGRESS ANNOUNCEMENT - ምልክታ : ካልኣይ ጉባኤ ዝምልከት
- ኣገዳሲ ሓበሬታ ዝኽሪ መበል 25 እዮብያላዊ ዓመት ናጽነት ኤርትራ Firande av 25 års av Eritreas Självständighet.
- ኣገዳሲ ሕዝባዊ መፍለጢ Important Public Announcement دعوة لإجتماع هام
ሞድ የማን Mod Right sample subtitle goes here
This is the right module position, which is not using any module suffix.
To create a subtitle, separate the title input text in the module manager with an "|" character then enter your subtitle text.


c: text/html

text:
Published: 07 October 2017
ኣብቲ ናይዚ ዕለት ንባብ ወንጌል ተገሊጹ ኸም ዘሎ፡ ነዚ ቓል እዚ ዝተዛረበ፡ እቲ "ካብ ኣንስቲ ኻብ እተወልዱ ኻብ ዮሃንስ ዚዓብይ ሓደ እኳ ከም ዘይተንስአ ብሓቂ እብለኹም ኣለኹ” ተባሂሉ ብልሳን እግዚኣብሔር ወልድ፡ ጐይታናን መድሓኒናን ኢየሱስ ክርስቶስ፡ ዝተመስከረሉ ቅዱስ ዮሃንስ መጥመቕ እዩ።
ዮሃንስ ልዕልና ናይቲ ልዕሊ ዅሉ ዝዀነ ወዲ ኣምላኽ ኢየሱስ ክርስቶስ፡ ካብ መንፈስ ቅዱስ ብዝዀነ ድሙቕን ነባርን ቓላት ካብ ዝገለጹ፡ ናይ እግዚኣብሔር ቅዱሳን ሓደ እዩ። ካልኦት ኵሎም ቅድሚ ልደት መድሓኒና ኢየሱስ ክርስቶስ ዝነበሩ ነብያት፡ ጸረግቲ መገዲ ናይቲ ርእሲ ኹሎም ነብያት ዝዀነ ጐይታና እዮም ዝነበሩ። ዮሃንስ ግና፡ ዘይከም ኩላቶም እቶም ቅድሚኡ ዝነበሩ ነብያት፡ ንጐይታና ብዓይኑ ኺርእዮ፡ ብእዝኑ ኺሰምዖ፡ ብልሳኑ ኽዛረቦ ብኢዱ ድማ ኬጥምቆ ዝተዓደለ ክቡር ነብዪ እዩ። ነቲ ብመንፈስ ቅዱስ ኬጠምቕ ዝተገልጸ ወዲ ኣምላኽ ብማይ ኬጥምቕ ዝተዓደለ ቕዱስ ሰብ ነበረ። ስለዚ ድማ እያ ቅድስቲ ቤተ ክርስትያን፡ “መጥምቐ መለኮት” ኢላ እትሰምዮ።
ኵሉ ሰብ ድማ ናብኡ (ኢየሱስ) ገጹ ኺውሕዝን ምስ ጀመረ፡ እቶም ናይ ዮሃንስ ደቀ መዛሙርቲ ቅንኣት ተሰምዖም። እቲ ዚኸውን ዝነበረ ዅሉ ምስ ገለጽሉ፡ ዮሃንስ ቅድሚኡ ዀነ ድሕሪኡ ዝተገልጹ ባሮት ኣምላኽ ዘይበልዎ፡ መርኣያ ናይቲ ሕሉፍ ትሕትናኡ ዝዀነ ቓላት ተዛረበ። ንሱ ዓርኪ መርዓዊ እምበር፡ እቲ መርዓዊ ብቐንዱ ከም ዘይኰነ፡ ጸራግ መገዲ እምበር እቲ መገዲ ንሱ ኸም ዘይዀነ ድሕሪ ምግላጹ፡ እቲ እቶም ደቀ መዛምርቱ ዘምጹኡሉ “ኵሉ ሰብ ናብኡ ይኸይድ ኣሎ” ዝብል ዜና ኣብ ውሽጡ ቅንኣት ዘይኰነስ ዓብዩ ሓጐስ ከም ዝፈጠረሉ፡ ንሓጐሱ ናብ ምልኣትን ፍጹምነትን ከም ዜዕርጎ ገለጸሎም። ብንጹር፡ “ንሱ (ክርስቶስ) ኪዓብይ ኣነ ግና ክንእስ ይግባእ” ብምባል ድማ፡ እቶም ናቱ ደቀ መዛሙርቱ ካብኡ ንላዕሊ ንክርስቶስ ኬዕብዩ ኸም ዚግብኦም ነገሮም። እቶም ብመፈንጠራ ትዕቢት ኣጻዊዶም ኬስሕትዎ ዘንቀዱ ፈሪሳውያን፡ “ንስኻ መን ኢኻ፧ ብዛዕባ ርእስኻ እንታይ ትብል፧” ኢሎም ምስ ተፈታተንዎ፡ “ኣነ ኣብ በረኻ ዚእውጅ ድምጺ እየ” ብምባል፡ ንርእሱ ኸም ድምጺ ገይሩ እምበር ከም ምሉእ ሰብ ገይሩ ኺገልጻ እኳ ኣይፈተወን። ይትረፍ ክርስቶስ ኪኸውን፡ ስራኽ (መእሰሪ) ሳእኒ ናይ ክርስቶስ ክፈትሕ ኰነ ሳእኒ ክርስቶስ ኪጽውር እኳ ብቑዕ ከም ዘይዀነ ተኣመነ። ኣብቲ ዘመን እቲ ስራኽ ምፍታሕ ኰነ ሳእኒ ምጻር፡ ንባሮት ጥራይ እምበር ንደቀ መዛሙርቲ እኳ ዘይዋሃብ ኣዝዩ ትሑት ተግባር እዩ ዝነበረ። ስለዚ ቅዱስ ዮሃንስ፡ ንርእሱ ከም ነብዪን ከም ጸራግ መገድን ዘይኰነስ፡ ናብ ደረጃ ባርያ ኣውሪዱ ይርእያ ኣሎ ማለት እዩ። ሕጊ መለኮት፡ “ርእሱ ዘልዕለ ኽሓስር፡ ርእሱ ዘትሓተ ኸኣ ልዕል ኪብል እዩ” ከም ዝበለ፡ ቕዱስ ዮሃንስ፡ ካብ ኣንስቲ ኻብ ዝተወልዱ ኹሎም እቲ ዝዓበየ ሰብ ዝገበሮ ድማ ንሱ እዩ (ማቴ 23፡12)። “እቲ ኻብ ላዕሊ ዚመጽእ ዘሎ፡ ንሱ ልዕሊ ዅሉ እዩ። ካብ ምድሪ ዝዀነ ምድራዊ እዩ፡ ናይ ምድሪውን ይዛረብ። እቲ ኻብ ሰማይ ዚመጽእ ዘሎ ግና፡ ንሱ ልዕሊ ዅሉ እዩ።” ኢሉ ዝገለጾ ቓል፡ ጐይታና ኢየሱስ ክርስቶስ ልዕሊ ዅሎም ስጋ ዝለበሱ ናይ ኣምላኽ ሰባት ዝዀነሉ ምኽንያት ዚገልጽ እዩ (ዮሃ 3፡31)። ጐይታና ሰብ ኰይኑ ኣብ ምድሪ እንተ ተመላለሰ እኳ ምድራዊ ኣይነበረን። ኵላቶም ቅድሚኡ ዝነበሩ፡ ኣብ መንጎ ኣምላኽን ሰብን ማእከላይ ኰይኖም ዘገልግሉ ቅዱሳንን ጻድቃንን ሰባት ኵሎም ምድራውያን እዮም። ጐይታ ግና እቲ እንኮ ካብ ሰማይ ካብ ላዕሊ ዝወረደ እዩ። ኵሎም ነብያትን ሃዋርያትን ድሕርኦም ዝተላዕሉን ቅዱሳንን ዝተነግሮምን ዝተማህርዎን ጥራይ እዮም ዝሰበኹ። ንሱ ግና ካብ ሰማይ ስለ ዝወረደ፡ ተነጊርዎን ተማሂርዎን ዘይኰነስ፡ ባዕሉ ብዓይኑ ብዛዕባ ዝረኣዮ ብእዝኑ ብዛዕባ ዝሰመዖ፡ ብኢዱ ብዛዕባ ዝዳህሰሶ እዩ ዝተዛረበ። ዝረኣዮን ዝሰምዖን ጥራይ ዘይኰነ፡ ነቲ ዝተባህለን ዝተገብረንውን በሃሊኡን ገባሪኡን ባዕሉ ከም ዝዀነ፡ ወንጌላዊ ዮሃንስ "ቃል ብመጀመርታ ነበረ፡ እቲ ቓል ድማ ኣብ ኣምላኽ ነበረ፡ እቲ ቓልውን ኣምላኽ ነበረ። እዚ ብመጀመርታ ኣብ ኣምላኽ ነበረ። ብእኡ ዅሉ ዀነ፡ ካብቲ ዝዀነ ዘበለ ድማ ብዘይ ብእኡ ዝዀነ የልቦን። ህይወት ኣብኡ ነበረት፡ እታ ህይወት ከኣ ብርሃን ሰብ ነበረት።” ብምባል ኣረጋጊጹልና እዩ (ዮሃ 1፡1-4)። እቲ ስጋ ለቢሱ ኣብ ማእከል ሰብ ዝተመላለሰ ክርስቶስ እምበኣር፡ ፈጣሪ ዅሉ ዓለም ዝዀነ ፍጹም ኣምላኽ እዩ። ንሱ ምእንቲ ኼድሕነና ክሳዕ ሰብ ምዃን፡ ሰብ ንሰቡ ድማ ክሳዕ ባርያ-ሰብ ብምዃን ርእሱ እንተ ኣትሓተ፡ እቲ ልዕሊ ዅሉ ምዃኑ ከም ዘይሓደገ ኸነስተውዕል ይግባእ። ጐይታና ባዕሉ ብልሳኑውን፡ “ንስኻትኹም ካብ ታሕቲ ኢኹም፡ ኣነ ኻብ ላዕሊ እየ፡ ንስኻትኹም ካብዛ ዓለም እዚኣ ኢኹም፡ ኣነ ኻብዛ ዓለም እዚኣ ኣይኰንኹን። … ኣነ ካብ ኣምላኽ እየ ዝወጻእኩን ዝመጻእኩን” ብምባል ኣረጋጊጹልና እዩ (ዮሃ 8፡ 23, 42)። እምበኣር፡ እቲ ኻብ ኣንስቲ ኻብ እተወልዱ እቲ ዝዓበየ ምዃኑ ብክርስቶስ እተመስከረሉ ቅዱስ ዮሃንስ፡ ስራኽ ኣሳእን ክርስቶስ ክፈትሕ ዘይበቅዕ እንተዀይኑ፡ እቶም ካብኡ ዚንእሱ ኹሎምከ ደኣ እንታይ እዮም ኪብሉ፧ ከምቲ ዮሃንስ መጥመቅ ባዕሉ፡ “ነታ ምስክሩ ደኣ ዚቕበላ የልቦን እምበር፡ ንሱስ (ማለት ክርስቶስ) ዝረኣዮን ዝሰምዖን እዩ ዚምስክር። እቲ ነታ ምስክሩ እተቐበላ ግና፡ ኣምላኽ ሓቀኛ ምዃኑ ሐተመ (ኣረጋገጸ፡ ተኣመነ)።” ዝበሎ፡ እቲ ነታ ክርስቶስ ልዕሊ ዅሉ ምዃኑ ዝገለጻ ቓል ዝተቐበለን ብቓላት ጥራይ ዘይዀነ ብግብሪውን ዘኽበራ ሰብ፡ ሓቅነት ናይ ኣምላኽ ይእመን ኣሎ (ዮሃ 3፡31-32)። ብኣንጻሩ ድማ፡ እቲ እግዚኣብሔርን ኵሎም ነብያትን ሃዋርያትን፡ ቅዱሳን ኣቦታትን ቤተ ክርስትያንን ብዛዕባ ልዕልና ክርስቶስ ዝሃብዎ ምስክርነት ዘይተረድኦን ዘይተቀበሎን፡ ኣብ ዕለታዊ መንፈሳውን ማሕበራውን ናብራኡ ድማ ልዕልና ክርስቶስ ዘየንጸባረቐ ሰብ፡ ንኣምላኽ ሓሳዊ ይገብሮ ኸም ዘሎ ኺፈልጥ ይግብኦ። ሃዋርያ ቅዱስ ዮሃንስ “… ምስክር ሰብ እንቕበል እንተ ዄንናስ፡ ምስክር ኣምላኽ ካብኡ (ካብ ምስክር ሰብ) ይበልጽ እዩ። ብወዲ ኣምላኽ ዚኣምን እቲ ምስኽር ኣብ ውሽጡ ኣለዎ። እቲ ንኣምላኽ ዘይኣምን፡ ነቲ ኣምላኽ ብዛዕባ ወዱ ዝምስክሮ ምስክር ስለ ዘይኣመኖ ንእኡ (ንኣምላኽ) ሓሳዊ ገይርዎ ኣሎ። ኣምላኽ ናይ ዘለዓልም ህይወት (ብክርስቶስ) ከም ዝሃበና እቲ ምስኽር እዚ እዩ እሞ፡ እዛ ህይወት እዚኣ ኣብ ወዱ ኣላ። እቲ ወዲ ዘለዎ ህይወት ኣላቶ። ወዲ ኣምላኽ ዘይብሉ ህይወት የብሉን።” ብምባል ነዚ ሓቂ እዚ ኣነጺሩልና ኣሎ (1ዮሃ 5፡ 9 -12)። ኵሎም ቅዱሳን እዚ ምስክር እዚ ኣብ ውሽጦም ስለ ዝነበሮም እዮም እግዚኣብሔር ዘኽበሮም፡ ቅድስቲ ቤተ ክርስትያን ድማ ተኽብሮም ዘላ። ነቲ ኣምላኽ ብዛዕባ ወዱ ዝሃቦ ምስክር እንተ ዘየኽብርዎ ግና፡ ንኣምላኽ ሓሳዊ ስለ ዝገበርዎ፡ ናብቲ ዝረኸብዎ ክብሪ ኣይምበቕዑን ኔሮም። ንሳቶም ነቲ ናይቲ ዝተቐበልዎ ምስክር ኣምላኽ መሰኻኽር ብምዃኖም እዮም ሰማእትነት ዝተቐበሉ። እዛ ምስክር እዚኣ (ኣምላኽ ብዛዕባ ወዱ ዝምስኽራ ምስክር) ካብ ህይወቶም ንላዕሊ ኣዝዩ ዝተዓጻጸፈ ኽብሪ ሰለ ዘለዋ፡ ምእንቲ እዛ ምስክር እዚኣ ህይወቶም ከሕልፉ ሰገጥ ኣይበሉን። ብኣንጻሩ ምእንቲ እዛ ሓቂ እዚኣ ኺስውኡ ዓብይ ክብሪ ተሰምዖም። ምእንቲ ቓል ኣምላኽን፡ ምእንቲ ምስክር ኢየሱስን (ማለት ኢየሱስ ልዕሊ ዅሉ ምዃኑ ብምምስካር) ተሓርዱ፡ ተሰቅሉ፡ ኣብ ሃልሃልታ ሓዊ ተጠብሱ፡ ብህይወቶም ከለዉ ድራር ጥሙያት ኣራዊት ኪዀኑ ኣሕሊፎም ተዋህቡ፡ ብሰይፊ ክሳዶም ተሰየፈ፡ ብመጋዝ ተመጊዞም ተቆራረጹ፡ ብዳርባ እምኒ ተፈጽፈጹ፡ ስምዒ ኣብ ሰብነቶም ተነስኒሱ ናይ ጐደናታት ምብራህቲ ዀይኖም ነደዱ፡ ህይወቶም ክሳዕ እትሓልፍ ብጥምየትን ብጽምኣትን ተቐጽዑ።
ኵሎም ቅዱሳን ልክዕ ከም ዮሃንስ መጥምቕ፡ ክርስቶስ ካብ ላዕሊ ከም ዝመጸን ልዕሊ ዅሉ ምዃኑን፡ ንሳቶም ድማ ስራኽ ኣሳእኑ እኳ ኪፈትሑ ዘይበቕዑ ኣዝዮም ትሑታትን ምድራውያንን ምዃኖም እናተኣመኑ ዘገልግሉን ህይወቶም ንሰማእትነትን ኣሕሊፎም ዝሃቡን። ንሕና ድማ ልኽዕ ከምኣቶም፡ ክርስቶስ ልዕሊ ዅላቶም መላእኽትን ልዕሊ ዅሎም ቅዱሳንን ጻድቃንን ምዃኑ ክንኣምንን ክንእመንን፡ ምእንቲ እዚ ምስክር እዚ ድማ ህይወትና ንመስዋእቲ ኣሕሊፍና ኽንህብ ድልዋት ክንከውን ይግብኣና። ጐይታ ብምኽንያት ስጋ ምልባሱ፡ ካብ ኣምላኽ ጥራይ ዘይኰነ ዋላ ካብ መላእኽትን ሰባትን እኳ ርእሱ እንተ ኣትሓተ፡ ካብ ኣብን መንፈስ ቅዱስን ዘይንእስ ፍጹም ኣምላኽ እዩ። ነቲ ብምልባስ ስጋ ዝተሓቶ ምትሓት ድማ እግዚኣብሔር ኣቦ ብኸመይ ዝበለ ኽብሪ ኸም ዘኽበሮ፡ ሃዋርያ ጳውሎስ፡ “ስለዚውን ኣምላኽ ልዕሊ ዅሉ ልዕል ኣበሎ፡ ልዕሊ ዅሉ ስም ዝዀነ ስም ኸኣ ሃቦ።" ብምባል ገሊጹልና ኣሎ (ፊሊ 2፡9)። ስለዚ ነቲ ኣምላኽ ልዕልናኡ ዝኣመነሉ፡ ንሕናውን ክንእመኖ፡ ክንግዝኦ፡ ክንስውኣሉ ይግብኣና። እቲ ብኸምዚ ንኢየሱስ ዝኣመኖን ዝተኣመኖን ናይ ዘለዓልም ህይወት ኣለዎ። እቲ ብወዲ ኣምላኽ ዘይኣምን ግና ቑጥዓ ኣምላኽ ኣብኡ ይነብር እምበር ንዘለኣለማዊ ህይወት ኺርእዮን ኪረኽቦን ኣይኽእልን እዩ። ከይኣመንዎ ኪእዘዝዎ ስለ ዘይኽእሉ ቓል እግዚኣብሔር “ደቂ ዘይምእዛዝ”፡ ኢሉ እዩ ዝጽውዖም (ኤፌ 5፡ 3 6፡ ቆሎ 3፡ 5 10)።
ኣብ ክርስቶስ ዘሎና እምነት ብዝወሓደን ብዝደኸመን መጠን፡ ንኣምላኽ ናይ ምእዛዝን ከም ፍቓዱ ናይ ምንባርን ዓቕምና ስለ ዝደክም፡ ከም ኣቦና ኣብርሃም ንክርስቶስ እቲ ንልዕልናኡ ዝግባእ ክብሪ እናሃብና ንምእማን እንተ በርታዕና እዩ ዝሕሸና። ጐይታና ባዕሉ “እንጌራ ህይወት ኣነ እየ፡ ናባይ ዝመጸእ ኣይጠምን፡ ብኣይ ዝኣምን ከኣ ከቶ ኣይጸምእን እዩ። ኣነ ብርሃን ዓለም እየ፡ እቲ ዝስዕበኒ ብርሃን ህይወት ክረክብ እምበር ብጸልማት ኣይኪኸይድን እዩ። እቲ ደገ ኣነ እየ፡ ብኣይ ዝኣትዉ ክድሕን ኪኣቱን ክወጽእን መጓሰዪ'ውን ክረክብ እዩ። እቲ ሕያዋይ ጓሳ ኣነ እየ። መገድን ሓቅን ህይወትን ኣነ እየ። ብዘይብኣይ ሓደ እዃ ናብ ኣቦ ዝመጽእ የልቦን።” ኢሉና እዩ'ሞ፡ ነቲ እግዚኣብሔር ኣቦ፡ ቅዱሳት ነብያትን ሃዋርያትን፡ ቅዱሳት ኣቦታትን ቤተ ክርስትያንን ልዕሊ ዅሉ ልዕል ዘበልዎ ኢየሱስ ኣብ ዅሉ መንፈሳውን ማሕበራውን ህይወትና ልዕል ነብሎ። ኣብ ስርዓት ቅድስቲ ቤተ ክርስትያን'ውን፡ ነፍሲ ወከፍ ቅዳሴ ዝቀደሰ ሰራዒ ካህን፡ ነቲ ናይቲ ዕለት ናይ ዮሃንስ ወንጌል ንባብ ኣንቢቡ ምስ ወድአ “ዘየኣምን በወልድ ቦ ሕይወት ዘለዓለም (ብወልድ ዚኣምን ናይ ዘለኣለም ህይወት ኣለዎ) ከም ዝብል ድማ ወርትግ ነቕልበሉ።
ብጸጋ ጐይታና ኢየሱስ ክርስቶስን ፍቕሪ ኣምላኽን ሕብረት መንፈስ ቅዱስን ምስ ኩላትና ይኹን።
ኦርቶዶክሳዊት ቤተ ክርስቲያን ተዋህዶ ኤርትራ መንበረ ጵጵስና ሰሜን ኣሜሪካ

robotstxt: allowed

filter: keep


text:
ብሩኽን ቅዱስን በዓል ጥምቀት ጎይታናን መድሓኒናን ኢየሱስ ክርስቶስ ይግበረልና። ኣሜን።
ሰኑይ 22 ጥሪ 2018: ቃልኪዳን ኣብ ግብራዊ ናብራ - መበል 22 ክፋል
ናይ ዕድመ በዓል ጸጋ ዝኾኑ፡ ወዲ 91 ዓመት ክቡር ኣቦና 3ይ ፓትርያርክ ቅዱስ ኣቡነ እንጦንዮስ፡ ብዘይ ገበን
2017 መዓልታዊ ፈነወ ራድዮ ተዋህዶ - Daily Radio broadcasted in 2017
ሰንበት 31 ታሕሳስ 2017 ኢየሱስ፡ ሕያዋይ ጓሳ
ሓሙስ 30 ሕዳር 2017 እቲ ስደተኛ መንእሰይ - መበል 18 ክፋል
ኣብዚ ቅንያት እዚ መንፈሳውያን ኣቦታት ገዳም ደብረ-ቢዘን፥ ንኣባ ሉቃስን ንኣባ ባስልዮስን ብዝገብርዎ ዘይሕጋውን ዘይመንፈሳውን ኣሰራርሓ ብትሪ ስለ ዘወገዝዎም ድሮ ክልተ መነኮሳት ብወተሃደራት መንግሥቲ ተታሒዞም ኣብ ቤት ማእሰርቲ ተሓይሮም ኣለዉ።
ሰንበት 8 ጥቅምቲ 2017፡ ብምኽንያት ዝኽሪ ኤርትራውያን ግዳያት ላምፐዱሳ፡ ኣብ ኩለን ኣህጉረ ስብከታትና ጸሎት ፍትሓት ክካየድ እዩ። እዚ ጸሎት ፍትሓት'ዚ:


text:
ኣብ ኩለን ክፍለ ሰራዊታት ሕጽረት መሻርፍ ናይ ሕሩጭ ኣጋጢሙ ምህላዉ ምንጭታት ካብ ሓይልታት ምክልኻል ሓቢሮም። ብመሰረት እቲ ሓበሬታ እተን ክፍለሰራዊታት ናይ ወርሒ ታሕሳስን ሕዳርን ስንቂ ክሳብ ሕጂ ከም ዘይተቀበላ ተረጋጊጹ ኣሎ።ብሰንኪ እዚ ኣብ ሰራዊት ዘይተላእከ ስንቂ ኣብ ኣሃዱታት ጥምየት ኣትዩ ምህላዉ ዝገለጹ ምንጭታት፡ ብፍላይ ኣሃዱታት እዚ ምዕራብ ካብ እቲ ናይ ሰራዊት ደሞዝን ውሽጣዊ ኣብ ባንክታት ዝጸንሐን ገንዘብን ብምግባር መሸላ ካብ ሹቅ ይዕድጋ ክም ዘለዋ ተፈሊጡ።
ካብ ወርሒ ግንቦት ኣቢሉ ኣብ ሰራዊት ስእነት መሻርፍን ቅያር ዩኒፎርምን ኣጋጢሙ ምኽራሙ ዝሓበሩ እቶም ምንጭታት ናይ ደቂ ኣንስትዮ ዝዕደል ንጽህና መንዲል ማለት ሞዴስ ክችምኡ እውን ንሓደስቲ ዝወሃብ ወተሃደራዊ ዩኒፎርም ንልዕሊ 6 ወርሒ ድሃዩ ክም ዘየለሓቢሮም። እቶም ክፍለሰራዊታት ብመንገዲ እዚ ግንባራት ጸገማቶም ናብ ሚኒስትሪ ምክልኻል እኳ እንተላኣኹ፡ ጀነራል ፍሊጶስ ሰራዊት ብዘለዎ ኢዩ ዝናበር፡ ጥሜትን ዕርቃንን ኣካል መለክዒ ጽንዓት ሰራዊት ኢዩ፡ ንጽህና መንዲል መሰረታዊ ሕቶ ኪኸውን ኣይግባእን ክብል ከምዝመለሰሎም ተሓቢሩ። ከም ውጽኢት ናይዚ ኣብ ሰራዊት መሻርፍ ጎዲሉ፡ ደቀንስትዮ ንፍሕና መንዲል ንስድራቤተን ለኣኹልና ክብላ ይረኣያ ምህላወን ዝፍለጥ ኮይኑ እቲ ብተደጋጋሚ ዝቐረበ ናይ ሚሊታሪ ዩኒፎርም ሕቶ ስለዘይተመለሰ ኣብ ሰራዊት ዝምደቡ ሓደስቲ ኣባላት ሲቢል ክዳን ብምልባስ ኣብ መሳርዖም ይኣትዉ ምህላዎም ተሓቢሩ።
ብኣንጻር እዚ ኣብ ልዕሊ ሰራዊት ዝግበር ዘሎ ብደዐን ዓመጽን መንግስቲ ኤርትራ ዋጋ ናይ ቢራ ብ150% ከምዝወርድ ጌርዎ ኣሎ። ኣብ ኤርትራ ዋጋታት ናይ ኩሎም መሰረታዊ ሃለኽቲ ብናህሪ ይቕጽለሉ ኣብ ዘሎ እዋን፡ መንግስቲ ኤርትራ ኣብ ቢራ በጺሑ ዋጋ ዳርጋ ብ150% ሙግዳሉ ንብዙሓት ሰባት ኣገሪሙ ምህላዉ እቶም ምንጭታት ገሊጾም።
ሓደ ካብቲ መንግስቲ ኤርትራ ተጊሁ ክሰርሓሉ ዝጸንሐ ተግባራት፡ መንእሰያት ኣብ ዝሙትን መስተን ሳዕስዒትን ከምዘድህቡ ምግባር ኮይኑ፡ እዚ ኣብ ኣልኮላዊ መስተ ተገይሩ ዘሎ ገዚፍ ናይ ዋጋ ሙግዳል መርኣያ ናይቲ ዝተባህለ ተግባራት ሙኻኑ እቶም ምንጭታት ሓቢሮም።
ዋጋ ባኒን ዝስተ ማይን ዘየጉደለ ስርዓት፡ ዋጋ ናይ ኣልኮላዊ መስተ ከጉድል ምርኣይ ክሳብ ክንደይ ነቲ ህዝቢ ንዒቕዎ ከምዘሎ ዘርኢ ሙኻኑ እውን እቶም ምንጭታት ሓቢሮም።


text:
ኣብ ንኡስ ዞባ ሻምብቆ፡ ዝሓለፈ ዓመት ዘይተሳለጠ መስርሕ መለሳ ናይ ሕርሻ መሬት፡ ወቕቲ ክራማት ቅድሚ ምእታዉ ክጻፈፍ ምዃኑ ተገሊጹ።
ኣመሓዳሪ’ቲ ንኡስ ዞባ ኣቶ ተስፋይ ባይራይ ምስ ነበርቲ ሓውሲ ከተማ ሻምብቆ ኣብ ዝገበሮ ርክብ፡ እቲ ዕላማ – ምዕሩይ ተጠቃምነት መሬት ብምርግጋጽ ኣፍራይነት ክብ ንምባል ከምዝኾነ ኣረዲኡ።
ዜጋታት ኣዋጅ መሬት ብዘፍቅዶ መሰረት፡ ነቲ ዝውንንዎ መሬት ሕርሻ ብግቡእ ክጥቀሙሉ ብምዝኽኻር ድማ፡ ንወለዶታት ኣብ ግምት ብዘእተወ ኣገባብ ክከናኸንዎ ኣተሓሳሲቡ።
መስርሕ መለሳ መሬት ብግቡእ ንምስልሳል፡ ነፍሲ-ወከፍ ዜጋ ኣበርክቶ ክገብር ከምዝግባእ ዘገንዘበ ኣቶ ተስፋይ፡ ሓረስቶት ምስቶም ዝምረጹ ኮሚተታት ብትግሃት ክተሓባበሩ ተላብዩ።
ኣብ’ቲ ኣጋጣሚ፡ ኣዛዚ መደበር ፖሊስ ንኡስ ዞባ ሻምብቆ ተለንተ ዮሴፍ ብርሃነ፡ ህዝቢ ሰላምን ርግኣትን ከባቢኡ ንምውሓስን ተርእዮ በደላትን ገበናትን ንምግታእን፡ ምስ ፖሊስ ዘለዎ ዝምድናን ምትሕብባርን ከሐይል ጸዊዑ።


text:
ብዓለ ፅንሰታ ለማርያም ፍሉይ ዝገብሮ አብዚ ዓመት ካብዚ ዕለት ጀሚራ ክሳብ ንዓመታ ኅዳር 20 2016 ቤተ ክርስትያን “ቅዱስ ዓመተ ኢዮቤል ናይ ምሕረት” አዊጃትልና አላ። ኢዮቤል ዝእወጅ አብ ልማድ ቤተ ክርስትያን ተሓድሶ መንፈስ ክርከብ ብፍሉይ ከአ ሰባት አብ አምላኽ ክንምለስ እዩ ስለዚ ሎምዘበን እውን ክንምለስ ክንሳሕ ንሕተት አሎና። ብዓልና ፍሉይ ዝገብሮ ንሕና ደቂ ማርያም አብ እምነትናን አብ ርክባትናን ፍሉይ መልክዕ ማርያምን ወዳን አባና ክርአ እንከሎ እዩ። ብዓለ ፅንሰታ እንታይነት ማርያም ዝገልጽ ስለ ዝኾነ ፍሉይ ብዓል እዩ። ማርያም ብዘይኃጢአት ምጽናሳ ዘርእዮ ተቐባሊት ምሕረት አምላኽ ምዃና እዩ። ንሳ ከም አደ ምሕረት መጠን ካብቲ ምሕረት ትካፈል። ማርያም አደ ቤተ ክርስትያን እያ ብወገና ንምሕረት አምላኽ አብ ዓለም ክምዝህሉ ትገብር ብፍላይ አብዚ ቅዱስ ዓመት ምሕረት። ነዚ ዓመት መመላእታ እምብአር አብ ምሕረት አምላኽ ምስ ማርያም ክንጉዓዝ ንሕተት አሎና።
አብ ዋዜማ ናይ ጽንሰታ ለማርያም “ለልየ በእዴየ ለሐኩዋ ለድንግል እንተ እምኔሃ ተስባእኩ ይቤ እግዚአብሔር መንበሩ ዘኪሩቤል ዘኢዮር ማኅድሩ ዘይትነገር ቃል ኀደረ ላዕሌሃ”። መንበሩ አብ ኪሩቤል ማኅደሩ አብ ኢየር ዝኾነ እግዚአብሔር ባዕለይ ብኢደይ ንድንግል ፈጠርክዋ፤ ክንገር ዘይክአል ቃል አብአ ሓደረ፤ እናበለ ሕርየት ማርያም ካብ መጀመርያ ብእግዚአብሔር ከም ዝኾነን ኩሉ ናታ ዘበለ ምስቲ ዝወለደቶ ክርስቶስ ተተሓሒዙ ከምዝኸይድ ይነግረና። ኩሉ እምነትና ንማርያም ዝርኢ ካብ ክርስቶስ ፈሊና ክንርእዮ አይክአልን እዩ፥ ኩሉ ናታ ዘበለ ምስ ወዳ ዝተተሓሓዘ እዩ፥ በዚ ምኽንያት እዩ አብ ባህልና ምስለ ፍቁር ወልዳ እንብል።
አብ እምነትና አርባዕተ አዕማድ እምነት ብዛዕባ ማርያም አለዉና፡
ማርያም አደ አምላኽ እያ። አብ ጉባኤ ኤፈሱስ ብ431 አበው ማርያም አደ አምላኽ ኢሎም ወሲኖም።
ማርያም ብዘይ ኃጢአት አዳም ተጸኒሳ። ፕዮስ ፱ ብ1854 ንኹሎም አቡናትን ጉባኤ ጳጳሳትን ሲኖዶሳትን ድሕሪ ምሕታት ድንግል ብሕልንአ ድንግል ብሥግአ ኢሎም አዊጆም።
ማርያም ቅድምን ድሕርን ንክርስቶስ ምውላዳ ድንግል እያ። ፭ይ ጉባኤ ቁስጥንጥንያ ብ553 አዊጁ።
ማርያም ብሥግአን ብነፍሳን ንሰማይ ፈሊሳ። ፕዮስ XII ብ1950 አዊጆሞ።
ብዓለ ጽንሰታ ለማርያም ብናይ ሃገርና ስርዓት አብ 13 ታሕሣሥን አብ 7 ነሓሰን ይዝከር፥ ማርያም ሓጢአት አይለኸፋን ካልኦት ኩልና አብ ሓጢአት ተወሊድና። ናይ ማርያም ብዘይ ኃጢአት ምጽናሳ ከም ዓምዲ እምነት አብ ካቶሊካዊት ቤተ ክርስትያን ታሕሣሥ 8 1854 ብፕዮስ 9ይ አብ ሮማ ብዕሊ ሓደ ካብቲ ዓምዲ እምነት ቤተክርስትያን ምዃኑ ተአዊጁ። “ካብ ፈለማ እዋን ጽንሰታ ጀሚራ ፍሉይ ብዝኾነ ጸጋን ናይ ከሃሌኩሉ አምላኽ ጉንዖን ብናይ ኢየሱስ ክርስቶስ መድኅን ዓሌት ሰብ ትሩፋትን ብፅዕት ድንግል ማርያም ካብ ዝኾነ ርስሓት ኃጢአት ናጻ ኮይና ተዓቂባ እያ” ፕዪስ ፱ይ Ineffabilis Deus (1854). እዚ ዓምዲ እምነት ዝእውጆ ማርያም ብጸጋ አምላኽ ካብቲ መጀመርያ ካልኢት ጽንሰታ ካብ ኩሉ ኃጢአት አዳም ነጻ ኮይና ከም ዝተወልደት ይነግረና። ማርያም ከም ኩሉ ሰብ ብሥጋዊ ርክብ አቦአን አዲአን (ሃናን እያቄምን) እያ ተወሊዳ፥ እንተ ኾነ እግዚአብሔር ብፍሉይ ክእለቱ ካብ ኩሉ ኃጢአት ነጻ ገርዋ። (ሓ/ት/ክ/ 491)። ካልኦት ኩልና አብታ ዝተጸነስናላ ደቒቕ ብኃጢአት አቦና አዳምን ሔዋንን ንልከፍ። እዚ ኃጢአት ብጥምቀት ነጥፍኦ። ማርያም ግን ካብ መጀመርያ ተፈጥሮአ ብዘይ ዝኾነ ሰብአዊ ድኽመት ኃጢአት እያ መጺኣ። አብዚ ዓለም ከምቲ አዳምን ሔዋንን ቅድሚ አብ ኃጢአት ምውዳቖም ዝነበርዎ ሕይወት እያ ተፈጢራ። እዚ ኹሉ አምላኽ ዝገበረላ ዓስቢ ናይ ዝኾነ ዝገበረቶ ሰናይ ግብሪ አይኮነን፥ ወይ እውን ባዕላ ብዝገበረቶ ዝረኸበቶ አይኮነን እዚ ኹሉ ብመንጽር እቲ አደ አምላኽ ክትከውን ተራእዩ አምላኽ ዝገበረላ እዩ። እምብአር እዚ ጽንሰታ ለማርያም እንብሎ ዘሎና ማርያም መን ምዃና ይገልጸልና። ከምኡ እግዚአብሔር መን ምዃኑን ንሕና አብቲ መወዳእታ ዘይብሉ ፍቕሩ እንታይ ክንከውን ከምእንኽእል ክነግረና ይኽእል።
አብዚ ምስ ካልኦት ምስራቓውያን አብያተ ክርስትያናት ንፈላለ ማለት ምስራቓውያን ማርያም አብ ማሕፀን አዲአ ክትጽነስ እንከላ ምስ ኃጢአት እያ ተጸኒሳ ድሕሪ ምጽናሳ ግን ብጸጋ አምላኽ ድሒና ይብሉ። ንሕና ካቶሊካውያን ማርያም አደ ክርስቶስ ስለ ዝኾነት ዝኾነ ኃጢአት ክትንክፋ አይክእልን እዩ ምኽንያቱ ብመንጽር ክርስቶስ ተራእዩ ንብል። ከምኡ እቲ መልአኽ ከበስራ እንከሎ “ጸጋ ዝመልአኪ፥ እግዚአብሔር ምሳኺ እዩ” ክብላ እንከሎ ነቲ አብአ ዘሎ ጸጋ አምላኽ እዩ ዝሕብር ስለዚ ማርያም ካብ መጀመርያ ብዘይ ኃጢአት ተፀኒሳ ንብል።
ቅዱስ ዓመት ክንጅምር እንከሎና አብ መወዳእታ ናይ 50 ዓመት ፪ይ ጉባኤ ቫቲካን ካብ ዝግበር አብ እንዛዝመሉ ዘሎና እቲ ምሉእ ምሕረት ዝኾነ አምላኽና አባን ዘፍስሶ ጸጋታቱ አብዚ ብዓል ብፍሉይ ጸጋ ይግለጽ። እቲ አብ ክርስቶስ ካብ መጀመርያ ብፍሉይ ዝተገልጸ ምሕረት ብጊዜ አብ ልዕሊ ማርያም ክወርድ ተራእዩ። መልእኽ “ምልእተ ጸጋ” ክብላ እንከሎ ካብ መጀመርያ ህላዌአ ከምዝተዋህባ ንርኢ። ማርያም ከስ ነቲ አምላኽ አባና ከመይ ኢሉ ከም ዝገብሮን ንሕና ኸአ ከመይ ኢልና ክንምልሰሉ ከምዝግባእ አርአያና/ሞዴና እያ።
ማርያም ሓዳስ ሔዋን እያ፡
ኦሪት ዘፍጥረት ቀዳሞት ወለድና አዳምን ሔዋን ከመይ ኢሎም ካብ አምላኽ ብዘይምእዛዞም ከም ዝርሓቝ ይነግረና። ወንጌል ሉቃስ እታ ዳግሚት ሔዋን ብእምነት ከመይ ኢላ ማዕጾ ንሓዲስ ፍጥረት ከም ዝኸፈተት ይነግረና። “እነኹ አነ ባርያ እግዚአብሔር እየ ከምቲ ዝበልካኒ ይዅነለይ” ክትብል እንከላ እምነታን ነቲ ብአቢሉ ዝመጽእ ድሕነት ክዉን ክዉን ገራቶ።
ማርያም ቅድሚ እዚ እውን “ቅድስትን ዝኾነ አበሳ ዘይብላ ክትከውን ተሓርያ. . . . ንክብሪ ጸጋ አምላኽ አብአ ክግለጽ ተሓርያ”። ንሳ ኵሉ መንፈሳዊ ጸጋታት ካብ ክርስቶስ ተዓዲላ። “ምልእተ ጸጋ” ክትብሃል እንከላ አምላኽ ምሉእ ብምሉእ አብአ ኃደረ “ዘአልባቲ ጽልሑት” ንብላ።
ቅ. ዮሓንስ ጳውሎስ ዳግማዊ “ማርያም ዓሚቕ ፍልጠት ምሕረት አምላኽ ዘልአ እያ” ይብሉ። አብቲ ዘስምዓቶ መዝሙር ውዳሴ “ምሕረቱውን አብቶም ዝፈርህዎ ንውሉድ ወለዶ እዩ” ኢላ። ንአምላኽ ዝፈርሑ ማለት ከአ ተፈጥራዊ ኩነቶም አለልዮም ኩሉ አብ ኢድ አምላኽ ዘንብሩ ብዕብራይስጢ “ዓናዊም” ዝብልዎም እዮም። እዚኦም ንአምላኽ ልእሊ ኵሉ ገሮም ብምሉእ አብ አምላኽ ይስምረት ሕይወቶም። ማርያም እታ ቀዳመይቲ ብምሉእ ንአምላኽ “ሕራይ” ዝበለት እያ።
ማርያም አደ ምሕረት እያ፡
ማርያም ምሕረት አምላኽ ስለ ዝተቐበለት ምእንታና ምሕረት ክትልምን ትኽእል እያ። ብልመናአ ምሕረት አምላኽ አብ ዓለምና ወሪዱ። ኢየሱስ አብ መስቀል እንከሎ አደ ሂቡና። በዚ ምኽንያት እዩ ንዘመናት ደቂ ሰብ አብ ጽንኩርን መሪርን ኵነታት ክርከቡ እንከለዉ አብ ማርያም ዝምለሱ። “ኦ ንግስተ ሰማይ አደ ምሕረት አብዚ ናይ ንብዓት ቆላ ዘሎና” ለምንልና እናበልና ንጽሊ።
እቲ ኵሉ ዝኽእል አምላኽ አብ ማርያም ዓበይቲ ነገራት ከም ዝገበረ ርእያቶ እያ ብአአ አቢሉ ንነፍሲ ወከፍና ዓበይቲ ነገራት አብ ዕለታዊ ሕይወትና ከምዝገብር ገሊጹልና። አምላኽ ብፍጡራቱ ገሩ ዓበይቲ ነገራት ይገብር። ሰባት አብ አምላኽ ክምለሱ ሰባት ይልእኽ፥ ሰላም ፍቕሪ ክነግስ መሳርሕቲ ሰላም ዝኾኑ ሰባት ይልእኽ። ማርያም አብ ቃና ዘገሊላ ከም ዝበለቶ “ወደይ ዝበለኩም ግበሩ” ትብለና። አብ ሕይወትና ለውጢ ተአምራት ክንርኢ ብማርያም አቢልና ንቕረቦ።
ማርያም አደ ቤተ ክርስትያን እያ፡
አብ ወንጌል ዮሓንስ “እዚአ አደኻ” “እዚ ወድኺ” ክብል እንከሎ ምስ ማርያም ዘሎና ርክብ ርክብ አደን ውሉድን ክኸውን ከምዘለዎ ሓቢሩና። ደቂ ማርያም ዘብለና ድላይ ክርስቶስ ወዳ ክንገብር ከሎና ጥራሕ እዩ። ግ.ሓ. ማርያም ንዝተዋህባ ሓላፍነት አብ ምጥርናፍ እታ ቀዳመይቲ ማሕበር እያ ጀሚራቶ። አብ ወዳ ዝአምኑ አብ ጽቡቕን ሕማቕን ጊዜ ብሓባር ክጽልዩ ልዕሊ ኹሉ አብ መስዋዕቲ ቅዳሴ ክእከቡ ትነግር። አብ ብዓለ ጰራቅሊጦስ ምስ ደቃ ሓዋርያት ኮይና ሱባኤ አእትያቶም ጸሎት መሪሓቶም፥ መንፈስ ቅዱስ ክቕበሉ መገዲ ሓቢራቶም። ሕይወት ሓዋርያት ካብዚ ንድሓር ንድሕሪት አይተመልሰን።
አደታትና አብ ዓድና ክምህለላ እንከለዋ “እዚ ዅሉ አበይዝበለ አብ እኖይ ማርያም ምሕረት ዝደለ ክብላ እንከለዋ” አብ ማርያም ዘሎ እምነትን ተስፋን ይገልጽ። ውሉድ ዝኾነ ሓገዝ ክደሊ እንከሎ ነዲኡ ክሓትት እዩ ዝቐሎ እሞ ሎሚ ነታ ትሕርሕቲ አደና ንለምና በረኸት ሸልም ፍቕሪ ክተውርደልና።
ዓመተ ምሕረት አብ እንጅምረሉ ዘሎና እዋን ምስ ማርያም አብ ምሕረት አምላኽ ክንምለስ ንቀራረብ። ኢዮቤልና ፍረ ክህልዎ ኢላ ቤተ ክርስትያን አብዚ ዓመት ፍሉያት ነገራት ክነዘውትር ትሓተና አላ። መጽሓፍ ቅዱስ ብፍሉይ (ወንጌል ሉቃስ) ክነንብብ ክነስተንትን። ምስጢረት ኑዛዜ ክነዘውትር፥ ናይ ምሕረት ስራሕ አብ ምዓልቲ ሓደ ወይ ክልተ ጊዜ ክንገብር፥ ንግደት ክንገብር፥ ብቃልና ብግብርና ናይ ምሕረት ሥርሓት ክነርኢ፥ ፎኖተ ምስቀል ክንገብር፥ ጸሎት መለኮታዊ ምሕረት መዓልታዊ ክንደግም. . . . . ።
በዚ ብሩኽ መዓልቲ ማርያም አደና አብ ሕቑፋ ክንርከብ ደቃ ክንከውን መብጽዓና ንሓድስ። ኦ ማርያም አደና አብዛ እንነብራ ዓለም ሰላም ፍቕሪ ክነንግስ ንወድኺ ለምንልና፥ አብዚ ቅዱስ ዓመት ምሕረት ንዝበደሉናን ንዝበደልናዮም ክንምሕር ብጸጋኺ ሓግዝና ንበላ።
ብሩኽ ዓውደ ዓመት ይግበረልና።
ኣባ ንጉሠ ፍሥሓ


text:
ኣብ መንጐ ደቡብን ሰሜን ኮርያ ዝነበረ ውጥረት ዘርግብ ሃዋሁ ይረአይ ከምዘሎ ይንገር። ሰውልን ፕዮንግያንግን ዕለት 9 ጥሪ 2018 ዓ.ም. ሰሜን ኮርያ ኣብቲ ኣብ ፕዮንግ ቻንግ ደቡብ ኮሪያ ኣብ ወርሒ ለካቲት ካብ ዕለት 9 ክሳብ ዕለት 25, 2018 ዓ.ም. ዝካየድ ናይ ሓጋይ ስፖርታዊ ኦሎምፒክ ውድድር ክትሳተፍ ዘቕረበቶ ሕቶ ዛዕባ ዝገበረ ክሌኣዊ ዘተ ክካየድ ምዃኑ ካብ ክልቲኣተን ሃገራት ዝተውሃበ መግለጺ ዝጠቐሱ ልኡኽ ጋዜጠይና ራዲዮ ቫቲኣካን ማርኮ ጉወራ ኣፍሊጦም።
ናይ መወዳእታ ወግዓዊ ክሌኣዊ ርክብ ኣብ 2015 ዓ.ም. ዝተኻየደ ክኸውን እከሎ እዚ ብናይ ክልቴኣተን ሃገራት ዓበይቲ ናይ መንግስቲ ኣካላት ተሰንዩ ንኽካየድ ዝተወሰነ ክሌኣዊ ዘተ ብጀካ እቲ ብዛዕባ ምስታፍ ሰሜን ኮርያ ኣብ ናይ ሓጋይ ኦሎምፒካዊ ስፖርት ጥራሕ ዘይኰነስ ነቲ ናይ ክልተኣተን ሃገራት ርክብ ንኽመሓየሽ ዝብል ሓሳብ እውን ዘሳዂዔ ምዃኑ ዝጠቐሱ ልኡኽ ጋዜጠይና ራዲዮ ቫቲካን ጉወራ ኣስዒቦም፥ ናይ ደቡብ ኮርያ ናይ ክሌኣተን ሃገራት ናይ ሓድነት ጉዳይ ሚኒስትራዊ ቤት ጽሕፈት ወሃቢ ቃል ተወኪሶም እቲ ሰሉስ ዕለት 9 ጥሪ 2018 ዓ.ም. ዝካየድ ርክብ ኣብ ክልተኣተን ሃገራት ኣብ ዘዳቡው ፓንሙንጆም ኣብ እተሰምየ ቑሸት ከምዝካየድን ኣብ መንጐ ክልተኣተን ሃገራት ምልውዋጥ ሰነዳት እውን ክካየድ ምዃኑ የመልክቱ።
እቲ ክሌኣዊ ርክብ ንኽካየድ ዝጠልብ ሓሳብ ዝቐረበ ኣብ ሰውል ድሕሪ ቁሩብ መዓልታት ብፕዮንግያንግ ከም ስግኣት እትርእዮ ሕቡራት መንግስታት ኣመሪካ ሓይሊ ምክልኻልን ናይ ደቡብ ኮርያ ሓይሊ ምክልኻን ብሓባር ዓመታዊ ወትሃደራዊ ታዕሊም ንኽካየድ ናይ ርእሰ ብሔር ትራምፕን ርእሰ ብሔር ሙን ዠ ኢን ድሕሪ ዝተፈጽመ ናይ ስምምዕ ውሳኔ ተኸቲሉ ዝቐረበ ሓሳብ ምዃኑ ጋዜጠይና ራዲዮ ቫቲካን ጉወራ ካብ ዝቕረብዎ ጸብጻብ ክፍለጥ ተኻኢሉ ኣሎ።


text:
ካብ ዞባታት ምብራቕን ደቡብ ምብራቕን ትግራይ ዝተወከሉ መርኣያ/ሞዴል/ ሓረስቶትን ሰብ ሞያ ሕርሻን ከምኡ እውን ካብ ዩኒቨርሲቲ መቐለን ካብ ቢሮ ሕርሻን ልምዓት ገፀርን ክልል ትግራይ ዝተውፃፅኡ ልዕሊ 120 ተሳተፍቲ ኣብ ማእኸል ኢንቨስትመንት ቃላሚኖ ብምትሕብባር ማሕበር ልምዓት ትግራይን ዶብ ኣልቦ ኢንጂነራት ኢስራኤልን ብዘመናዊ ጠብጠብታ መስኖ ዝለምዕ ዘሎ ኣሕምልቲ ፡ ፍረምረን ኣቮካዶን ዑደትን ተሞክሮ ልውውጥን ኣካይዶም፡፡
መካየዲ ስራሕ ማእኸል ኢንቨስትመንት ቃላሚኖ ዶክተር በሪሁ ኪዳኑ እዚ ፕሮጀክት ብ 2007 ዓ/ም ኣብ ፍርቂ ሄክታር መሬት ዝተጀመረ ኮይኑ ኣብዚ ሕዚ እዋን ከባቢ 6000 ሜትር ኪዩቢክ ማይ ናይ ምዕቋር ዓቅሚ ብዘለዎ መጠራቀሚ ማይን 75 ሜትር ኪዩብክ ማይ ናይ ምስሓብ ብቅዓት ብዘለዎ ሞተርን እናተሓገዘ 10.5 ሄክታር መሬት ብዘመናዊ ጠብጠብታ መስኖ ይለምዕ ምህላው ኣብሪሆም ፡፡
ኣብ ማእኸል ኢንቨስትመንት ቃላሚኖ ብዝካየድ ዘሎ ዘመናዊ ሕርሻ ዛጊድ ን 35 ወገናት ብቀዋሚ ን 60 ወገናት ድማ ብማእኸላይ ኣብ መዓልቲ ግዝያዊ ዕድል ስራሕ ከም ዝተፈጠረሎም ዝሓበሩ ዶክተር በሪሁ ኪዳኑ ቀፃላይ ዕላማ እዚ ፕሮጀክት ኣብ ሕብረተሰብ ዘመናዊ ሕርሻ ምትእትታው፡ ላዕለዎት ትካላት ትምህርቲ ብተግባር ከይዲ ምርምር ዘካይዳሉን ዝኮነ ኣካል መፂኡ ተግባራዊ ትምህርቲ ዝመሃረሉን ማእከል ከም ዝከውን ወሲኮም ተዛሪቦም፡፡ እቶም ተሳተፍቲ ብኣካል ተዘዋዊሮም ድሕሪ ምዕዛብ ዝረኸብዎ ትምህርቲ ናብ በቢ ከባቢኦም ተመሊሶም ከምዝትግብርዎ ገሊፆም፡፡
Click here to see more photos...


text:
መንግስት ኣብ ስደት {government in exile}:
ኣብ ፖሎቲካዊ ንጥፈታት ኤርትራ፡ እዚ መንግስት ኣብ ስደት ዝብል ጣቓ ፖሎቲካ ዳርጋ ካብ 1975 ዓ.ም.ፍ ዝዝረበሉ ዝነበረ ምኻኑ ኣቀዲመ ከዛኻኽር ይደሊ። ቅድሚ ምስ ሕሉፉን ህልዉን ፖሎቲካዊ ድሕረ ባይታታት ኤርትራ ምዝማደይ፡ ፖሎቲካዊ ትሕዝትኡ፡ ኣብ ከመይ ኩነታት ክትግበርን ክእወጅን ይኽእል ምስ ዓለምለኻዊ ተቀባሉነቱ ብምዝማድ ክገልጹ ክፍትን እየ።
መንግስት ኣብ ስደት ዝብል ከም ፖሎቲካዊ ኣምርን ትግባሬን ኣብ ካልኣይ ኩናት ዓለም ኣብ ዝካየደሉ ዝነበረ ግዝያት ብጻዕቂ ዝተዘዉተረ እኳ እንተኾነ፡ ከም ፖሎቲካዊ ኣምር ሓደ ፖሎቲካዊ ጉጅለ፡ ንጉጅሉኡ ከም ሓደ ሕጋዊ ወኪል ህዝባዊ ስልጣን ሃገሩ፡ ኣብ ስደት ኮይኑ ዝጽዕደሉ እዩ። ሕሉፍ ታሪኽ ከምዝምህረና፡ መንግስት ኣብ ስደት መብዛሕትኡ ግዝያት ኣብ ወቕት ኩናት ወራርን ጎበጣን ዝተራእየን ዝተዘዉተረን ምኻኑ እዩ።
መንግስት ኣብ ስደት፡ መብዛሕትኡ ግዝያት ኣብ ታሪኽ ዓለምና፡ ብነገስታት ወይ መሳፍንት {monarchs or feudalist} ዝተዘዉተረ እኳ እንተኾነ፡ ብካልኦት እዉን ዝጻዓድ እዩ። መሳፍንት ወይ ነገስታት ጸኒሓዊ (ትዉፊታዊ)ሕጋዉነት ዉናኔ ፖሎቲካዊ ስልጣን {traditional legitimacy} ኣሎና ስለዝብሉ፡ ፖሎቲካዊ ስልጣኖም ብዉሽጣዉያን ዜጋታቶም ወይ ድማ ብናይ ግዳም ጎቦጣ ፖሎቲካዊ ስልጣኖም ክምንዛዕ እንኮሎ፡ ወይ ድማ ሓደ ብሕጋዊ ህዝባዊ ምርጫ ፖሎቲካዊ ስልጣን ዝጨበጠ ፖሎቲካዊ ጉጂለ፡ ብወትሃደራዊ ዕልዋ ወይ ናይ ግዳም ጎበጣ ዝተረከቦ ፖሎቲካዊ ስልጣን ክምንዛዕ እንኮሎ፡ ወይ ድማ ንሓንቲ ልዕላዊት ሃገር ካልእ ናይ ግዳም ሃገር ብጎቦጣ ኣብ ትሕቲ ግዝኣታ ከተእትዋ እንኮላ፡ ዜጋታታ ኣንጻር ጎቦጣን መግዛትን ልዕላዉነት ሃገሮምን ሓራ ንምግባር ኣብ ዝናጣጠፍሉ እዋናት፡ መንግስት ኣብ ስደት ተባሂሉ ከምዝእዋጅን ከምዝናጣጠፍን ታሪኽ ብጽኑዕ የዉክኣልና።
እቲ መንግስት ኣብ ስደት ኢሉ ዝእዉጅ ፖሎቲካዊ ጉጅለ፡ ሓንቲ ምዓልቲ እንተኮይንሉ፡ ናብ መቦቆላዊ ዓዱ ተመሊሱ፡ ነቲ ነይሩኒ ወይ ክህልወነ ኣለዎ ዝብሎ ፖሎቲካዊ ስልጣን፡ ክመርሕ እየ ኣብ ዝብል ግምታት ዝነብርን ዝናጣጠፍን እዩ።
ኣብ መላእ ዓለም ኣብ’ዚ እዋን’ዚ ኣስታት 11 ፖሎቲካዉያን ጉጅለታት ናይ ዝተፈላለያ ሃገራት መንግስት ኣብ ስደት ዝኣወጃ ኣለዋ። ኩነታታተን ዝተፈላለየ ዝገብረን እኳ እንተኾነ፡ ኩለን ሓንቲ ምዓልቲ እንተኮይንለን፡ ናብ መቦቆላዊ ሃገረን ተመሊሰን፡ ነቲ ነይሩና ወይ ክህልወነ ኣለዎ ዝብልኦ ፖሎቲካዊ ስልጣን፡ ክመርሕ እየ ኣብ ዝብል ግምታት ዝነብራን ዝናጣጠፍን እየን። ዓለምለኻዊ ሕጊ ንግብራዊ ስጉምቲ ኣዋጅን ንጥፈታትን መንግስት ኣብ ስደት ክቕበሎ፡ እቲ መንግስት ኣብ ስደት ዝእዉጅ ፖሎቲካዊ ጉጅለ ከማልኦ ዝግብኦ ሮቛሒታት እኳ እንተሃለወ፡ ነዚ ሮቛሒታት ኣማሊኡ እዉን ተመሊሱ ንሃገሩ፡ እቲ ዝጠልቦ ዝነበረ ዋንነት ፖሎቲካዊ ስልጣን ከም ሕጋዊ ዉሕስነት ዝህቦ ወይ ዝቕበሎ የሎን። ስለዚ ዳግም ንመቦቖላዊ ሃገሩ ብምእታዉ ብሕጋዊ ምርጫታት ፖሎቲካዊ ስልጣን ክዓትር ኣለዎ ማለት እዩ።
እዚ ኣቀዲመ ዝጣሕመስክዎ ካብ ኮነ እቲ ሓቕታት ትርጉምን ተግባርን ናይ መንግስት ኣብ ስደት፡ እንታዋይ ፖሎቲካዊ ጉጅለ እዩ ሕጅ ኣብ ኤርትራ መንግስት ኣብ ስደት ኢሉ ዝእዉጅ? እንታይ ሕጋዉነት ኣለዎ? መን እዩ ኸ ተዋጋያይን ተካኢን ፖሎቲካዊ ስልጣን ገይርዎ? ኤርትራ ኸ ኣብ ትሕቲ ግዳማዊ መግዛቲ ድያ ትርከብ? እንታይ እዮም እቶም ጭቡጣት ዳይነሚክስ ንመንግስት ኣብ ስደት ከኣዉጁ ዝደራርኹ?….ወ.ዘ.ተ ዝብሉ ሕቶታት ክምለሱ ኣለዎም።
እቲ ሓቂ ፖሎቲካዊ ድሕረ ባይታን ክዉንነትን ኤርትራ ከምዚ ዝስዕብ እዩ፡–
1. ኤርትራ ሓንቲ ናጻ ልዕላዊት ሃገር እያ።
2. ናጻን ልዕላዊትን ሃገር ኮይና፡ ሓደ ሃገራዊ ገባቲ ፖሎቲካዊ ስርርዕ ዘለዋ እያ።
3. ብኹረት ዘቤታዊ ልዕላዉነት ቅዋምን ግዝኣተ ሕጊ ዝሰፈና እያ።
ካብዚ ጭቡጥ ክዉንነት እዚ ብምንቃል እቲ መንግስት ኣብ ስደት ክንምስርት ኣሎና ዝባሃል ሓሳብን ዘረባታትን ንጥፈታትን ጽዉጽዋይ ምኻኑ ክገልጽ ይደሊ።
ድሕሪ ዙሑል ኩናት ዓለም ምዉድኡ፡ ቡዙሓት ዘይንቡራት ፖሎቲካዊ ስጉምትታትን ምዕብልናታትን ኣብ ዓለምና ክምተራእዩ ዝክሓድ ሓቂ ኣይኮነን። የግዳስ ኩሉም ካብ ዉሽጣዊ ኩዉንነትን ማሕበራዊ ጸጋታት ናይተን ዝተፈላለያ ሃገራት ስለዘይነቀሉ ኣብ ክንዲ ፍታሕ ክፍትሑ ዘለዎም ተወሰኽቲ ሽግራት ኮይኖም ኣለዉ። ድሕሪ 2000 ዓ.ም.ፍ ጥራይ መንግስት ኣፍጋኒስታን ኣብ ጀርመን ተሰሪሑ ንዉሽጥ ኣፍጋኒስታን ኣትዩ፡ መንግስት ዒራቕ ኣብ ኣመሪካ ተሰሪሑ ንዒራቕ ኣትዩ፡ መንግስት ሶማል ኣብ ኬንያ ተሰሪሑ ንሶማል ኣትዩ…ወ.ዘ.ተ ከም ሳዕቤኑ ግን ዛጊት ተዛማዲ ቅሳነት ኣይተረኽበን። ርእሱ ዝኻኣለ ሃገራዊ መንግስት እዉን ዛጊት ኣይተራጋገጸን። ኣብ ኣፍጋኒስታን ብሰራዊት ናቶ፡ ኣብ ዒራቕ ብሰራዊት ኣመሪካን ኣዉስትራልያን ካልኦት ሃገራትን፡ ኣብ ሶማል ድማ ብሰራዊት ኢትዮጵያ እዩ ዝሕሎን ዝምራሕን ዘሎ።
ስለዚ ኤርትራዉያን ካብዚ ኣብ ከባቢናን ዓለምናን እንርእዮ ዘሎና ሓደገኛ ተሞክሮታታት ክንጥንቀቕ ኣሎና። ልዕሊ ኹሉ ግን መንግስት ኣብ ስደት ምቓምን ምእዋጅን፡ ኣብ ክንዲ መፍትሒ ዘሎና ሽግራት፡ ንገዛ ነብሱ ክፍታሕ ዘለዎ ሽግር ምኻኑ ክንፈልጥ ኣሎና። ንሓንሳብ ሃገራዊ ዋዕላ፡ ንሓንሳብ ሃገራዊ ዕርቂ፡ ንሓንሳብ ልፍንት ወይ ስሙር ግንባር፡ ንሓንሳብ ቀጽርታት፡ ንሓንሳብ ምሕዝነት፡ ንሓንሳብ ኪዳን፡ ንሓንሳብ መንግስት ኣብ ስደት….ወ.ዘ.ተ ዝብሉ ፖሎቲካዊ ሕዋማትን {formulas} ጣቛታትን፡ በብእዋኑ እኳ ገሊኦም እንተተግበሩ ገሊኦም ድማ ንክትግበሩ ዝዝረበሎም እንተኾነ፡ ንኩሉ ጥዕም ግድፍ ዘዋጽእ ኣይኮነን። ኣብ ሓደ ከዕዉተና ዝኽእል ፖሎቲካዊ ሕዋም ን ብልሓት ንዋት ቃልሲ ክንዓልብ ኣሎና።
ወድሓንኩም!
መርእድ ዘርኡ
08/01/2016
m.zerut@gmail.com
ዝሓለፈ ተዘክሮታተይ እንክዳጋገም፡-
ሓደ ሰብ ካብ ተጋደልቲ፡ ተጋድሎ ሓርነት ኤርትራ: ኣባል እቲ ሚስጢራዊ ሰልፊ ኣብ ዉሽጢ ተ.ሓ.ኤ ዝነበረ ሰልፊ ዕዮ ነይረ ዘበለ ሰብ ኣብ መራኸቢ ቡዙሓን ሰሚዕኩም ዶ ትፈልጡ? ዋላ ሓደ ኣነ ሰሚዔ ዝብል ኣይክርከብን ሙኻኑ ይፈልጥ እየ። ካብ ተጋደልቲ ህ.ግ.ሓ.ኤ ኣባላት እቲ ሚስጢራዊ ሰልፊ ኣብ ዉሽጢ ህ.ግ.ሓ.ኤ ዝነበረ ህዝባዊ ሰዉራዊ ሰልፊ ኤርትራ (ማ.ሰ.ኤ) ዝነበሩ ግን ብብዝሒ ኣብ መራኸቢ ቡዙሓን ወጽዮም ኣባላት ኔርና ክብሉ ጥራይ ዘይኮነስ፡ ምስ ናይ ምዕራብ ሃገራት ዲፕሎማት ክራኸቡ እንከለዉ፡ ኣነ ኣባል እታ ሚስጢራዊ ሰልፊ ንሰዉራ መሪሑ ናጽነት ዘዐወተት ነይረ ቢሎም ነብሶም ዘላለዩ ብእዝነይ ኣነ ዝነበርክሉ ርክብ ሰሚዔ ኣሎኩ(ተሓቢእክን ትጠንስኦ ሰብ ኣኪብክን ትሓርስኦ እንድዩ)። ክፍኡሲ ኣብ ክንዲ ዝስተር መሊሹ ይግተር እንድዩ! ገና ንዕቆቶም ኣብ ልዕሊ ህዝቢ ኤርትራ፡ ዕሙሩ ኣይሓጸረን ዘሎ። ንምንታይ እዩ ከምኡ ኮይኑ ዝብል ሕቶ ክልዓል ስለዝኽእል ምሙላሱ ይምረጽ።
ቀዳማይ፡ ክሳብ ሕጂ ዓቢ ገበን ኣብ ልዕሊ ሓፋሽ ተጋዳላይ ህ.ግ.ሓ.ኤን ህዝቢኤርትራ ከምዝፈጸሙ ስለዘይተረድኦም ወይ ድማ ስለዘይግድሾም ክኸዉን ይኽእል እዩ።
ካልኣይ፡ ምዕዋት ሰዉራ ኤርትራ ብልዑል መስዋእቲን ጅግንነት ደቃ ዘይኮነ፡ ብዉሕልነት ኣማራርሓን መስዋእቲ ኣባላት እቲ ብሚስጢር ተወዲቦምሉ ዝነጥፍሉ ዝነበሩ ሰልፊ ዝተራጋገጸ ስለዝመስሎም እዩ።
ሳልሳይ፡ ፖሎቲካዉን ማሕበራዊን ክብደት ከምዝነበሮም ክንየቱ ን ብኡ ኣቢሎም ብሕሉፍ ታሪኾም ን ፊያካ ፕሮፋይሎም መሰረት ሰብ ከኽብሮም፡ ክድግፎሙ፡ ክስዕቦምን ክኣምኖም ስለዝደልዩ እዮም።
ራብዓይ፡ ሓደ መሪሕነት፡ ብዘይ ሓደ ንነብሱን መሰላቱን ረሲዑ ንዝኣመነሉ ዕላማ ንምዕዋት ዝስዋእ ኣጋር-ዜጋ (ህዝቢ) ክዕወት ከምዘይክእል እንዳፈለጡ ክንሶም፡ ንታርኦም ከታዓባብዩ ን ክንየቱን ቀዳምነታቶም ስለዝኾነ እዮ።
ስለምንታይ እዮም ልዑል ኣካድምያዊ ፍልጠትን ዘይተኣደነ ተሞክሮ እንዳወነኑ ከንሶም፡ ከምዚ ዓይነት ተራ ዜጋ ከማይ ክርድኦ ዝኽእልን ዝፍንፉኖ ሓሳብን ተግባርን፡ ዝሓስቡ ዝብል ሕቶ ክልዓል ይኽእል እዩ። ብወገነይ ኣንነትን ስኽራን ኣእሙራ ጥራይ እዩ ምስበልኩ። እቲ ምንታይስ እታ ሕብእቲ ሰልፊ ከምቲ ሙሴ ተስፋሚክእኤል ኣብ 1973 ዝበሎ “ መንዲል ናይ ኢሰያስ እንተደልዩ ካብ ጅብኡ ኣዉጺኡ ፊጥ ዝብለላ፡ እንተደልዩ ድማ ኣብ ጅብኡ ጠቅሊሉ ዘቀምጣ እያ ዝበላ” ከምኡ ሙኻናን ከምዝነበረት፡ ምስ ዝዉንንዎ ሰፍ ዘይብል ሓንጎሎምን ተሞክሮን ዛጊት ዝተረድኦም ኣይመስሉን ዘለዉ። ወይ ድማ ንታሪኽ እታ ሰልፊን ታሪኽ ህ.ግ.ሓ.ኤ ካብ ኢድ ኢስያስ ምምንጣል ዝተደልየ ድንዕታን ከንቱ ፈተነን ይመስል። እዚ ቡዙሕ ጊዝየ ዝተፈተነ ጉዳይ እንድዩ ፡ ሕጂ ድማ ንሳልሳይ ጊዝየ ክፍተን እዩ። ብዝኾነ ዝበልና ድኣ……!
እዝከረኒ ቃልሲ ንሃገራዊ ናጽነትን ሓርነት፡ ኣንጻር ገዛእቲ ኢትዮጵያ፡ ኣብ እንቃለሰሉ ዝነበርና እዋናት ፡ ሳሕቲ ብኣባላት መሪሕነታት ህ.ግ.ሓ.ኤ ዝዉቱር ሓራግ ኣባሃህላ ነይሩ። ንሱ ድማ “ንዓና ጸላእትና፡ እቶም ስሪኦም ዓጢቆም ኣብ ቅድሜና ተገቲሮም ዝቡዱሁና ዘይኮኑስ፡ እቶም ንዓና ብግቡእ ካይፈለጡ ዝድጉፉና እዮም ጸላእታና” ይብሉ ነበሩ። ቀንዲ ምንጪ ናይዛ ሓረግ ኣባሃህላ ኢሰያስ ኣፍወርቂ ከምዝነበረ ይዝንቶ እዩ። ነዚ ሓረግ እዚ መንቀሊ ዝኾነ፡ ኣብ ገለ ሕቡእ ወይ ሙስጡር ኣኼባታቶም ምስቲ ዘዛርቦም ዝነበረ ዛዕባ ብዛዕባ ተጋዳላይን ሓፋሽ ዉድባት ተኣሳሲሩ ዝበላ ከምዝኾነት ይዛረቡ።
ስለዚ መላእ ተጋዳላይን ሓፋሽ ዉድባት ንህዝባዊ ሓይልታት ሓርነት ኤርትራ ቀጺሉ ብህዝባዊ ግንባር ዝተጸዉዔ ዉድብ ዝጋደልን ተወዲቡ ዝታሓጋገዝን ዝማጻደቅ ዝነበረ ዜጋ፡ ንመርሕነት ህዝባዊ ግንባርን ሚሲጢራቶሙን ካይፈለጠ ዝድግፍ ዝነበረ ስለዝኾነ፡ ልዕሊ ኣብ ቅድሚኦም ተገቲሩ ዝገጥሞም ዝነበረ ጸላኢ ገዛእቲ ኢትዮጵያ፡ ቀንዲ ጸላኢኦም ተጋዳላይ ህ.ግ.ሓ.ኤን ህዝቢ ኤርትራ ከምዝነበረ ዘነጽር ሓረግ እዩ።
99% ተጋዳላይን መላእ ህዝቢ ኤርትራን መሪሕነት ህዝባዊ ግንባር ኣብ ዉሽጢ እቲ ሰፊሕ ሃገራዊ ግንባር፡ሕቡእ ሰልፊ መስሪቱ ኣንጻር ተጋዳላይን ህዝቢን ይዉስን ከምዝነበረ ስለዘይፈልጡ፡ ነዚ ካይፈለጡ ይድግፍዎ ከምዘለዉ ስለዝፈልጥ ከም ቀንዲ ጸላእቱ ዝቆጽሮም ዝነበረ። ኣብ ሕቡእ ኣኼባታት እቲ ሕቡእ ሰልፊ ድማ ብቀጻሊ ካብ ተጋዳላይን ህዝቢ ክሕባእ ዘለዎ ቀንዲ ጉዳይ ሕቡእ ሰልፊ ከምዘሎ እንተተፈሊጡ፡ ተጋዳላይ ክስዉኣልና ኣይኮነን፡ ህዝቢ እዉን ክድግፈና ስለዘይኮነ ብ ከቢድ ሚስጢር ክታሓዝ ከምዘለዎን፡ ነዛ ሚስጢር እዚ ዘዉጸ ኣባል እታ ሚስጢራዊት ሰልፊ ሂወቱ ከምዝኸፍለላ ኣብ ዉሽጣዊ ሕግታቶም ዝሰፈረ ነይሩ። ብመንጽሩ ዝገርምን ዘደንቕን ጉዳይ እንተነይሩ፡ እቶም ኣባላት ኣታ ሚስጢራዊት ሰልፊ ካብቲ ተጋዳላይ ህ.ግ.ሓ.ኤን ህዝቢ ዝሓሸ መናባብሮን ሓቤሬታ ይዉሃቦም ነይሩ እዩ።
ንመረዳእታ፡-
1. እቲ ዉድብ ዝወስዶም ስጉሙቱታት ብዝርዝር ይግለጸሎም ነይሩ።
2. ኣቀዲሙ ኣብ መናባብሮ ተጋደልቲ ህ.ግ.ሓ.ኤ ማዕርነታዊ ዓይነት ማሕበራዊን መንቡራዊን ኣናባብራ (Egalitarian) ስርዓት እዩ ነይሩ፡ ድሕሪ ክፍላ ሰኔ 1979 ግን ብሓፈሻ ሓለፍቲ ብፍላይ ድማ ኣባላት ሰልፊ ንመሳፍንቲ እዮም ተቀይሮም። እዚ እዉን ብፍላጥ ከም ሓለፋ ን6 ዓመታት መመላእታ ዕሽሽ ተባሂሉ ተራእዩ።
3. ኣብ ግንባር ይሃልዉ ኣብ ደጀን ሙሉእ ሓቤሬታ ንጥፈታት ዉድብን ተጋደልቱን ይሕበሮም ነይሩ እዩ።
4. ቀጻሊ ማዕረ ክንደይ መዉጋእቲን መስዋእቲ ካብ ኣባላት ግንባርን ካብ ኣባላት ሚስጢራዊ ሰልፊ ከምዘጋጠመ ብመልክዕ ኣሃዛዊ ጸብጻብ ተፋላልዩ ይሕበሮም ነይሩ…ወ.ዘ.ተ የግዳስ ዋላ ሓደ ኣባል እታ ሚስጢራዊ ሰልፊ ተጋግዩ እዉን ስለምንታይ ንሓደ ዕላማ ኣብ ሓደ ዉድብ ተቃሊስና ዝኸፈልናዮ መስዋእቲ ናይ ኣባላት ግንባርን ኣባላት ሳልፊ ተባሂሉ ብምፍልላይ ይግለጽ ኢሉ ዝሓተተ ኣብ ታሪኽ የሎን። ከምዚ ዓይነት ፍጻሜታት ኣብ ዝተፈልጠሉ ጊዚያት፡ እዞም ሰባት ተሰርዮም ድዮም ነይሮም ውይስ ኣመና ዓንዚሮም ንምግላጾም ይጠፍኣካ።
እዚ “ንዓና ጸላእትና፡ እቶም ስሪኦም ዓጢቆም ኣብ ቅድሜና ተገቲሮም ዝቡዱሁና ዘይኮኑስ፡ እቶም ንዓና ብግቡእ ካይፈለጡ ዝድጉፉና እዮም ጸላእታና” ዝብል ሓረግ ኣብ ሜዳ ኣብ ዝተፈላለየ ሰሚናራት ብዝተፈላለዩ ብኣርባዕተ ኣባላት ፖሎቲካዊ ቤትጽሕፈትን ማእከላይ ሽማግለን ህዝባዊ ግንባር ክዳጋገም ሰሜዔዮ፡ ኣነ ኣብዘይነበርክሉ ሰሚናራት ድማ ምናልባሽ 40 ጊዝየ ተዳጋጊሙ ክኸዉን ከምዝኽእል ዘጣራጥር ኣይኮነን። እወ ሓቆም ነዞም ተንክለኛታት ጸረ ህዝቢን ሓርነት ብግቡእ ካይፈለጥናዮም ንድግፎሙን፡ ዘዉጽእዎ መደባት ከም ኣእዳዎምን ኣእጋሮም ኮኔ ነተግብር ስለዝነበርና ብርግጽ ጸላእቶም ኢና። እቲ ምንታይስ ቶንኮላቶሙን ሚስጢራቶሙ፡ እቲ 99% ተጋዳላይን ህዝቢ ኤርትራን ፈሊጡ ነይሩ እንተዝነብር፡ ምናልባሽ ካብ ዝነበርዎ መሪሕ ግደ ክኣልዮም ከምዝኽእል ይፈልጡ ስለዝነበሩ እዮም።
ምስ ስሓትካ ምኽሪ ይርከብ፡ ምስ ጠረጥካ እግሪ ይእከብ እንድዩ፡ ካብ ተሞክሮይ ይነግረኩም ኣለኹ፡ ነዞም “ንዓና ጸላእትና፡ እቶም ስሪኦም ዓጢቆም ኣብ ቅድሜና ተገቲሮም ዝቡዱሁና ዘይኮኑስ፡ እቶም ንዓና ብግቡእ ካይፈለጡ ዝድጉፉና እዮም ጸላእታና” ብኸምዚ ስነኣእሙራዊ ቅኒት ተቃንዮም ብተንከልን ሚስጢራዉነት እንክስሕሩ ዝኣረጉ፡ ብግብእ ካይፈለጥናዮም ምድጋፍ ከም “ፈተዉቶም” ከምዘይወስድኹም ክርድኣኩም ዘለዎ ጉዳይ እዩ። እቲ ንዓይ ዘሕዝነኒ ጉዳይ ካይፈለጥካ ምድጋፍን ምንጻግን እዩ። ኣነ ሙሉእ ብሙሉእ ካይፈለጥኩ ነዞም ጣልምናያት ደጊፊ፡ ከምሳዕቤኑ ድማ ግዳይ ናይ ሕልምታተይ ኮይነ እየ። ዝተቃለስኩሉ ሕልምታተይ ኣብ ኤርትራ ሰላም፡ ብልጽግና፡ ሓርነትን ናጽነትን፡ ማዕርነት፡…ወ.ዘ.ተ ንኽራጋገጽ ተቃሊሰ፡ ኣንካይ ዶ ሕልምታተይ ከራጋግጽ፡ ኣብ ዝፈትዋ ሃገረይ ክነብር ስለዘይክኣልኩ ኣብ ስደት ተዓቂበ ይነብር ኣሎኹ። ስለዚ ብኣፍልጦ ንደግፍ፡ ብኣፍልጦ ድማ ንንጸግ ብሃላይ እየ።
ኣስተዉዕል ኤርትራዊ! ኣባላት እታ ሚስጢራዊት ሰልፊ ዝነበሩ ኣብዚ እዋናት እዚ፡ ገሊኦም ኣብ ዲያስፖራ ገሊኦም ድማ ነቲ ገባቲ ስርዓት ህ.ግ.ደ.ፍ ኣብ ዉሽጢ ኤርትራ ኮይኖም ይመርሕዎ ከምዘለዉ ፍሉጥ ኮይኑ፡ ዘየቃርጽን ተማላላኢ ዝምድናታትን ርኽኽባትን ክህልዎም ከምዝኽእል ፍሉጥ እዩ። ኣንካይ ዶ ነንሕድሕዶም ምስቲ ካልእ ወገናት ተቃዉሞ እዉን ምስ ገለገለ ዓበይቲ ዝብልዎም ቀጻሊ ርኽኽብ ዘሎ እዩ። እዚ ርኽኽብ እዚ ንምንታይ ምዓላ ክዉዕል እዩ ቀስ ኢልካ ዝርኤ ጉዳይ እዩ። ከም ኣሞሎሙን ተሞክርኦሙን ኣብ ትሕቲ ኢስያስ ኮይኖም ዝላኣኣኹ እንተኾይኖም ኢስያስ ንዓዲ ክኣትዉ እዉን ብዘይ ገለ ጸገም ከፍቅደሎም ከምዝኽእል ፍሉጥ እዩ። ስለዚ ነዞም ኣዘመዉቲ ሓይልታት ክትድግፍ እንተጀሚርካ ከምታ ቅድሚሕጂ ዝገበሩኻ ክገብሩኻ ሙኻኖም ንታሪኽ ይብሎን ይስንዶን ኣሎኹ።
ንሓደ ብዝተኸተሎ ፖሊሲታት ኣብ ትሕቲ ፍጹም-ምክልኻል ዝኣተው ጉጂለ፡ ብመራኸቢ ቡዙሓን ተጠቂምካ ሂወት ክትዘርኣሉ ወይ ድማ ከተድሕኖ ኣዝዩ ከቢድ እዩ። ሓደ ወዲ ሰብ ክርዕም ወይ ክነጽግ መሰሉ እኳ እንተኾነ፡ ንመሰሉ ስኣን ኣፍሉጦን እኹል ሓቤሬታ ወይ ድማ ኣማራጺታት ዘየሎ መሲልዎ ናይ ዓቕሊ-ጽበት ዉሳኔ ብምዉሳድ ኣብ ሓደጋ ዉሳኔ ዝወድቕ ኣዝዩ ቡዙሕ ሰብ እዩ። እቲ ዘጉህየኒ ጉዳይ እንተሃልዩ ግን፡ ምድግፋፎሙን ምንጻጎሙ ኣይኮነን፡ እንታይድኣ ነቲ ዝደገፍዎ ዕላማ ብግብሪ ተወዲቦምን ክስየፍሉ ዘይክእሉ ሙኻኖም እዩ። ንሓደ ዝተራእየ ተርእዮ ተገቲሮም እዚ ቁኑዕ እዩ ክብሉ ከምዘይጸንሑ፡ ኣብ ግብሪ ንዑ በሉ ስርሑ ምስተባህሉ፡ ከምዛ ዝጣበቁ ዘይነበሩ ህጣሞም የጥፍኡ። ከም ኣመሎም ድማ፡ ካልኦት ኩሓልቲ ተመሲሎም ኣዒንቲ ኣንቆርቲ ክልዓሉ እንከለዉ፡ ከምኣመሎም ንህዝቢ ኣብ ማሕበራዊ መራኸቢታት ኮለል ብምባል፡ ኣንፌት ናይቲ ዝካየድ ዘሎ ማሕበውራዊ ሰዉራ የዘንብዑ። ስለዚ እዚ ሙሱሉይነት እዚ ደዉ ክብል ኣለዎ። ንቁኑዕ ቁኑዕ ዝበልካዮ ብግብሪ ድማ ክትስየፍሉ ኣሎካ። እንተዘይኮይኑ ጌጋ እንዳራኣኻ፡ ቁኑዕ ኢልካ ምክታዕን ነቲ ቁኑዕ ተሰሊፍካ ከምዚዕወት ዘይምግባር፡ ንሰብ ኮነ ኢልካ ከምዝጋገ ምግባር እዩ።
ወድሓንኩም!
28/12/2015
መርእድ ዘርኡ


text:
ኣብ ሶማል ይቕፅል ኣብ ዘሎ ሕድ ሕድ ዅናት ንኽዋግኡ ቆልዑ ከምዝምልመሉ ኣምነስቲ ኢንተርናሽናል ብቕድሚ ትማሊ ረቡዕ ኣብ ዘውፅኦ ፀብፃብ ሓቢሩ።
ኣምንሰቲ ኢንተርናሽናል ዕድመ እቶም ይምልመሉ ዘለው ቆልዑ ወታደራት ካብ 10 ክሳብ 17 ዓመት ዝበፅሕ እዩ ይብል። ገሊኦም ይብል እቲ ፀብፃብ ሞባይል ስልኪ ክግዘአልኩም ኢዩ ብዝብል ከምዝሕበሉ ገሊኦም ድማ ይጭወዩ እቲ ናይ ኣምስቲ ሪፖርት ይገልፅ።
ኣብ ኣምስቲ ዝሰርሓ በነዲክት ጋደሮው ንቪኦኤ ከምዝተዛረብኦ ሓንቲ ጛል ኣንስተይቲ ቆልዓ እትምሃረሉ ቤት ትምህርቲ ብጉጅለ ኣልሸባብ ከመይ ብሃንደበት ከምዝተወረረ ንኣምስቲ ተዛሪባ ይብላ።
እቲ 90 ገፅ ዝሓዘ ሪፖርት ናብ ጎረባብቲ ሃገራት ንዘሃደሙ ን200 ሶማሊያዊያን ቃለ መጠይቕ ብምግባር እዩ ተዳሊዩ።
ግጭት፡ድርቅን ስእነት ሰብኣዊ ረድኤትን ተደሚሮም እቲ ኹነት ንቆልዑ ከቢድ ክኸውን ገይሩዎ’ሎ።
ፀብፃብ ኣምስቲ መብዛሕቲኦም ቆልዑ ወታደራት ብኣልሸባብ ከምዝምልመሉ ይሕብር። ብዓለም ለኸ ማሕበረሰብ ዝድገፍ መሰጋገሪ ፌደራላዊ መንግስቲ እውን ቆልዑ ወታሃደራት ተዋጋእቲ ኣለዎ ይብል። መሰጋገሪ መንግስቲ ሶማል ግን ነዚ ይነፅጎ።
ሮጀር ሚድልተን ኣብ ለንደን ዝመደብሩ ጉጅለ ቻትሃም ሃውስ ክኢላ ቀርኒ ኣፍሪካ እዮም።
ሕብረት ኣፍሪካ ኣብ ልዕሊ ፌደራላዊ መሰጋገሪ መንግስቲ ፅልውኡ ኸዕርፍ ኣለዎ ይብሉ። ኣብ ሱማሊያ ዘሎ ዓለም ለኸ ሓይሊ ዓቃቢ ሰላም ሕብረት ኣፍሪካ ጥራሕ እዩ።
ንመሰጋገሪ መንግስቲ ሱማሊያ ናይ ገንዘብ ድጋፍ ዝገብር ዘሎ ማሕበረሰብ ዓለም ብዓብይኡ መሰል ህፃውንቲ ዝተሓለው ምዃኖም ከረጋግፅ ኣልዎ ክብሉ'ውን ይገልፁ።
ንብዙሓት ሱማሊያዊያን ካብ ደቡባውን ማእኸላይን ሱማሊያ መህደሚ ምኽንያት ኮይኑ ዘሎ ብዕጡቓት ጉጅለታት ዝካየድ ምልመላ ቆልዑ ምዃኑ ኣምስቲ እንተርናሽል ይሕብር።


text:
ፉሉይ 2ይ ብርኪ ቤት ትምህርቲ ቓላሚኖ ምስ ሚስተር ማርከ ገልፋንድ ዝተብሃለ ትካል ገባሪ ሰናይ ብምትሕብባር ካብ ዝሓለፈ ክረምቲ ጀሚሩ ኣብ ሳይንስ፣ ቴክኖሎጂ፣ ኢንጂነሪንግን ሒሳብን ጠመተ ብምግባር ከካይዶ ዝፀንሐ ተግባር መሰረት ዝገበረ ምርምርን ናይ ፈጠራ ስራሕትን 05 ሰነ 2008 ዓ/ም ኣብ ቐፅሪ እቲ ቤት ትምህርቲ ንምርኢት ቐሪቦም።
ርእሰ መምህር ፉሉይ 2ይ ብርኪ ቤት ትምህርቲ ቓላሚኖ መምህር ገብረመድህን ኣብርሃ ኣብቲ ስነ-ስርዓት ምርኢት ኤግዝብሽን ተረኺቦም ከምዝበልዎ እቶም ንምርኢት ኤግዝብሽን ዝቐረቡ ስራሕቲ ፈጠራን ምርምርን ኣብ መቐለን ከባቢኣን ብዝርከቡ ተምሃሮን ኣብ ውሽጢ ቓላሚኖ ብዝመሃሩ ተምሃሮን ዝተሰርሑ ከምዝኾኑ ድሕሪ ምሕባር ኣብ ትሕቲ ዩኒቨርስቲ መቐለ ብዝርከብ ኢንስቲትዩት ቴክኖሎጂ መቐለ ዘድሊ ድጋፍን ክትትልን እናተገበረ ድሕሪ ምፅናሕ ልዕሊ 100 ካብ ዝነበሩ ስራሕቲ እቶም 28 ፕሮጀክታት ዘድሊ ሳይንሳዊ መዐቀኒ ብምምላእ ናብቲ ምርኢት ከምዝቐረቡ ተዛሪቦም።
ፉሉይ 2ይ ብርኪ ቤት ትምህርቲ ቓላሚኖ ንዓመታት ኣብ ህዝብና ሱር ሰዲዱ ዝፀንሐ ድኽነትን ድሕረትን ንምጥፋእ ዓሊሙ ብ1990 ዓ/ም ብማሕበር ልምዓት ትግራይ ዝተጣየሸ ከምዝኾነ ዝገለፁ እቶም ርእሰ መምህር ዛጊድ 644 ደቂ ኣንስትዮ ዝርከብኦም ን1,658 ተምሃሮ ነፃ ዕድል ትምህርቲ ከምዝሃበ ወሲኾም ኣብሪሆም።
ፉሉይ 2ይ ብርኪ ቤት ትምህርቲ ቓላሚኖ ኣብ ሳይንስን ቴክኖሎጂን ጠመተ ገይሩ እናሰርሐ ብምምፅኡ ኣብ ክልልና ኢሉ’ውን ሃገርና ዝነበረ ሕፅረት ዝተምሃረ ሓይሊ ሰብ ኣብ ምቅላል ናይ ባዕሉ ግደ እናተፃወተ ይርከብ። ካብ ዝጣየሽ ጀሚሩ ክሳብ ሕዚ ድማ ኣብቲ ቤት ትምህርቲ ክሳብ 12 ክፍሊ ዛዚሞም ናብ ዝተፈላለያ ላዕለዎት ትካላት ትምህርቲ ዝኣተው 355 ደቂ ኣንስትዮ ሓዊሱ 1,077 ተምሃሮ ከምዘለው ንምፍላጥ ተኻኢሉ’ዩ።
ምስቲ ምርኢት ኤግዝብሽን ጎና ጎኒ ንኣስታት ኣርባዕተ ዓመታት ኣብቲ ቤት ትምህርቲ ክመሃሩ ንዝፀንሑ ተፈተንቲ 12 ክፍሊ ተምሃሮ ስነ-ስርዓት ምረቓን ኣብ ውሽጢ ኣርባዕተ ዓመታት ብዘርኣይዎ ፀብለልታን መተባብዒ ሽልማት ተዋሂብዎም’ዩ።
ኣብ ማሕበር ልምዓት ትግራይ ዳይሬክተር ዳይሬክቶሬት ትልሚ፣ ክትትልን ኮሙዩኒኬሽንን ኣይተ ሰለሞን ሕሉፍ ብወገኖም ማ.ል.ት ኣብ ቓላሚኖ ጥራሕ ከይኮነስ ኣብ መላእ ከባቢታት ትግራይ ማእኸላት ሳይንስን ቴክኖሎጂን ንምህናፅ ኣብ ምንቅስቓስ ከምዘላ ድሕሪ ምግላፅ ብፍላይ 12 ክፍሊ ተምሃሮ ብምኽንያት ብደረጃ ሃገር ዘጋጠመ ናይ ፈተና ምስራቕ ከይተደናገፁ ኣብተን ተሪፈን ዘለዋ ውሑዳት መዓልቲታት ጠንኪሮም ብምፅናዕ ዝሓሸ ውፅኢት ከመዝግቡ ከምዝግባእ መልእኽቶም ኣመሓላሊፎም።
ኣብቲ ስነ ስርዓት ምርኢት ኤግዝብሽንን ምረቓ 12 ክፍሊ ተምሃሮን ብርክት ዝበሉ ዕድመ ዝተገበረሎም ኣጋይሽን ተምሃሮን መምህራንን እቲ ቤት ትምህርቲ ተሳተፍቲ ኮይኖም እዮም።
Click here to see more photos...


text:
ናይ ቋንቋ App „Einstieg Deutsch“ ናይ ቋንቋዊ ቅድመ-ኣበርክቶ መጽናዕታት ይህበኩም። እዚ ኤፕ መሰረታውያንን ንመዓልታዊ ምዝራብ ኣድላይ ዝኾኑን ኣገባባት ኣለዎ፣ ብቕልጡፍ መሰረታዊ ክእለት ዘረባ ኣብ ቋንቋ ጀርመን ክህብ ይኽእል እዩ። ዋላ ድሕሪ ሓጺር ግዜ ኣገደስቲ ቃላትን ብሂላትን ክትመሃሩ ኢኹም ከምኡ’ውን ዝተመሃርኩም ኣብነታት ምሉእሓሳባት ክትነጻጸሩ ክትክእሉ ኢኹም።
- ነጻ እዩ
- ብምልኡ ኣብ ዓሰርተ ቋንቋታት ተተርጊሙ (ዓረብኛ፣ ዳሪ፣ እንግሊዝኛ፣ ፋርሲ፣ ፈረንስኛ፣ ኩርማንቺ፣ ፓሽቱ፣ ትግርኛ፣ ቱርክኛ፣ ኡርዱ)
- ኣብ 15 ኣርእስታት ከም „ቆጸራ ሓኪም“፣ „ቆጸራ ቤትጽሕፈት“ ወይ „ምግዛእ“ ተሰሪዑ’ዩ – በዚ ገሩ ኣብ ናይ መዓልታዊ ኩነት ብቐሊሉ ንክትኣትዉ ኣማራጺ የውፊ – ከከም ውልቃዊ ኣድላይነትኩም
- ኦፍላይን/ብዘይ ኢንተርነት ይሰርሕ
- ኣርእስታውያን ሓጸርቲ ሓበሬታታትን ምኽርታትን
- ምርኢት ስእልታት ምስ ጽሑፋት ብጀርመንኛ ከምኡ’ውን ናይ ካልኦት ቋንቋታት ምትርጓም
- ዝተፈላለየ ዓይነት መጽናዕታት ንምልማድ ዓቕሚ ምስማዕን ምዝራብን ምንባብን
- ብዙሓት ቋንቋታት ዘለዎ መጽሓፍ ቃላትን ምሉእሓሳባትን
- ናይ ብዙሕ ቋንቋታት መላመዲ ቃላት
- ናይ ምምሃር ጸወታታት (ሕጂ ኣብ ምዕባለ ዘለው)
ቨርዝዮን iOs
ቨርዝዮን Android


text:
እቲ ዝሓለፈ ሰንበት ዝጀመረ ዓመታዊ ሱባኤ ር.ሊ.ጳጳሳትን መሳርሕቶምን ትማሊ ተዛዚሙ፣ ኣብ ዝሓለፈ መደባትና ከምዝገለጽናዮ ሰባኼ ናይዚ ሱባኤ ዝነበሩ ፍራንቸስካዊ ካህን ኣባ ጁልዮ ሚቸሊኒ ትሽዓተ ስብከታት ኣስሚዖም፣
ናይ መጨረሻ ስብከቶም ብዛዕባ እቲ ባዶ መቃብር ጐይታና ኢየሱስ ክርስቶስን ትንሳኤን ዝምልከት ነበረ፣ ነዙ ኣስተንትኖ ኣብ ትርካ ቅዱስ ማቴዎስ ወንጌላዊ ተመስሪቶም እንክገብርዎ ‘እዛ ብዛዕባ ትንሳኤ እትዛረብ ናይ መወዳእታ ታሪኽ ቅዱስ ማቴዎስ ሎሚ ኣብ መደምደምታ ሱባኤና ቊሩብ መስተርሆት ትህበና፣ እዚ ከኣ ንምስጢር ክርስትያን ይገልጽ፣ ድሕሪ ስቃይን ሕማማትን ኩሉ ኣባኡ ኣይድምደምን፣ ሓዲስ ተበግሶ ሓዲስ ምጅማር ኣሎ እዚ ከኣ ትንሳኤ እዩ፣ ኮይኑ ንናይ ሎሚ ሰብ ነዚ ዓቢ ምስጢር ከመይ ቢልካ ትሰብኮ ቢሎም ይሓቱ እሞ ናብቲ ፍጹም ሰብን ፍጹም ኣምላኽን ዝኾነ ክርስቶስን ናብ መልእኽቱን ምምላስን ካብኡ ምጅማርን የድሊ ይብሉ፣ ትንሳኤ ናይ ክርስቶስ ምስቲ ታሪኻዊ ኢየሱስ እንክተነጻጽሮ ሓዲስ ፍጻሜ የመልክት፣ እቲ ቅድሚ ትንሳኤ ዝነበረ ኣካል ክርስቶስ ድሕሪ ትንሳኤ ተለዊጡ፣ ስለዚ እቲ ዝተንሰኤ እቲ ኣብ ገሊላ ዝመላለስ ዝነበረ ኢየሱስ ኮይኑ መልእኽቱ ከኣ እቲ ዝኣወጆ ናይ ሓርነት መልእኽቲ እዩ፣ ስለዚ ናይ ሎሚ መንእሰይ ነዚ ሓርነት እዚ ከምቲ ር.ሊ.ጳ ፍርናቸስኮስ ዘመልክትዎ ንቃሉ ኣብ ቅዱስ መጽሓፍ ብምንባብን ሓዲስ መግለጺ እናሃበን ከምኡ እውን ንጽጉማት ኣሕዋቱ እናረድኤን ብምግባረ ሰናይ ክረኽቦ ይኽእል፣’ እንክብሉ ከመይ ገቢርካ ሓርነት ክርስቶስ ከምዝልበስ ምስ ኣመልከቱ ናብ ትረኻ ማቴዎስ ምልስ ይብሉ እሞ ትንሳኤ ክርስቶስ በመልኣኽ ምብሳሩን ክርስቶስ ነቶም ክሒዶሞ ፋሕፋሕ ዝበሉ ሓዋርያት ንክረኽቦም ንገሊላ ሓሊፎም ክጸንሕዎ ከመልክትን ኣሕዋተይ ቢሉ ምሕረቱን ፍቅሩን ክገልጽ ዓቢ ትምህርቲ እንክኸውን እታ ዝዓበየት ተልእኾን ኪድ መሃሩ እትብል ከኣ በታ ዓባይ መጸናንዒት ሓረግ ‘ኣነ ክሳብ መወዳእታ ዓለም ምሳኹም ኣሎኹ’ እትብል ክንዮ ኩሉ ምጥርጣራትናን ሓጢኣትናን ከምዝኾነትን በዚኣ ተጸናኒዕናን ተበራቲዕናን ንቅድሚት ንገስግስ ክብሉ ስብከቶም ዛዘሙ፣
ኣብ ምዕጻው እቲ ሱባኤ ቅዱስነቶም ከምዚ ክብሉ ንሰባኺ ኣመስጊኖም፣
‘ስለቲ ዝገበርኩምልና ጽቡቅ ነገርን ንሕና ክንገብሮ ዘሎና ጽቡቅ ነገር ብምሕባርኩምን ከምዝስግነኩም እፈቱ፣ ልዕሊ ኩሉ ብዘይ ምንም ምስትምሳል ከምዘሎኹሞ ኰንኩም ብምቅራብኩም እንከመስግን ኣስዒበ ድማ ንስብከት ምስንዳው ቀሊል ከምዘይኮነ ብምርዳእን ነቲ ብሰፊሑ ንኩሉ ዝኸውን ብዙሕ ትምህርቲ ስለዝሃብኩምና ኣመስግነኩም፣ እግዚኣብሔር ብናኣሽቱን ቀሊል ብዝኾነ ነገራትን ስለዝዛረብ ነፍስወከፍና ዝጠቅመና ነገር ሒዝና ክንምለስ ተስፋ እገብር፣ ከምቲ ቅዱስ ኢግናጽዮስ ዘሎዮላ ዝብሎ ኣብ ሱባኤ ኩሉ ሰብ ሓደ ነገር ይረክብ እዚ ከኣ ወይ ዘጸናንዕ ወይውን ንኩሉ ገዲፍካ ብሓዲሽ ክትጅምር ዝብል ኮይኑ ሱባኤ እንክትዛዘም ወትሩ ደው ቢልካ ምስትንታንን ገለ ነገር ከትረክብ ይገብረካ፣ ኣብዚ ሱባኤ ከኣ ከምኡ እዩ፣ እንክብሉ ኣመስገኑ፣


text:
ኤርትራን ኢትዮጲያን ሕማቕ ኣጋጣሚ ኮይኑ ኣብ ግንቦት 1998 ብሰንኪ ኣብ መንጎአን ዝተወለዐ ኩናትን ኽልተ ዓመታት ህይወት ኣእላፍ መንእሰያት ዝበልዐ ኩናት ኣካይደን ነይረን። ከም ኩሎም ካልኦትኩናት፥ ናይዘን ክልተ ሃገራት ኩናት ውን ኣብ ጠረጴዛ ጥራይ ክፍታሕ ስለዝነበሮን ዝግባእን ኣብ ሰነ 2000 ስምምዕ ምቁራጽ ተጻብኦታት፥ ኣብ ታሕሳስ ናይቲ ዓመት ድማ ኣጠቓላሊ ስምምዕ ሰላም ኣልጀርስ ድሕሪ ምኽታም እቲ ኩናት ደው ኢሉ – ብሓደ ሸነኹ!
ስምምዕ ሰላም ኣልጀርስ፥ ኣብ ቅድሚ ውድብ ሕቡራት ሃገራት፥ኣፍሪቃዊ ሕብረት፥ ሕቡራትመንግስታትን ካልኦትን ዝርከብዎ ኣውሐስቲ ዝተኸተመ ውዕል ኢዩ። እቲ ናይ ሰላም ማህደር ብዓንቀጽ4.2 ናይ ዝርዝራቱ ንዶባት ኤርትራን ኢትዮጲያን ብመሰረት መግዛእታዊ ውዕላት(1900፤1902፤1908) ከምኡውን ተዛመድቲ ኣህጉራውያን ሕግታትን፥ ዶባዊ ብይኑ ክህብ፥ ክሕንጽጽን ክኽልልን (demarcation and delimitation) ሓላፍነት ዘሰከሞ ኮሚሽን ዶብ ኤርትራን ኢትዮጲያን መዚዙ።
እቲ ኮሚሽን፥ ብመሰረት ስምምዕ ኣልጀርስ ዘሰከሞ ሓላፍነትን ዝሃቦ መዝነትን፥ኣብ ሚያዝያ 13 2012ብይኑ ሂቡ። ክልቲኤን ሃገራት ብመሰረት ዓንቀጽ 4.15 ስምምዕ ኣልጀርስ ብኽታመን ዝኣተወኦ ውዕልንዝተቐበለኦ ግዴታን ንልዕልና ናይቲ ኮምሽን ዝህቦ ብይን ከም ናይ መወዳእታን ቀያድን ብይን ክምእዘዛ ጥራይ ዘይኮነ፥ ኣብቲ ብይን ተሞርኪሰን ነቲ ዝተወሰነ ዶብ ኪቕበላን መሬታዊ ሓድነትን ሉዓላውነትን ሓድሕድ ከኽብራን ይግደዳ።
መበገሲ ናይዚ ኣርእስትና እምበኣር፡ ኮሚሽን ዶብ ውሳኔኡ ካብ ዝገልጽ 12 ሚያዝያ 2017 እነሆ 15 ዓመታት ኮይኑ ኣሎ። ንብይን ኮሚሽን ምምልካት ዶባት ኤርትራን ኢትዮጲያን ኣመልኪቱ መድርኽ ንሃገራዊ ዘተ ንስራሕ ኪብገስ እንከሎ ኣብ ሰነዱ ዘስፈሮ መትከል ከምዚ ይብል፡-
‘ኣብ መንጎ ኤርትራን ኢትዮጵያን ርጉእ ሰላም ንምስፋን፣ ኢትዮጵያ፣ ነቲ ብኮምሽን እጀታ ኤርትራንኢትዮጵያን ዝተወሰነ ብይን ብዘይቅድመ ኩነት ከተተግብሮ፣ ….. ኣለዋ’።
ኣብ ጥሪ 2016 እውን መሪሕነት መድረኽ ምስ መራሕ መንግስቲ ኢትዮጵያ ኣብ ዝገበሮ ርክብ፡ጉዳይ ዶብ ሓደ ካብቲ ቀዳምነት ሂቡ ዝዘተየሉ ዛዕባ ምንባሩ ዝዝከር ኢዩ።
ጉዳይ ልዑላውነት፡ ጉዳይ ህዝቢ ኢዩ፡ ጉዳይ መንግስታት ወይ መራሕቲ መንግስታት ኣይኰነን። ሕጋዊ እምበር ፖለቲካዊ ጉዳይ ውን ኣይኮነን። ልዑላውነትን ህዝብን ነባሪ፡ መንግስታት መራሕተንን ግን ሓለፍቲ እዮም።
ኤርትራ ልዑላውነታ ካብ እተረጋግጽ ገና ርብዒ ዘመን ጥራይ ኢዩ ኮይኑ ኣሎ። ብዓይኒ ዝተኸፈለ መስዋእቲ ርሕቕ ኣይኮነን። ደም ናይቶም ነዚ ዘውሓሱ ዜጋታትና ኣይነቐጸን። ከምኡ ስለ ዝዀነ ድማ ልዑላውነት ኤርትራን፡ ምኽባር ዶባታን መለኮታዊ፡ “ዶብኤርትራ ብዘይ ውዓል ሕደር ኪሕንጸጽ ኣለዎ` ምባል ድማ ጠለብ ናይ ኩሉ ሓርበኛ ኤርትራዊ ዝገብሮ። ኪዝከር ዘለዎ፡ ኣብ ገድሊ ነዚ ልዑላውነት ንምውሓስ ዝተሰውኡ ኤርትራውያን ጥራሕ ኣይኰኑን። ተጋደልቲ ህዝባዊ ወያነ ሓርነት ትግራይ፡ኣብ ጎድኒ ተጋደልቲ ኤርትራውያን ንናጽነት ኤርትራ ሓሊፎምኢዮም። ተጋደልቲ ህዝባዊ ግንባር እውን፥ ኣብ መሬት ኢትዮጲያ ተሰዊኦም እዩም። እዚ ክቡር ታሪኽ ኣብ ቦታኡ እንከሎ፡ ኣብ ትርጉም ዘይብሉ ካልኣይ ኵናት ኣቲና። ኣብዚ ኵናት እንትርፎ ዝተሳዕረ ዝሰዓረ ኣይነበረን፣ ብጀካ ዝኸሰረ ዝኸሰበ ውን ኣይነበረን። እቲ ኵናት ኣብቂዑ፡ ሰላም ግንኣይተረኽበን።
ሎሚ ድማ 15 ዓመታት ናይ ምትህልላኽ፡ ናይ ምትፍናን፡ ናይ ምውጣጥ፡ ናይ ምጽልላም ዘመተ ንዝክር ኣሎና። ኣብ ዕድመ ናይ ሓደ ስርዓት ነዊሕ እዋን`ዩ። ኣሉታዊ ሳዕቤናቱ፡ ኣብ ዕቤት ክልቲአን ሃገራት፡ ብፍላይ ድማ ኣብቲ ቀጥታዊ ገንሸል ኮይኑ ዘሎ ኣሕዋት ህዝቢታት ስንብራቱ ርኡይ ኢዩ።እቲ ሓቂ፡ ዕድል ናይ ክልቲኡ ኣህዛብ ዝተኣሳሰረ ኢዩ። ኤርትራ ብዘይ ኢትይጵያ ኪትምዕብል ኣይትኽእልን ኢያ፡ ከምኡውን ኢትዮጵያ ብዘይ ኤርትራ ኪትስጉም ኣትኽእልን ኢያ። ስለዚ ከምቲ ሓደ ለባም ዝበሎ፡ ዕጫና`ወይ ብሓባር ኪንሕምብስ፡ ወይ ድማ ብሓባር ኪንጥሕል ኢዩ። ነዚ ተረዲእና፡ ኢትዮጵያ ምሕንጻጽ ዶባት ብዘይ ውዓል ሕደርን ብዘይ ቅድመኩነትን ኪትትግብር ፡ኤርትራ ድማ ነቲ ዝምድና ኣብ ንቡር ንምምላስ ኪትሰርሕ ኣሎዋ። ነዚ ንዝዕንቅፍ ስርዓት ድማ ህዝቢ ይኣክል ኪብል ኣለዎ።


text:
ካብ ስድራቤት ዝምስርቱ ክልተ ቝጽሪ ጀሚሩ ብእንዳ፡ ዓዲ፡ ዓሌት (ብሄር)፡ ቋንቋ፡ ህዝቢ፡ ኣህዛብ፡ ሓንቲ ዓለም፡ እናበለ ሕብረት ናይ ዝተፈላለዩ ማሕበረሰባት ይቐውም። ካብ ክልተ ብጾት ወይ ሳንዶት ዝጅምር ጉጅለ፡ ማሕበር፡ ውድብ፡ መንግስቲ፡ ሕቡራት መንግስታትን ውድባትን ዝጥርንፉ ሕብረታት ይቖሙ። ዓይነት ሕብረት ብማሕበራዊ፡ ፖሎቲካዊ፡ ሃይማኖታዊ፡ ወዘተ... ይምደብን ይልለን። ዓይነትን ቅድን ናይ ዝቐውም ሕብረት ድማ ብዕላማን ራእይን እዩ ዝውሰን። ዓይነት ናይ ሓደ ሕብረት ብሉጽ ዝገብሮ ሒዙዎ ዘሎ ራእይ፡ ቴማ፡ ክብሪ፡ ርእየት ዓለም፡ ትሕዝቶ ባህልን ኣተሓሳስባን እዩ። ሕብረት ኣብ ማሕበረሰብኣ’ውን ፖሎቲካውን ሃይማኖታውን ዓብይ ኣገድስነት ኣሎዎ። ዛዕባ ሕብረት ሰፊሕን ዓብይን ኣርእስትን ዘሎዎ እዩ። ውሽጣዊ ትሕዝቶኡ ድማ ብዝተፈላለዩ ትንታነን ርእየትን ክትዕን ይግለጽ። ነገር ግን ትርጉም ትሕዝቶ ቃሉ፡ ኣብ ዝኾነ ቦታ ይኹን ኣብ ዝኾነ ዓይነት ጥርናፈ፡ ከም ብምኽንያት ጥምረት፡ ሓድነት፡ ፍቕሪ፡ ስኒት፡ ምውህሃድን ድሕነትን ዘስምዑ ቃላት ዳርጋ ሓደ ዓይነት ናይ ቴማ ትርጉም ኣሎዎ።
ንኣብነት ክርስትያናዊ ሕብረት እንተወሲድና፡ ኣብ ዝኾነ ቦታ፡ ደጋዊ ትሕዝቶ ትርጉሙ ሓደ ዓይነት መልእኽትን ትርጉምን እዩ ዝህብ። ቴማ ራእዩ ድማ፡ ካብቲ ንሕብረት ትርጉም ዝህቡዎ ቃላትን ትሕዝቶን ኣይወጽእን እዩ። ውሽጣዊ ትሕዝቶታቱ ይኹን ዛዕባታቱ በቲ ዘበገሶ ራእይ፡ ዕላማ፡ ሰረት እምነት፡ ብድሌታትን ድርኺታትን ክምዘንን ክፍለን ከሎ፡ ንሓቅነቱን ዓይነቱን ብልጫታቱን ናይቲ ዝቐውም ሕብረት ግን፡ ብኣቋዉማ መንፈሳዊ ራእያቱን መጽሓፍ ቅዱሳዊ ሰረቱን ይምዝንን ይፍለን።
ቀንዲ ትሕዝቶ ጽሑፈይ፡ ኣብነት ሕብረት ኣሕዋት እስራኤላውያን ብምግባር፡ ንትርጉምን ኣገዳስነት ሕብረት ክርስትያናት፡ ብውሽጣዊ ትሕዝቶ መጽሓፍ ቅዱስ ንምብርህራህ፡ ከምኡውን ብስምዒታውነትን ረብሓታትን ዝህነጹ፡ ካብ ጉጉይን ሻራውን ሕብረታት፡ ቅኑዕ ምኣዝንን ኣንፈትን ራእይን ዘይብሎም ማሕበራትን ጉጅለታትን፡ መታን ክንሕሎ እዩ።
ሕብረት ኣሕዋት እስራኤላውያን እቲ ዝዓብየ ቅዲ መጽሓፍ ቅዱሳውን ታሪኻውን እዩ። ኣብ መጽሓፍ ቅዱስ ሰፊሩ ዘሎ ይኹን ናይ ሕጂ ዛንታኦም፡ እስራኤላውያን ከም መሪሕን ሕመረትን መትከሎምን ዝወስዱዎ ንኽብርን ታሪኽን ሕብረት እስራኤላውያን እዩ። ሕብረት ኣሕዋት እስራኤላውያን ኣብዚ እዋን ሃይማኖታውን ዘርኣውን ጥራይ ዘይኮነ ፖሎቲካውን ባህላውን እዩ። ኣብነት ኪኾነና መታን ናብ ሓምለ 4 1976፡ ናብ ሓደ ታሪኻዊ ፍጻሜ ክወስደኩም። ቕድሚ ሰሙን ናይዚ ፍጻሜ ብዕለት 27 ሰነ ንብረት ፈረንሳ ዝኾነት ነፋሪት 248 ገያሾ ብፍልስጠማውያንን ተሓጋገዝቶምን ተጨውያ ኣብ ኤንተበ ጥቓ ካምፓላ ዋና ኸተማ ናይ ኡጋንዳ ትዓርፍ። ድሕሪ ቕሩብ ግዜያት እቶም ኣይሁድ ዘይኮኑ ነጻ ምስ ለቐቑዎም ነቶም ዝተረፉ ኣይሁድ ጅሆ ሓዙዎም። ድሕሪ እዚ ፍጻመ ሰሙን 100 እስራኤላውያን ኮማንዶ 4000 ኪሎሜተር ተጓዒዞም 90 ደቒቕ ዝወሰደ ስርሒት ኣካየዱ። ኣብዚ ስርሒት 103 ብጅሆ ዝተታሕዙ ኣይሁዳውያን ድሒኖም። 5 እስራኤላውያን ኮማንዶ ቆሲሎም። መራሒ ናይዚ ስርሒት፡ ዓብይ ሓዉ ንበንያሚን ናታናየሁ ለተናል ኮለነል ዮናታን ናታናየሁ እውን ተቐትለ። 4 ካብ ጅሆ ዝተታሕዙን ኩሎም ጨወይትን 45 ወትሃደራት ዩጋንዳ ሞይቶም። 11 ስርሓት ሶቬት ዝኾና ሚግ 17 ዓንየን፡፡ ነዚ ስርሒት ዝፈጸሙ ኮማንዶ እስራኤላውያን ሓድነቶም ንምጉስጓስ፡ መዝሙር 133 እናዘመሩ ን4000 ኪሎሜተር ተጓዕዙ። እዛ ናይ መዝሙር ምድያብ፡ መዝሙር ምስጋና፡ ተባሂላ ትጽዋዕ ምዕራፍ፡ ቴማ ናይ ሕብረት እስራኤላውያንን ሓድነቶምን እያ። ይኹን እምበር ኣብ ናይ ሓዲሽ ኪዳን ቤተ ክርስትያን እውን ዓቢ ተፈታውነት ዘሎዋን ከም መግለጺ ጣዕሚ ናይ ሕብረትን ኣብ ብዙሕ ኣኼባታት እትንበብ እያ። እስከ ነዛ ምዕራፍ ንመልከት፡
መዝሙር 133
1. እንሆ ኣሕዋት ብሓደ ሓቢሮም ኪነብሩስ፡ ክንደይ ሰናይን ክንደይ ጥዑምን እዩ፡
2. ከምቲ ኽቡር ዘይቲ ኣብ ርእሲ፡ ኣብ ጭሕሚ፡ ኣብ ጭሕሚ ኣሮን፡ ናብቲ ዘፈር ልብሱ ዚወርድ እዩ።
3. እግዚኣብሄር ኣብኣ በረኸትን ህይወት ንዘለኣለም ኣዚዙ እዩ እሞ፡ ከምቲ ናብ ኣኽራን ጽዮን ዚወርድ ጠሊ ሀርሞን እዩ።
ኣብ መጀመርታ ምዕራፍ ናይዛ መዝሙር፡ መዝሙር ምድያብ ዝብል ተጻሒፉ ንረኽቦ። ካብ መዝሙር 120 ዚጅምር ኮይኑ ክሳብ 134 ዚውድእ 15 ምዕራፋት ዝሓዘ እዩ። እዚኣቶም ብድሕሪ ምርኮ ባቢሎን ካብ ዝተኣኻኸቡ መዛሙራት ናይ ህዝቅያስ፡ ንተወሰኽቲ 15 ዓመታት ዕድመ ናይ ህዝቅያስ ንምዝካር ተባሂሉ ከምዚቖማ ይንገር። ከምዚግመት እተን 10 ናይ ንጉስ ህዝቅያስ ኪኾና ኸሎዋ፡ እተን 4 ድማ ናይ ዳዊት፡ እታ ሓንቲ ድማ ናይ ንጉስ ሰሎሙን እያ። መዛሙር ምድያብ፡ እስራኤላውያን በዓላት ኣይሁድ ንምኽባር ናብ ዮሩሳሌም ኪድይቡ ከሎዉ ዚዝምሩወን መዛሙር እየን። መዝሙር 133 ድማ ሓንቲ ካብተን ናይ ምስጋና መዛሙር እያ። ‘ምድያብ’ ዝብል ቃል ነቲ ናብ ቤተ መቅደስ ዘደይብ ደረጃታት ወይ መሰላል የመልክት።
ኣብ መዝሙር 120፡ ፈላሚት ናይዘን መዛሙር ምድያብ ዝኾነት፡ ንናይ ልማኖን ነስሓን ጸሎት እያ እተመልክት። ትሕዝቶኣ ድማ ዘማራይ ንወስላታ መልሓስን ተንኮላትን ከም ዝፈንፈነን፡ ብኣንጻሩ ምንጋፍ ከምዝደልን እያ ትገልጽ። ኣብ ማእከል ሜሰካውያንን ቄዳራውያን ምንባር ከም ዚጸልኦ እዩ ዚሕብር። ሜሰካውያን ንሓሶት ቄዳራውያን ድማ ንቶንኮላትን ክፍኣትን ዝውክሉ እዮም። ኣይሁድ ናብ ዮርሳሌም ንጸሎት ኪነግዱ ከሎዉ ነቶም ኣህዛብን ጥሪት እንስሳታቶምን ኣብ ታሕቲ ገዲፎሞም እዮም ዚድይቡ። ንተግባር ናይቶም ዘይግዙራት እናፈንፈኑ ምንጋፍ እናለመኑን ድማ ይድይቡ።
ብድሕሪኡ መስዋእቲ ንምቕራብ ኣብ ሓድሕዶም ንዘሎ ጸገማት ይኹን ክስታቶም ሒዞም ኣብ ቅድሚ ፈረድቶም ይቐርቡ። “ኣብኣ ዙፋናት ፍርዲ፡ ዙፋናት ቤት ዳዊት ተነቢሩ ኣሎ” (122፡5) ዕርቂ ይፍጽሙ፡ በቲ ዘቕርቡዎ ኣምልኾን መስዋእትን ስግደትን፡ ምንጻህ ህይወቶምን ምቕዳስን ምሕዳስን ይፍጸም። ህይወቶም ብምስጋና ተመሊአን ንጣዕምን ሰናይነት ሕብረት ኣሕዋት እስራኤላውያን እናስተማቐራ፡ ቅብኣትን ጠሊ በረኸትን ሒዘን ናብ ቦትአን ክምለሳ ከሎዋ ድማ፡ ኣኽራናት ጽዮን ካብ ከረን ሄርሞን ብዝወርድ ኣውልን ጠልን ለስሊሱ፡ ጠለበጊዕን ከብትን ኣብ ኩርባታት ተዘርጊሐን እምበይታ ከስምዓን ክዕንገላን ከሎዋ፡ ኣብ ልቢ እቶም ኣመተን ከይገበሩ ዝቐነዩ ሰብ ሱባኤ ከመይ ዝበለ ታሕጓስን ፍስሓን ከም ዝወርድ ኩላትና እንፈልጦ ሓቂ እዩ። ንምሕረት ኣምላኽ እናድነቚ ንኣምላኾም እናመስገኑ ድማ ናብ ቦትኦም ይምለሱ፡፡
ናብ መዝሙር 133 መጀመርታ ፍቕዲ ዘሎ ሓሳብ እንተመጺእና፡ ሰለስተ ዓበይቲ ቓላትን ኣርእስትን መጽሓፍትን ኪኾና ዚኽእላ እየን። ንሳተን ድማ ሓድነት፡ ሕብረት፡ ምንባር፡ ዝብላ እየን። ሕብረት ሓድነት እንተ ተደመሮ፡ ምንባርውን ፍጻሜ እንተሎዎ፡ ውጽኢቱ ኣዝዩ ሰናይ እዩ ኣዝዩ ጥዑም እዩ። ንኣብነት ኣብ ሰብኣይን ሰበይትን ንውሰድ፡ ሓቢርካ ምንባር ይከኣል እዩ፡ ሓድነት ግን ከይህሉ ይኽእል እዩ። ብሰንኪ ናይ ርሕቐት ምፍልላይ ብኣካል ሓቢርካ ዘይምንባር ክህሉ ይከእል እዩ። ግን ሓድነት ክህሉ ይኽእል እዩ። እምበኣር ሕብረት ንኣካላውን መንፈሳውን ጥርናፈን ሓድነትን የመልክት።
እዚ ሕብረት ብዘይቲን ብጠሊን ተመሲሉ ኣሎ። ክልቲኡ ሓደ መልእኽቲ ኣሎዎ። ብዘይቲ ኣውሊዕ ዝጀመረ ቀንዴል መብራህቲ፡ ክሳብ መንኮርኩር ናብ ሰማይ ዘወንጭፍ ነዳዲ ዘይቲ እዩ። ዘይቲ ሓይሊ ናይ ምንቕስቓስ እዩ። ዘይቲ ንጥዑም ሽቶ የገልግል፡ ዘይቲ የለስልስ፡ የተርክስ፡ የሐድስ፡ ዘይቲ ይቐብእ የንግስ፡፡ ንፍቕሪ ኣሕዋት ምሳለያዊ ብምግባር፡ ካብ ላዕሊ ናብ ታሕቲ ንኹለንተና ዝትንክፍ ቅብኣት እዩ። ጠሊ ድማ ካብቲ ዝበረኸ ናብ ታሓቲ ዝወርድ ራሕሲ እዩ። ምሳሌያዊ ምሕረት ኣምላኽ እዩ።
የሱስ ብኣካለ ስጋ ኣብ ምድሪ እስራኤል ኣብ ዝነበሩ ዓመታት፡ ሕብረት ኣሕዋት እስራኤላውያን ብመግዛእቲ ፖሎቲካን ባህልን ሃይማኖታዊ ልምምድን ስርዓትን ዝተጸልወን ዝተዓብለለን እዩ ነይሩ። ንኣብነት የሱስ ናብ ቤት መቕደስ ኣብ ዝደየበሉ እዋን፡ ኩነታት ናይቲ ቤተ መቕደስ ኣዝዩ ኣሕዘኖ። ቅንኣት ተሰሚዑዎ ከምዝገንሖም ንርኢ። የሱስ ነቶም ዝስዕብዎ ዝነበሩ እቲ ቅኑዕ መስመር ንምትሓዝ ብዘርእዮ ዝነበረ ትግሃትን ሓልዮትን ብተመስጦ ይሰምዑዎ ነበሩ። ሕብረት ደቀ መዝሙር የሱስ ብመሎኮታዊ ራእይን ትምህርትን ዝቖመ ነበረ። እዚ ብ12 ሃዋርያት መሪሕነት ደው ዝበለ ሕብረት፡ መተካእታን ሞዴላውን ዝኾነ ታሪኻዊ ሕብረት እስራኤላውያን ኪኸውን፡ ካብ ሕብረት ኣሕዋት እስራኤላውያን ሓሊፉ ንኹሉ ዓለም ዝሓቑፍ ሕብረት ኪኸውን ብየሱስ ዓቢ ተልእኾ ተዋህቦ። ኣብ ጊዜ ብሉይ ኪዳን ዝነበረ፡ ኣብነታዊ ሕብረት ኣሕዋት እስራኤላውያን ኣብቂዑ እዩ። ናይ ሕጂ ሕብረት ኣሕዋት ንፖሎቲካውን ሉኣላውነት መንግስትን ድኣ እምበር ንመንፈሳውነት ኣይውክልን እዩ። ነዚ መረዳእታ ኪኾነና ኤፈሶን 2፡11—18 ነንብብ።
የሱስ ነቲ ከልካሊ ኮይኑ ዝጸንሐ መንደቕ ሕብረት ኣይሁድ (እስራኤላውያን) ብደሙ ኣፍሪሱ፡ ንኣህዛብን ኣይሁድን ናብ ሓደ ደምበ ኣምጺኡዎም እዩ። ሎሚ ዝብሰረልና ዘሎ ወንጌል እምበኣር ንዂሎም ኣህዛብ ናብ ኣምላኽ ከም ዚቐርቡ ዝገብር ርሑው ባብ እዩ። ከልካሊ የልቦን፡ ዓጋቲ የብሉን። ንኹሉ ህዝቢ ዝኸውን ዓቢ ብስራት፡ ብዘይ ኣፈላላይ ዘርኢ፡ ዓሌት፡ ቋንቋ ወዘተ... ኣብ ደምበ ኣምላኽ ከልካልን ዓጋትን ዝበሃል ሕብረት የልቦን።
ስድራቤታዊ፡ ምሕዝነታዊ፡ ማሕበራዊ፡ ቤተክርስትያናዊ፡ ሕብረታት ዝበሃሉ ዅሎም ኣብ ጊዜና ዘሎዉ እዮም። ብመሰረት ኣቋውማ ወዲ ሰብ ድማ ቅቡላት እዮም። ብዘየገድስ ብዝኾነ ምኽንያት ንክርስትያናውነት ዝውክል ሕብረት፡ ከም ማሕበር፡ ምትሕግጋዝ ፖሎቲካ ወዘተ... ኪቖሙ ይኽእሉ እዮም። እዚኣቶም ኩላቶም ግን ባብ (አፍደገ) ወንጌል ዘርሕዉ፡ ሓርነትን ጸጋን ዝእውጁ ድኣ እምበር፡ ብሕግን ወግዕን ስርዓትን ተኾልኪሎም ንናይ ውሑዳት ረብሓን መገልገልን ኮይኖም መናድቕን ዓጸውትን ናይ ወንጌል ኪኾኑ የብሎምን።
Posted by:
P. Benyam Ghebrenegus
Feb 01, 2012
0 Comments
781 Views
Other article


text:
ንተመሃሮ እተቐረቡ ብዙሓት በበይኖም ዓይነት መጽለልታት ኣለዉ። ኣብቲ እትነብረሉ ዩኒቨርሲቲ ብሓደ ኮርስ ወይ ፕሮግራም ተቐባልነት ምስ እትረክብ፡ ኣብቲ ሕጂ እትነብሮ ዘሎኻ ምቕማጥ ክትቅጽል ክትመርጽ ትኽእል ኢኻ። ኣፓርታማ ተመሃራይ ወይ ኣብ ኣዳራሽ ተመሃሮ ሓንቲ ክፍሊ ምክራይ ካልኦት ኣማራጽታት እዮም። ኣብ ኣዳራሽ ተመሃሮ ምስ እትቕመጥ፡ ናይ በይንኻ ክፍልን ናይ ሓባር ክሽነ ምስ ካልኦት መማህርትኻን ክትጥቀም ኢኻ።
ንተመሃሮ እተቐረበ ዓይነታት መጽለሊ ከከም እቲ ዩኒቨርሲቲ ዚርከበሉ ቦታ ኪፈላለ ይኽእል። ብዛዕባ ዘሎ ቀረብ መጽለሊ ሓበሬታ እትረኽበሉ ዝበለጸ ቦታ፡ መርበብ ሓበሬታ ናይቲ ክትመሃረሉ ወጢንካሉ ዘሎኻ ዩኒቨርሲቲ እዩ። መጽለሊ ተመሃሮ – ከምኡ'ውን ንኡ ዚምልከት ሓበሬታ – በቲ ትካል፡ ብማሕበር ተመሃሮ፡ ወይ ብብሕታውያን ኵባንያታት ኣባይቲ ኪወሃብ ይከኣል።
ኣብ እዋን ትምህርትኻ እትቕመጠሉ ቦታ ምርካብ በዳሂ ኪኸውን ይኽእል እዩ። ብፍላይ ኣብ ዓብይ ከተማ እትመሃር እንተ ዀይንካ፡ መጽለሊኻ ኣቐዲምካ ክተናድይ ኣዝዩ ኣገዳሲ እዩ። ኣብ studera.nu፡ ኣብ ሽወደን ናይ ዘለዋ ኵለን ዩኒቨርሲቲታትን ዩኒቨርሲቲ ኮሌጃትን ኣድራሻታት ርክብ፡ ከምኡ'ውን ንውሑስ መጽለሊ ዚምልከት ሓበሬታ ክትረክብ ትኽእል ኢኻ።
Page last updated 2015-09-30


text:
በስመኣብ ወወልድ ወመንፈስ ቅዱስ ኣሓዱ ኣምላክ ኣሜን!!!
ጾምን ጥቕሙን
ጾም ማለት ግእዛዊ ግሲ ኮይኑ ብእብራይስጥ ይኹን ብዓረብ ሓደ ዓይነት ስም ኣለዎ። ትርጉሙ ከኣ ንዝተወሰነ ግዜ መግቢ ካብ ምብላዕን ማይ ካብ ምስታይን ምቑጣብን ወይ ዝተወሰኑ ኣዋርሕ ካብ ጥልላት ስጋ፡ ጸባ፡ ጠስሚ፡ እንቛቕሖ፡ ብሓፈሻ ካብ ውጽኢት ናይ እንስሳታት ዝኾነ ምኽልካል እዩ፡ እዚ በይኑ ግና ን ጾም ፍጹም ስለ ዘይገብሮ ቅዱስ ያሬድ” ኩሎም ህዋሳት ክፋእ ካብ ምስራሕ ክሕለዉ ኣለዎም” ይብል። ስለ’ዚ ዓይኒ ክፋእ ካብ ምርኣይ፡ እዝኒ ክፉእ ካብ ምስማዕ፡ ኣእዛን ክፉእ ካብ ምስማዕ መልሓስ(ልሳን) ክፋእ ካብ ምዝራብ ምቑጣብ ከም ዝግባእ ገሊጹ። እዚ ምስ’ቲ ኢሳያስ ዝበሎ (ትን.ኢሳ ፶፰፡፫-፯/ 58፦3-7) ስለ ምንታይ ደኣ ጾምና ንስኻ ድማ ዘይርኣኻና፡ ስለምንታይ‘ከ ነፍስና ኣሕሰምና ንስኻ ኸኣ ግድና ዘይገበርካ ክብሉ ከለዉ እስራኣኤላዉያን እግዚኣብሔር ድማ ብመዓልቲ ጾምኩም ተግባርኩም ኢኹም እትገብሩ” ኽብል መሊስሎም። ስለዚ ኣብ ግዜ ጾም ወይ ድማ ኣነ ዝፈትዎ ጾም ይብል እግዚኣብሔር፦ “ማአሰር እከይ ምፍታሕ፡ ንጥሙይ እንጀራ ምብላዕ ንጥቑዓት ሓራ ምዉጻእ እዩ” ይብል። እዚ ጥራይ ዘይኮነ ግን ካብቲ ንኣእምሮ ኣስሒቱ ንሰብ ኣስኪሩ ዘይግባእ ነገራት ዘፈጽምን ዘሕስብን ኣልኮላዊ መስተ’ውን ካብ ምስታይ ክንጥንቐቕ ከም ዘለና ክንፈልጥ ይግበኣና።
ናይ ጾም ጥቕሚ
ናይ ትምኒት ስጋ(ናይ ሓጢኣት ትምኒት) ዘጥፍእ ናይ ነፍስና ቑስሊ ዘሕዊ ካብ እንስሳዊ ግብርን ጠባይን ዝኽልክል፡ ሰብ ንመላአኽቲ መሲሉ ከም ዝነብር ዝገብር ስርዓት ኢዩ። ስለ ዝኾነ ድማ ብዙሓት ሰባት ካብ ብሉይ ኪዳን ክጥቀሙ ንርኢ። ገለ ካብ ብዙሕ ብዉሑድ ንምጥቃስ፡ እግዚኣብሔር ጾም ዝኣወጀሉ ገና ካብ መጀመርያ ኣዳም ዝተፈጠረሉ ግዜ ኢዩ። ካብ‘ዛ ዕጸ በለስ ኣይትብላዕ (ዘፍ ፪፡፲፯ /2፣17) ምባሉ ትእዛዝ ኢዩ። ትእዛዙ ከኣ ናይ ጾም ትእዛዝ ከም ዚኾነ ካብ ኩልና ዝተሰወረ ኣይኮነን። ኣዳምን ሄዋንን እዚ ናይ ጾም ስርዓት (ተእዛዝ) ብምፍራሶም ዕጸ በለስ ብምብልዖም ኣብ ልዕሊኦም እንታይ ዓይነት መርገም ከም ዝበጽሖም ኣብ መጽሓፍ ቅዱስ ተጻሒፉ ኣሎ(ዘፍ ፫፡፲፬ /3፣14)። ስለዚ ነዚ ትእዛዝ ናይ ጾም ምፍራሶም መርገም ከም ዝበጽሖም ንርኢ፡ እንተ ዝፍጽምዎ ከኣ እንታይ ዓይነት ምርቓ ምበጽሖም ነይሩ ንምግማቱ ዘሸግር ኣይኮነን። ብጾም ዝተጠቕሙ ቅዱሳን ኣቦታታት “ጾም ኣደ ናይ ጾሎት፡ ምንጪ ናይ ንብዓት፡ መሰረት ጽድቒ ኢያ” ኢሎም ክጠቕስዋ ከለዉ፡ ዲያብሎሳዊ ትምህርቲ ዚሓደሮም ሰባት ከኣ “ናብ ከብዲ ዝኣቱ ኣየርክስን ኢዩ፡ ካብ ኣፍ ዝወጽእ ማለት ከም ጸርፊ፡ ምንዝርና፡ ዝኣመሰለ እዩ ዘርክስ እንዳበሉ ነዛ ጥቕሲ እዚኣ ብምትቃስ (ማቴ፲፭፡፲፩ / 15፡11) ኣይጾሙን “ኣብ መንፈሳዊ ህይወትና ዚህቦ ጥቕሚ የለን”እንዳበሉ ይዛረቡ። ብመሰረቱ ጎይታ ነዚ ጥቕሲ እዚ ዚተዛረቦ ንጾም ከም ዘይኮነ ኣብ (ማቴ ፲፭፡፩-፳ /15፡1-20) ዘሎ ጥራይ ምንባብ እኹል እዩ። በቲ ግዜ’ቲ ዝነበሩ ኣይሁድ ጎይታ ነዚ ቃል እዚ ክዛረብ ምስ ሰምዑ፡ ጠዋያት ስለ ዚኾኑ ጠዉዮም ተርጊጒሞም ከጉረምርሙ ከለዉ፡ ሓዋርያት ስለ ዝሰምዕዎም “በዚ ቃል ከም ዚተሰናከሉ ፈሊጥካ ዶ ኣለኻ” ኢሎም ንጎይታ ምስሓተትዎ፡ ጎይታ ዓለም ክርስቶስ ግን ዝተዛረቦ ቃል ዘየሰናኽል ስለ ዝነበረ “ስቕ በልዎም፡ ኣቦይ ዘይተኸሎ ተኽሊ ኩሉ ይወድቕ፡ ዕውር ንዕዉር ክመርሖ ኣይክእልን እዩ። ተመራሪሖም ናብ ገደል እዮም” ክብል ገሊጹሎም። ደቂ መዛሙርቱ ግን ንጎይታ ናይ’ዚ ምሳሌ ትርጉም ንገረና ኣብ ዝበሉሉ ግዜ፡ ኢድካ ተሓጺብካ ምብላዕን ዘይምብላዕን ከም ዘየርክስ፡ ካብ ሃይማኖት ከም ዘየውጽእ፡ እንታይ ደኣ ክፉእ ምስራሕን ምዝራብን እምበር ብምባል ብዛዕባ ኢድካ ተሓጺብካ ምብላዕን ዘይምብላዕን ከም ዝተዛረበ ንጹር ጌሩ ኣስፊርዎ ኣሎ።
ጾም ኣብ ብሉይ ኪዳን
እስራኤላዉያን ብመርሒነት ኢያሱ ኣብ ኢያሪኮ ምስ በጽሑ ንዓይ ዝተባህለት ቦታ ኣብ ዝሰለይዋ ግዜ ዓይ ንእሽቶ ስለዝኾነት ኩሉ ህዝቢ እስራኤል ኣይድከም፡ ሒደት ክልተ ወይ ሰለስተ ሽሕ ጥራይ ይኣኽሉ እዮም” ኣብ ዝበሉሉ ግዜ፡ እስራኤላውያን ተሳዒሮም ከም ዝተመልሱ ካብኦም’ውን ብዙሓት ሰባት ከምዝሞቱ ኢያሱን ዓበይቲ እስራኤላውያን ግን ክዳውንቶም ቀዲዶም ኣብ ቅድሚ ታቦተ እግዚኣብሔር’ውን ክሳብ ምሸት ተደፊኦም ከም ዝወዓሉ፡ እግዚኣብሔር ምላሽ ከም ዝሃበ ንርኢ።(ኢያ ፯፡፮-፱ /7፦6-9)
ዘዳ ፱፡፱ /9፤9፦ነቢይ እግዚኣብሔር ሙሴ’ውን ኣብ ደብረ ሲና ነቲ ብኢድ እግዚኣብሔር ዝተጻሐፈ ጽላት ክቕበል ፵/40 መዓልትን ፵ /40 ለይትን ከም ዝጾመ ይነግረና።
ዘዳ፲፡፲ / 10፦10፦ ሕጂ’ውን እንተኾነ ነቢይ ሙሴ ብሰንኪ በደል ደቂ እስራኤል ክልተ ግዜ ፵/40 መዓልትን ለይትን ጾም ጾመ። ዳዊት’ውን እንተኾነ ንኦርዮ ብምቕታልን ንሰበይቲ ኦርዮ ብምእታውን በደል ስለ ዝገበረ ብነቢይ ናታን ተገሲጹ ጾም ከም ዝጾመ ንርኢ (2ይ ሳሜ፲፪፡፲፯/ 12፦17)። ነቢይ ኤልያስ’ውን ምስ ኤልዛቤል ተባኢሱ ናብ ኮሬብ እንዳኸደ እንከሎ ኣብ መንገዲ ደኺሙ ኣብ ትሕቲ ገረብ ክሊዓው ከምዝደቀሰ እሞ፡ መልኣኽ እግዚኣብሔር መጺኡ ነቕኒቑ ኣተንሲኡ መግቢ ኣብሊዑ ማይ ምስ ኣስተዮ ጉዕዞ ጀመረ። ካብኡ ንደሓር ብዘይ መግቢ ብዘይ ማይ 40 መዓልትን 40 ለይትን ሙሉእ ከምዝተጓዕዘ (1ይ ነገ ፲፱፡፮-፲ /19፦6-10)። ነቢይ ኢዩኤል’ውን እንተኾነ ኣብ “ጽዮን መለኸት ነፊሑ ጾም’ውን ቀድሱ ይብል(ኢዩኤል ፪፡፲፬ /2፡14)። እሞ እንታይ ድኣ ክንብል ኢና፧ ነቢይ እግዚኣብሔር ዝኣክል ጾም ኣውጁ እንዳበለ እንታይ ዝኾኑ እዮም ጾም ኣየድልን ዝብሉ። ከነስተውዕል ይግባኣና እዩ።
መዝ ፴፭፡፲፫ /35፡13 ፦ ዘማራይ ዳዊት ናይ ጾም ኣገዳስነት ክገልጽ ከሎ “ንነፍሰይ ብጾም ቀጻዕክዋ”ክብል ከሎ ንርኢ።
ትን.ዳኒ ፲፡፪ /10፡2-3 ፦ “በቲ ግዜ እቲ ኣነ ዳኒኤል ሰለስተ ሰሙን ሙሉእ ሓዚነ፡ ጥዑም መብልዕ ኣይበላዕኩን ስጋን ወይንን ናብ ኣፈይ ኣየእተኩን” ይብል።
መዝ ፻፱ ፡፳፬ /109፡24 ፦“ብጾም ኣብራኸይ ራዕራዕ በለ ሰብነተይ ድማ ቅብኢ (ጠስሚ) ብምስኣን ዓበረ “ካብ ጠስሚ ክንጸውም ከም ዘለና ቅዱስ ዳዊት ኣብዚ ሓቢሩና ኣሎ።
ጾም ኣብ ሓድሽ ኪዳን
ናይ ሓድሽ ኪዳን ጾም ካብ ብሉይ ኪዳን ጾም ዝተፈልየ እዩ። ናይ ብሉይ ኪዳን ጾም ስጋዊ ሽግር ዝፈትሕ ክኸውን እንከሎ ኣብ ሓዲሽ ኪዳን ዝጽወም ጾም ግና ንጽድቂ እዩ። እዚ ከኣ ምእንቲ እግዚኣብሔር ኢልካ እትገብሮ ነገር ማለት እዩ። ጎይታናን ኣምላኽናን መድሓኒናን ኢየሱስ ክርስቶስ ናይ መጀምርያ ስርሑ ዝገብሮ ጾም ስለ ዝኾነ፡ መስራቲኡ ባዕሉ ክርስቶስ እዩ። እዞም ዝስዕቡ ጥቕስታት ኣብ ሓድሽ ኪዳን ጾም ከም ዝተኣዘዘ ዘመልክቱ እዮም።
ማርቆስ ፱፡፳፱ /9፡29 “ከምዚ ዓይነት ጋኔን ብጾምን ብጾሎትን እንተ ዘይኮይኑ ብኻልእ ክወጽእ ኣይክእልን እዩ”። ኣጋንንቲ ንምውጻእ፡ ካብ እግዚኣብሔር ሓይሊ ንምርካብ፡ ጾም ኣገዳሲ ምዃኑ ጎይታ ባዕሉ መስኪሩ ኣሎ።
ማርቆስ ፪፡፳/ 2፡20 ጎይታ “መርዓዊ ካብኣቶም ዝውሰደላ መዓልቲ ክትመጽእ እያ ፡ሽዑ በታ መዓልቲ እቲኣ ክጸሙ እዮም” እዩ ዝበለ እምበር ኣነ ሰለ ዝጸምኩሎም ሙጻም ኣየድልዮምን እዩ ኣይበለን። ስለዚ ጎይታ ስለ ዝጾመልና ጾም ኣየድልን እዩ ዝብሉ ሰባት ማዕረ ክንደይ ተጋግዮም ምህላዎም በዚ ይፍለጥ። ከምኡ እንተዝኸውን እሞ ክርስቶስ ምእንታና ስለ ዝጸለየ ምጽላይ’ውን ኣይመድለየናን ነይሩ ማለት እዩ።
ማቴዎስ ፮፡፲፮ /6፡16 “ክትጸሙ እንከለኹም ከምቶም ጽምልዋት ኣይትኹኑ”ምባሉ ጾም መንፈሳዊ ግዴታ ምዃኑ ዶ ኣይኮነን፧ ጾም ንክርስቲያን ሕጊ እንተዘይከውን ፡ “ክትጸሙ እንከለኹም ከምዚ ኩኑ” ኢሉ ትእዛዝ ኣይመሃበን ነይሩ።
ሉቃስ ፮፡፳፭ / 6፡25 ፦ ኣብ ዓንቀጸ ብጹኣን ብዛዕባ ብጽዕና ክምህር ከሎ፣ “ኣቱም ሕጂ እትጠምዩ ዘለኹም ክትጸግቡ ኢኹም እሞ ብጹኣን ኢኹም” ክብል ሎሚ ብፍቃዶም ፈትዮም ምእንቲ ናይ እግዚኣብሔር መንግስቲ ኢሎም ዝጠምዩ ድሓር ኣብ መንግስተ ሰማያት ብተድላን ብሓጎስን ከም ዝነብሩ ጎይታ ባዕሉ ገሊጽዎ ኣሎ።
ግብ ሃዋ ፲፫፡፫ /13፡3 “ምስ ጸሙን ምስ ጸለዩን፡ ኣእዳዎም ኣንበርሎም እሞ ኣፋነውዎም”ክብል፡ ሃዋርያት ጎይታ ጸይሙልና እዩ ኢሎም ካብ ሙጻም ከምዘይተኸልከሉ፡ እኳ ድኣ ቅድሚ ዝኾነ ይኹን ስራሕ ምጅማሮም ጾም ከም ዝጸሙ ኢና እንርኢ።
ስለዚ ቅዱሳን ኣቦታትና ጾም ብዙሕ ረብሓ ከም ዘልዎ ፈሊጦም ይጸሙ ከም ዝነበሩ ንሕና ውን ክንጸውም ይግባኣና እዩ ናይ። ጾም ጥቕሚ ብዙሕ እኳ እንተኾነ፡ ገለ ካብቲ ብዙሕ ውሑድ ንምጥቃስ ግን፥
ሀ. ርኹስ መንፈስ የውጽኣልና (የርሕቐልና) (ማር፱፡፳፱ /9፦29)።
ለ. ምሕረት ኣምላኽ የውህበና፡ ቁጣዓ ኣምላኽ ከኣ የርሕቐልና (ትንቢት ዮናስ ብምልኡ ተመልከት)።
ሐ. ንኣገልግሎት ወንጌል ድልዋት ይገብረና (ግብ ሓዋ ፲፫፡፫ /13፣3)።
መ. ብጽእና የውህበና (ሉቃ ፮፡፳፩ /6፣21)።
ጾምና ንሓጢኣትና መደምሰሲ መንግስተ ሰማያት መውረሲ ይግበረልና ኣሜን!!!


text:
ሓለዋ ባሕሪ ሊብያ ትማሊን ሎሚ ሶሉስ 266 ስደተኛታት ካብ ገማግም ባሕሪ ትሪፖሊ ምድሓኖም ገሊጾም።
ሓደ ካብቶም ስደተኛታት ሞተረ እታ ተጻዒኖምላ ዝነበረ ጀልባ ምብልሻውን መሓበሪ መዓዝን’ውን ይሰርሕ ከምዘይነበረ ኣብ ከምዚ ህሞት ከለው ሓለዋ ባሕሪ ሊብያ ናብ ዘለውዎ ቦታ ከምዝመጹን ናብ መደበር ሓይሊ ባሕሪ ሊብያ ከተማ ትሪፖሊ ከምዝወሰድዎም ይገልጽ።
እታ እቶም ስደተኛታት ተጻዒኖምላ ዝነበረት ጀልባ ናብ ደቡባዊ ኢጣልያ ተምርሕ ከምዝነበረትን መብዛሕትኦም እቶም ስደተኛታት ኣፍሪቃዊያን ምኳኖም ካብኦም ሸሞንተ ደቂ ኣንስትዮ ምኳነን ተገሊጹ’ሎ።
ኣብ ስርሓት ህይወት ኣድሕን ዝነጥፉ ሶፍያን ኣል ሳዋስ ኩሎም ኣቶም ስደተኛታት ናይ ህክምና ረድኤት ከምዝተገብረሎምን ንሰበ ስልጣን ሊብያ ከምተረኸቡ ይገልጹ።
እዚ ወርሓት ክረምቲ ብዙሓት ስደተኛታት ማእኸላይ ባሕሪ ብምቁራጽ ናብ ደቡባዊ ኣውሮጳ ዝጉዓዘሉ እዋን ምኳኑ ይፍለጥ።


text:
ቤትጽሕፈት ጉዳያት ወጻኢ ኣመሪካ፣ ንምልቃቕ ናይቶም ከም ጋዜጠኛታት ዝግለጹ ዘለዉ ሽዱሽተ ኤርትራውያን ግዳያት ብ ምልካዊ ስርዓት ኢሳይያስ ኣመልኪቱ ኣብዚ ሳልስቲ ኣብ ዘውጽኦ ጋዜጣዊ መግለጺ፣ መንግስቲ ኣመሪካ ከም ኣውንታዊ ዝርእዮ ኳ እንተኾነ፣ ብዓቢኡ ማሕዩር ናይቶም ካብ 2001 ኣትሒዞም ኣብ ቤትማእስርቲ ዝባኽኑ ዘለዉ ክሳብ 17 ዝበጽሑ ጋዜጠኛታት
ምልካዊ ስርዓት ኢሳይያስ ብዘይ ብቑዕ ምኽንያት ንኣስታት 6 ዓመታት ኣሲሩዎም ዝጸንሐ ሽዱሽተ ጋዜጠኛታት ራድዮ ባናን ድምጺ ሓፋሽን ከምዝፈትሐ Reporters Without Borders ዝተባህለ ማሕበር ሓቢሩ።
እቶም ነጻ ተለቒቖም ዘለዉ፣ ባሲልዮስ ዘሞ፣ ይርግኣለም ፍስሃ፣ መለስ ንጉሰ፣ በረኸት ምስግና ኣባላት ሬድዮ ባና፣ ግርማይ ኣብርሃምን ጴጥሮስ ተፈርን ከኣ ካብ ሬድዮ
ካብ ኤርትራ ዝመጹ ዘለው ሓበሬታት ከምዘገንዝቡዎ፣ ስርዓት ኢሳይያስ በቲ ንህዝቢ ኤርትራ ሰላምን ቅሳነትን ምኽላእ ዝተእኾኡ ፖሊሲ መሰረት፣ አብ መላእ ኤርትራ ብቐጻሊ ከቢድ ግፋ የካይድ ኣሎ። ብመሰረት እቲ ሓበሬታ እዚ ንጸልማት ጉልባብ ጊርካ ዝካየድ ዘሎ ግፋ ዕድሜኦም ካብ 18 ዓመት ንላዕሊ ኣብ ዝኸኑ ሰባት ዝቐንዐ ኢዩ።
ካብዞም ዝግፈፉ ዘለው ሰባት
ብምኽንያት ናይቲ ቅድሚ ሰሙን ኣብ ከተማ ድርስደን (ጀርመን) ኣብ ልዕሊ ኤርትራዊ መንእሰይ ሓታቲ ዑቕባ ካልድ እድሪስ ዝተፈጸመ ቅትለት ዝተኸሰሰ ስሙ ዛጊት ዘይተረቝሐ ምስኡ ኣብ ሓደ ገዛ ዝነበር ዝነበረ ወዲ 26 ዓመት ኤርትራዊ ኣብ ትሕቲ ቀይዲ ከምዝኣተወ ካብ መርበብ ሓበሬታ Deutsche Welle ዝረኸብናዮ ዜና ኣገንዚቡ።
እቲ ብቕትለት
ኣብ ላስቬጋስ ህግደፍ ንህዝቢ የፈራርሁ፤
ኣብ ላስቬጋስ ህግደፍ ንህዝቢ እንታይ ትገብሩ ኣለኩም ኣብ ኩሉ መዳይ መንእሰያት ኣብ ባይታ ይስዕርዕኩም ኣለዉ ኣብ ሓጺር ግዜ ገለ ኽትገብሩ ኣለኩም ዝብል መልእኽቲ ካብ ኢንባሲ ኤርትራ ካምዝመጾኦም እቶም ኣብቲ ናይ እሙናት ኣኬባ ዝወዓሉ ምንጭታት ሓቢሮም።እቶም ምንጭታት ወሲኮም ዋላ ካብ ፖለቲካ ነጻ
ከምቲ ብዜና ኣሰናን ንብዙሕ ግዜ ክሕበር ዝጸንሐ ምልካዊ ስርዓት ኢሳይያስ ነቶም ህዝባዊ ሰራዊት ዝብል ስም ኣጠሚቑ ዝወደቦም ሲቪል ናብ ታዕሊም ከእትዎም ተደጋጋሚ ጻውዒት ከቕርብ ኳ እንተጸንሐ ብኣብያ እዮም ክምልሱሉ ጸኒሖም።
እዚ እትርእዩዎ ዘለኹም ኣብ ኣስመራ ከባቢ ቲራቨሎ ብስርዓት ህግደፍ ተለጢፉ ዝነበረ መጸዋዕታ ድማ እቲ ስርዓት ዓቕሉ
ኣውፈርቲ ቀጠር ኣብ ኢትዮጵያ 500 ሚእቲ ሚልዮን ዶላር ዝውድእ ናይ ኣርባዕተ ፕሮጀክትታት ወፍሪ ከካይዱ ምዃኖም ማዕከናት ዜና ኢትዮጵያ ገሊጸን።
ብመሰረት 'ቲ ዝስምምዕ አብ ምብራቕ ኢትዮጵያ አብ ድሬዳዋ ናይ ስሚንቶ ፋብሪካ፤ ምድላብ ሃብቲ ሃብቲ እንሰሳ ከምኡ ድማ ናይ ዓሶ መድሃኒት መስርሒ ፋብሪካ ናይ ኮስሞቲክስ ፋብሪካ ንኸሰርሑ ተወዓዒሎም
ኣብ 1973 ኣብ ህዝባዊ ሓይልታት ተሰሊፉ ክሳብ ሓላፊ ክፍለሰራዊት ደረጃ መዝነት በጺሑ ዝነበረ ብሪጌደር ጀነራል ገብሪሂወት ዘሚኪኤል (ወዲ ሊቀ)፣ ኣብዚ ቕንያት'ዚ ኣብ መበል 59 ዕድሚኡ ዓሪፉ።
ኣቐድም ኣቢሉ 'ውን ሓላፊ ፋብሪካ ዕንጸይትን ሓጺንን ሰንበል ዝነበረ ለቴናል ኮለኔል ገረዝጊሄር ኣሽመላሽ ከምዝዓረፈ ይፍለጥ።
ኣብ ዝሓለፈ ቁሩብ ሰሙናት ሓላፊ ፋብሪካ
ኣብ ርያድ ስዑዲ ዓረብ ዝርክብ፣ ንወከልቲ ህግደፍን ማሕበረኮምን ዘእንግድ ቤትጽሕፈት ህግደፍ ሎሚ ንጉሆ ብርቱዕ ቃጸሎ ኣጋጢሙዎ ምሉእ ብምሉእ ከምዝተሃሞኸ ኣብ ስዑዲ ዓረብ ዝርከቡ ምንጭታት ኣሰና ሓቢሮም።
ጠንቂ ናይቲ ቃጸሎ ባርዕ ኤለትሪክ ከምዝኾነ ዝጠቀሱ ምንጭታት እቲ ቤትጽሕፈት 100 ክዓኑ ኸሎ፣ ኣብ ልዕሊ ሰብ ግን ዝወረደ ጉድኣት ከምዘየልቦ
[gview file="http://demo.assenna.com/wp-content/uploads/2015/01/ሓሙሽተ-ዕሉላት-ናይ-ስለያ-ኣባላት-ሓደ.pdf"]
ኣብ መልበረን ኣውስትራልያ ንክልተ መዓልቲ ሰላማዊ ሰልፊ ኣንጻር ህግደፍ ተኻይዱ። እዚ ብተቓወምቲ ኤርትራውያን ዝተኻየደ ሰለማዊ ሰልፊ ነቲ ዓመት መጸ ብህግደፍ ዝዳሎ ብስም ፈስቲቫል ዝጽዋዕ ፕሮፓጋንዳዊ ዳንኪራ ብምቅዋም፡ ነቲ ድምጹ ተዓቢሱ ኣብ ስቓይን ዓመጽን ህግደፍ ዝነብር ዘሎ ህዝቢ ኤርትራ ድምጹ ብዓውታ ንምስማዕ ዝዓለመ ተቓውሞ እዩ ነይሩ።
እዚ
ኣብዚ ሰሙን'ዚ ግዳያት ግብረሽበራዊ መጥቃዕቲ ንዝኾኑ 10 ጋዜጠኛታት ዝርከቡዎም 17 ዜጋታት ደገፉ ንምግላጽ፣ ከምኡ'ውን ናጽነት ሓሳብካ ብነጻ ምግላጽ ዘይትንከፍ ሕመረት ዲሞክራስያዊ ክብርታት ፈረንሳ ምዃኑ ብዘየማትእ መንገዲ ንምርግጋጽ፣ ልዕሊ ሓደ ሚልዮን ህዝቢ ኣብ ማእከል ከተማ ፓሪስ ናይ ሓድነት ሰልፊ ኣካይዱ።
ኣብቲ ብቤተሰብ ግዳያት ተመሪሑ ዝተኻየደ፣ ንፕረዚደንት ፈረንሳ
ደሃይ ካብ ኤርትራ
ድኳን ሕድሪ
ኣብ ዱካናት ሕድሪ ክሽየጥ ዝጸንሐ ኣስቤዛ ካብ ዝሓለፈ ወርሒ ታሕሳስ ጀሚሩ ደው ኢሉ ቀንዩ ኣሎ።
እቲ ምኽንያት ድማ ኣስቤዛ ተወዲኡ እተን ደዃኩን ጥርሐን በረውረው ይብላ ስለዘለዋ ዩ። ንኣብነት ኣብ ኣስመራ፣ ገዛውትና ትርከብ ዱካን ሕድሪ ጥርሓ ተሪፋ ምህላዋ ዝሓለፈ ሰሙን ክሽምት ኣብ ዝኸድክሉ ተዓዚበ።
ኣቦ ወንበር ኮምሽን ንድፊ ቅዋም ኤርትራ ነበር ዶር በረኸት ሃብተስላሰ፣ ውልቀመላኺ ኢሳይይስ ኣፈወርቂ፣ ንሃገራዊ ቅዋም ኤርትራ ኣመልኪቱ ሎሚ ቕነ ኣብ ቴለቭዥን ንዝደገሞ ብድዐ ብዝምልከት ምስ ድምጺ ኣሰና ኣብ ዝገበሮ ቃለመጠየቕ፣ ብሕግን ቅዋምን ተማሓዲርካ ንምንባር ኣብ ልቢ ህዝቢ ኤርትራ ዘሎ ዓሚቝ ባህግን ድሌትን ብመደረ ውልቀመላኺ ኢሳይያስ
ኣብ ሱዳን መዓስከር ስደተኛታት ሸገራብ፣ 17 ኤርትራውያን ኣብ ባሕሪ ጥሒሎም ብጃምላ ድሕሪ ምጥፍኦም ብዝተፈጥረ ዘይርጉእ ኩነታት ኣብቲ መዓስከር ዝርከቡ ኤርትራውያን ኣብ ከቢድ ወጥሪ ይርከቡ ከምዘለዉ፣ ሰቦም ይእሰር ኣባይቶም ይነድድ ከምዘሎ፣ ቅድሚ ሒደት ደቓይቕ ካብቲ ቦታ ብቴለፎን ምስ ድምጺ ኣሰና ዝተዘራረቡ ናይ ዓይኒ መሰኻኽር ኣገንዚቦም።
ብመሰረት እቲ
ደሃይ ካብ ኤርትራ
- ኣስመራ ኣብ ወጥሪ ኣላ። ኣብ መፋርቕ መስከረም ብገምጋም 15 ሰባት ንስግረ ዶብ ክኸዱ ከለዉ ሓይሊ ባሕሪ ሒዞምም ክብሃል ጸኒሑ። ወለዶም ንኩነታቶም ብዝምልከት ንሓላፊ ናይቲ ዳርጋ ናይ ዞባ ሰሜናዊ ቀይሕ ባሕሪ ሓላፊ ኮይኑ ተባሂሉ ዝዝረበሉ ዘሎ ወዲ ፊቶውራሪ ሓቲቶሞ ብብድዐ ከምዝመለሰሎም 'ውን ክዕለል
[gview file="http://demo.assenna.com/wp-content/uploads/2014/12/Lidshopping.pdf"]
እቲ ምእንቲ ሓርነትን ፍትሕን ስልጣኔን ከቢድ መስዋእቲ ዝኸፈለ ውጹዕ ህዝቢ ኤርትራ፣ ወግዓዊ ነጻነቱ ካብ ዝጓናጸፍ ልዕሊ 23 ዓመታት ኳ እንተሕለፈ፣ ብስንኪ ጥልመት ናይቲ ስስዐ ስልጣን ሃሙን ቀልቡን ዘዐወሮ ውልቀመላኺ ኢሳይያስ ኣፈወርቅን፣ መጋበርያ ኮይኖሞ ዘለዉ መራሕቲ ስርዓት ህግደፍን ጻምኡ ኣይረኸበን።
ብሰንኪ እቲ ውዕል ጠለም ስርዓት፣ ኣብዘን ዝበዝሓ
[gview file="http://demo.assenna.com/wp-content/uploads/2014/12/1st-Day-News.pdf"]
[gview file="http://demo.assenna.com/wp-content/uploads/2014/12/Stuttgart.pdf"]
ኣገልግሎት ስደተኛታት ደንማርክ፣ ንጉዳይ ኤርትራውያን ስደተኛታት ብዝምልከት፣ ካብ ኤርትራ ብዘይሕጋዊ መንገዲ ዘምለጡ ስደተኛታት ናብ ሃገሮም እንተተመሊሶም ካብቲ ስርዓት ዝወርዶም ሓደጋ ስለዘየልቦ፣ ቀጥታዊ ውልቃዊ ስግኣቶም ክሳብ ዘየረጋገጹ ኣብ ደንማርክ ዑቕባ ከምዘይወሃቦም ኣብ ጸብጻቡ ኣስፊሩዎ ብዛዕባ ዝነበረ መደምደምታ ሓሳቡ ከምዝቐየረ ምግላጹ The Local ዝተባህለ መርበብ ሓበሬታ ገሊጹ።
ኣገልግሎት
- ኣብ ወድብ ምጽዋዕ ኣብ ዝሓለፈ ሳምንቲ ጽዑቕ ናይ ዓይኒ የብለን ስኒ የብለይ ሓፈሻዊ ግፋ ተኻይዱ። እቲ ኣብ ምጽዋዕ ዝተኻየደ ከቢድ ግፋ ኣብ ኣስመራን ካልኦት ከተማታትን ምስ ተሰምዐ ድማ ናባና ምምጽኡ ኣይተርፎን እዩ ዝብል ሻቕሎት ፈጢሩ ቀንዩ።
- ደሃይ ደቀን ክገብራ ናብ ሳዋ ወሪደን ዝቐነያ ስድራቤታት፣
[gview file="http://demo.assenna.com/wp-content/uploads/2014/12/ElectionReportDec7th2014.pdf"]
[gview file="http://demo.assenna.com/wp-content/uploads/2014/12/GraffitiNewsFromAsmara-1.pdf"]
ጉጅለ ባህሊ ብድሆ ካብ ከተማ ስታቫንገር ትስጎግ
07.12.14
ብዓርቢ ሽዱሽተ ታሕሳስ ኣብ ክተማ ስታቫንገር ምርኢት ከተቕርድ ካብ ኤርትራ ዝመጸት `ብድሆ’ ዝተሰምየት ጉጅለ ባህሊ፡ ብሓያል ጻዕሪ ደለይቲ ለዉጢ ከተማ ስታቫንገርን ከባቢኣን ኣብ ናይ ዜሮ ሰዓት እቲ ከተካይዶ ዝተሓስበ ምርኢት ከምዝስረዝ ተገሩ ይርከብ።
እዛ ንሓሙሽተ ፍሉጣት ስነጥበበኛታት ብምሓዝ ናብ ከተማ
ምልካዊ ስርዓት ኢሳይያስ ኣብዘን ዝሓለፋ ቀረባ መዓልታት ካብ ከረን ክሳብ ተሰነይ ሸሞንተ ናይ መፈተሺ ንቝጣታት (ብሎኮታት) ብምውዳድ ኣብ ዝሓዘን 90 ናይ ጽዕነት መካይን ንዝረኸቦ ብብዝሒ ስሚንቶን ነዳድን ዝርከቦ ንብረት ከምዝዘረፎ ምንጭታት ካብ ኤርትራ ሓቢሮም።
እቲ ኩሉ ዓይነት ቀረብ ሓሪሙዎ ዘሎ ህዝቢ ኤርትራ ካብ ሱዳን ብኮንትሮባንዳ ብዝኣቱ
[gview file="http://demo.assenna.com/wp-content/uploads/2014/11/Manchester_2014.pdf"]
ሚኒስትሪ ጉዳያት ወጻኢ ምልካዊ ስርዓት ኢሳይያስ፣ ነቲ UNHCR ኣብ ወርሒ ጥቅምትን ሕዳርን 6200 ኤርትራውያን ናብ ኢትዮጵያ ከምእተሰደዱ ምግላጹ መበገሲ ብምግባር፣ ብ20 ሕዳር 2014 ኣብ ዝዘርግሖ ጋዜጣዊ መግለጺ፣ እቲ ዜና ኣካል ናይቲ መልክዕ ህዝቢ ኤርትራን መንግስቱን ንምኽፋእ ብቐጻሊ ክዝርጋሕ ተጻባኢ ወፍሪ ምዃኑ ገሊጹ።
ስርዓት ህግደፍ ኣብ መግለጺኡ፣
ኣዛዚ ሓይልታት ምክልኻል ኮይኑ ዘሎ ጀነራል ፍሊጶስ ወልደየውሃንስ፣ ነቶም ጀነራል ስብሓት ኤፍሬም ሚኒስተር ምክልኻል ከሎ ኣብ ኩሉ ምስኡ ዝገብሩዎ ምልውዋጥ መልእኽቲ ቅዳሕ ደብዳበ ናብ ፕረዚደንት ምልኣኽ ከም ኣሰራርሓ ለሚዶም ዝጸንሑ ላዕለዎት ኣዘዝቲ ሰራዊት ኣኪቡ፣ " ካብ ሕጂ ንደሓር ናባይ መልእኽቲ ክትሰዱ ከለኹም፣ ቅዳሕ ናብ ፕረዚደንት ምስዳድ
ስርዓት ህግደፍ ንተዋህዶ ቤተ ክርስትያን 5 ስሩዓት መጋበርያ ክመርሕዋ ምሉእ ስልጣን ሂቡ ኣዋፊርዎም ኣሎ።
ኣቐዲምና ከም ዝሓበርናዮ፥ ነቶም ሽማግለታት ጳጳሳት ዓጽዩ ከጻብበሎምን ከፈራርሆምን ድሕሪ ምጽናሕ፥ እቶም ነዚ ሓሳብ ኣይንቕበልን ዝበሉ ክልተ ጳጳሳት ኣባ ቄርሎስን ኣባ ዮሓንስን ኣብ ዘይብሉ፥ ብኣባ ሉቃስ ዝተመርሐ፥ ሓይሊ ተጠቒሙ፥ ሓሙሽተ መጋበርያ ኣዋፊሩላ
ምልካዊ ስርዓት ኢሳይያስ፣ ቅድሚ ሰለስተ መዓልታት፣ ክልተ ካህናት ካቶሊካዊት ቤተክርስትያን ኤርትራ፣ ኣባ ተስፋይ ደባስ፣ ሓላፊ ቁጠባዊ ጉዳያት ዘ ማሕበረ ካፑቺኒ፣ ከምኡ 'ውን ኣባ ኢዮብ ገሬሱስ፣ ሓላፊ ቤትማሕተም ፍራንቸስካና፣ ካብ ኣባይቶም እናጋፍዐ ብምውሳድ ኣብ ቤትማእሰርቲ ዓዲ ኣቤቶ ከምዝሓየሮም ምንጭታት ካብ ኣስመራ ሓቢሮም።
ማእሰርቲ ናይዞም ክልተ ካህናት ካቶሊካዊት
እዚ ከምዚ ኢሉ ኸሎ፣ ዓሰርተ መነኮሳት ገዳማት ኤርትራ ኣብዚ ዝሓለፈ ሰሙናት ናብ ኢትዮጵያ ከምዝሰገሩ ካብ ተዋህዶ ኦርግ ድሒሩ ዝበጽሓና ሓበሬታ የረድእ።
ነቲ ብመራሕቲ ገዳማት ኤርትራ ኣብ ልዕሊ ኣቶ ዮፍታሄ ድሜጥሮስን ጸሓፊኡን ዝተወሰነ ውግዘት፥ ንስኻትኩም ኢኹም ኣለዓዒልኩሞ ብዝብል ምኽንያት መንግስቲ ኤርትራ ንኽኣስሮም ይደናደን ከምዘሎ ምስ ኣረጋገጹ ናብ ኢትዮጵያ
ደሃይ ካብ ኤርትራ
ኣባላት ሚኒስትሪ ዜና ክሳብ’ዚ እዋን ‘ዚ መንቀሳቐሲ ወረቐት ብሓለፍቶም ክወሃቦም ድሕሪ ምጽንሑ፣ ካብ ሕጂ ንደሓር ግን እቶም ናይ ህዝባዊ ሰራዊት ሓለፍቶም ‘ውን ኣብቲ ዝወሃቦም መንቀሳቐሲ ኢድ ክህልዎም ኣለዎ ተባሂሉ መምርሒ ስለዝተዋህበ፣ ነዚ ብዝምልክት ጽባሕ ሓሙስ ኣኼባ ክገብሩ እዮም።
ስርዓት ኢሳይያስ ኣብ ውሽጥን ወጻእን ብህዝቢ
ምልካዊ ስርዓት ኢሳይያስ ገረ ንዝተባህለ ሓላፊ ናይቲ ኣብ ኣስመራ፣ ሰንበል ዝርከብ ትካል ሓጺንን ዕንጨይትን ከምዝኣሰሮ ምንጭታት ካብ ኣስመራ ሓቢሮም።
ልኡኻት ስርዓት ኢሳይያስ፣ ነቲ ሓላፊ ካብ ቤትጽሕፈቱ ኣብ ቅድሚ ሰራሕተኛታት እናጋፍዑ ናብ ቤትማእሰርቲ ከምዝወሰዱዎ፣ እንተኾነ ምኽንያት መእሰሪኡ ዝጊት ብንጹር ከምዘይፍለጥ እቶም ምንጭታት ብተወሳኺ ኣንዚቦም።
ኣብ 1987 ብዕልዋ ስልጣን ድሕሪ ምጭባጥ፣ ን27 ዓመታት ፕረዚደንት ቡርኪና ፋሶ ኮይኑ ዝጸንሐ ፕረዚደንት ብሌዝ ኮምፓወረ ብብርቱዕ ህዝባዊ ምልዕዓል ትማሊ ዓርቢ ስልጣኑ ክለቅቕ ከምዝተገደደ ዝተፈላለያ ማዕከናት ዜና ዓለም ሓቢረን።
እቲ ወዲ 63 ዓመት ኮምፓወረ፣ ኣብ ዝመጽእ ዓመት ኣብ ዝካየድ ሃገራዊ ምርጫ ክወዳደር ክፍቀደሉ መታን፣ ፓርላማ ቡርኪና
ምንቕስቃስ መንእሰያት ንለውጢ ላስቬጋስ ንሓርበኛ ኣቦና ደክተር ተወልደ ሽምዓ ብምብራህ ዘኪርዎ ኣምስዩ። እቲ ስነ-ስርዓት መጀመርታ ደክተር ተወልደ ኣብ ላስቬጋስ መጺኡ እንከሎ ዘስመዖ መደረ እዩ ተጀሚሩ ፡ቐጺሉ ንዝኽሪ ዶክተር ተወልደ ብሙዚቓ ዝተሰነየ ንኽለተ ደቓይቕ ናይ ሓዘን ዝኽሪ ተገይሩ ።ካብኡ ብምቕጻል ብምንቕስቃስ መንእሰያት ንለውጢ ላስቬጋስ ዝተዳለወ ታሪክ
[gview file="http://demo.assenna.com/wp-content/uploads/2014/10/Report_public_London.pdf"]
ደሓይ ካብ ኣስመራ
ሓለቓ ቦዲጋርድስ - ኮለኔል ተስፋልደት
እቲ ካብ ሚኒስተራት ንላዕሊ ተኣሚኑ፣ ኣብ መገሻታት ኢሳይያስ፣ ንሚኒስተራት ከይተረፈ ዝእዝዝ ዝነበረ ሓላፊ ሓለዋ ውልቀመላኺ ኢሳይያስ ኣፈወርቂ ኮለኔል ተስፋልደት፣ ኣብቲ ልሙድ ስርሑ ይነጥፍ ከምዘየልቦ ተፈሊጡ። ብወግዒ ደስኪልካ ኣለኻ ተባሂሉ 'ኳ ናብ ቤትጽሕፈት ፕረዚደንት ምውፋር እተዘየቋረጸ፣ ስራሕ ግን የብሉን። ንሽሙ
ኣዛብእ ህግደፍ ሃገራዊ ድሕነትን ሃይማኖታዊ ጉዳያትን ኣብ ደምበ ተዋህዶ ቤተ ክርስቲያን ተፋጢጦም ኣለዉ።
ስርዓት ህግደፍ ነቶም ክልተ ካድራቱ ካብ ቤተ ክርስትያን ተዋህዶ ድሕሪ ምስጓጉ፥ ሞባእ ቤተ ክርስቲያን ኣብ ጥቕሚ ጁቦኡም ንምእታው ኣዝማድን ዓሌትን ጀነራል ኣብርሃ ካሳን፥ ሓላፊ ሃይማኖታዊ ጉዳያት ሰመረ በይን ዝርከብዎም ክፍሊ ሃይማኖታዊ ጉዳያትን፥ ኣብ


text:
ብመሰረት ጸብጻባት ሕቡራት መንግስታት፣ኣምነስቲ ኢንተርናሽናልን ሂማን ራይትስ ዎችን ሰላማዊ መስርሕ ደቡብ ሱዳን እንተድኣ ፈሺሉ እገዳታትን ተኮር ስጉምትታትን ተጽዕኖ ከሕድሩ ይኽእሉ እዮም ክብሉ እዞም ተሓለቕቲ ጉጅለታት ይዛረቡ።
ኣብ ደቡብ ሱዳን ኣብ ልዕሊ ሰላማዊ ሰባት መዳርግቲ ዘይብሎም ስልታዊ መግስሃስትታት ምፍጻሞም ሕቡራት መንግስታት ይገልጽ።
ኣምነስቲ ኢንተርናሽናል ዝተበሃለ ተሓላቒ ሰብኣዊ መሰላት ሓይልታት መንግስቲ ኣብ ክፍለ-ግዝኣት ዩኒቲ ኣብ ዝሓለፈ ወርሒ ጥቅምቲ ን60 ሰብኡትን ኣወዳትን መተንፈሲ ኣስኢኖም ከምዝቐተሉዎም መርትዖ ኣለኒ ይብል።ሂማን ራይትስ ዎች ዝተበሃለ ካልእ ተሓላቒ ሰብኣዊ መሰላት ብወገኑ ኣብ ዞባ ምዕራባዊ ኢኳተሪያል ዘስካሕክሕ መግሃስቲ ምፍጻሙ መርትዖ ኣለኒ ኢሉ’ሎ።
ኢያን ሽዋብ ዳይረክተር ‘ኢናፍ ፕሮጀክት’ ብዝብል ናይ ዝጽዋዕ ኣብ ዋሽንግተን ዲስ ዝመደብሩ ናይ ኣፍሪካ ተሓላቒ ሰብአዊ መሰላት ጉጅለ እዮም።
ንሶም ብዛዕባ'ዚ ኩነታት ከምዚ ኢሎም።
‘ንሪኦ ዘለና ጃምላዊ መግሃስትታት ሰብኣዊ መሰላት፣ ስርቂ ገንዘብን ተፈጥሮኣዊ ጸጋታትን እዩ።እዚ ክኸውን ከሎ ግን ሰባት ብዝፈጸምዎም ዘስካሕክሑ ገበናት ፈጺሞም ኣይሕተቱን።’
ፕሬዝዳንር ሳልቫኪርን መራሒ ተቓዋሚ ሪያክ ማቻርን ኣብ ሕዳር መሰጋገሪ መንግስቲ ክጣየስ ዝሓለፈ ነሓሰ 2015 ዓ.ም.ፈ ተሰማሚዖም እንተነበሩ’ዃ ጁባ ካብ ወታደር ነጻ ኣብ ምግባርን ኣብ ካልኦት ጉዳያትን ሕጂ’ውን ኣይተሰማምዑን።
ደቡብ ሱዳን ቅድም ኢሉ ናይ ኣጽዋር ማዕቐብ ተነቢሩላ ኔሩ ይብሉ ኣብ ሂማን ራይትስ ዎች ላዕለዋይ ክኢላ ጉዳይ ኣፍሪካ ጀሃኔ ሄነሪ።
ይኹን እምበር መንግስቲ ደቡብ ሱዳን ምስ ሃገራት እናተራኸበ ብዘይገደብ ከቢድን ቀሊልን ኣጽዋር ከምኡ'ውን ናይ ውግእ ሄልኮፕተራት ካብ ዩክሬይን ገዚኡ እዩ።ብሪጣንያን ፈረንሳይን ነቲ ማዕቐብ እንተደገፍኦ'ዃ ኣሜሪካ ግን እቲ ማዕቐብ ነቶም ዓመጽቲ ዝጠቅም እዩ ክትብል ተኸራኺራ ኔራ።ሩሲያ፡ቻይናን ኣንጎላን እውን ነቲ ማዕቐብ ምቕዋመን ይዝከር።
እቲ አብ ደቡብ ሱዳን ሰላም ክሰፍን ተስፋ ተገይርሉ ዝነበረ ስምምዕ ድሕሪ ሸውዓተ ኣዋርሕ ኣብ ሕቶ ምልክት ተዓዘብቲ ይኣትው ኣሎ። እዞም ተዓዘብቲ ብተወሳኺ ስቓይ ደቡብ ሱዳን ከብቅዕ እንተኾይኑ ዓለምለኸ ማሕበረሰብ ሓደሽቲ ስጉምትታት ክወስድ እዋኑ በጺሑ’ሎ ይብሉ ።
ምሉእ ትሕዝቶ ኣብዚ ምስማዕ ይክኣል።


text:
ኣብ ባይቶ ወከልቲ ኣሜሪካ ኣቦ መንበር ጉዳይ ኣፍሪቃ ክሪስ ስሚዝ “መንግስቲ ኢትዮጵያ ብሰንኪ ዝፍጽሞ ዘሎ መግሃስቲ ሰብኣዊ መሰላት ኣብ`ታ ሃገር ተፈጢሩ ዘሎ ቅልውላው ናብ ዝኸፍአ መደምደምታ ከየምርሕ” ንምዕጋቱ ምስ ካልኣዩ ኾይኖም ነቲ ረቂቕ-ሕጊ ከምዘቕረቡ ሓቢሩ`ሎ።
ካብ ክፍለ-ግዝኣት ኒው-ጀርሲ ዝተወከለ ኣባል ሪፓብሊካን ፓርቲ ክሪስ ስሚዝ፡ ኣብ ኢትዮጵያ ዘሎ ምስ ፖለቲካ መንግስቲ ሰለ-ዘይተሰማማዕካ ዘእስርን ዘቕትልን ፖሊሲ ክልወጥ ኣለዎ ይብል።
“ኣብ ኢትዮጵያ ዘሎ ኩነታት ሰብኣዊ መሰላት ኣዚዩ እናሓመቐ ይኸይድ ኣሎ። መንግስቲ ብኸቢድ ዝርኣይ መስቀይትን መቕተልትን ይፍጽም ኣሎ። ይኣክል ማለት ይኣክል`ዩ። ንህዝቢ ኢትዮጵያ ነኽብሮ ኢና፡ ህዝቢ ኢትዮጵያ ድማ ዘኽብሮ መንግስቲ`ዩ ዘድልዮ ዘሎ። ሎሚ ነፋልጦ ዘለና ረቂቕ-ሕጊ፡ ኣብ ፖሊሲ ኣመሪካ ዘሎ Global Magnitsky Human Rights Accountability Act ዝብል ሕጊ ተግባራዊ ክኸውንን ተሓተቲ ናይ መገሻ እገዳ ክግበሎምን ንብረቶምን ገንዘቦምን ክድስክልን ንምጽዋዕ`ዩ።”
እቲ ኣባል ባይቶ ኣሜሪካ ኣተሓሒዙ፡ ድሕሪ ምውጻእ ህጹጽ ኣዋጅ፡ ኣብ ኢትዮጵያ ዘሎ ኩነታት እናኸፍኤ እዩ መጺኡ ይብል።
“ እኳ ድኣስ እቲ ኩነታት ሰብኣዊ መሰላት ገዲዱ`ዩ። ህጹጽ ኣዋጅ ከም ምኽንያት`ዮም ዝጥቀምሉ ዘለዉ።ጸገም ክህሉ ይኽእል`ዩ ግን ንሰባት ንምጭፍላቕን መሰላቶም ንምግሃስን ከም ጉልባብ ክጥቀምሉ ኣይግባእን። መንግስቲ ብህጹጽ ኣካይድኡ ክቕይር ኣለዎ። በዚ ረቂቕ-ሕጊ ክነርእዮ ዝደለና ንሱ`ዩ። ኢትዮጵያ ኣብ ልዕሊ ኣልሸባብን ግብረ-ሽበራን ብትገብሮ ኩናት ሕጉስ`የ። ንሱ ግን ከም ምኽንያት ክጥቀምሉ ይብሎምን።”
ብዛዕባ`ዚ ዝተሓተተ ኣብ ዋሺንግተን ዝርከብ ኤምባሲ ኢትዮጵያ እቲ ረቂቕ ናብ ምሉእ ባይቶ ምስ ቀረበ ዝርዝሩ ርኢና ርእይቶና ክንህብ ኢና ብምባል ርእይትኡ ካብ ምሃብ ተቖጢቡ`ሎ።
ምሉእ ትሕዝቶ ኣብዚ ምስማዕ ይክኣል።


text:
ንኣምላኽ ዚውድስ ሓደ ዘመን ዘቝጸረ ሙዚቃ
“ናብቲ ኣብ ከተማ ኒው ዮርክ ዚርከብ ኮሎምብያ ስቱድዮስ ኬድካ፡ ሓደ ኻብ መዝሙራትና ኽትዝምር ደልየ ኣለኹ። ጽቡቕ ገይሮም ኪቐድሕዎ እዮም። እንታይ ትገብር ከም ዘለኻ፡ ንሓደ እኳ ኣይትንገር።”
ኣብ ኣጋ መወዳእታ 1913፡ ዊልያም ሞክሪጅ ነዚ ቻርለስ ቴዝ ራስል ዝሃቦ ዘይተለምደ ዕዮ ፈጸመ። * እታ ብገሊኦም፡ “ሰናይ መጻኢ” ተባሂላ እትፍለጥ መዝሙር ከኣ፡ ኣብ ዲስኮ ተቐርጸት። ጸኒሑ፡ ዊልያም እታ መዝሙር ኣብታ ምስ መጽሓፍ ቅዱሳዊ መደረታትን ሙዚቃን እተዋሃሃደ ፊልምታትን ስእልታትን ዘለዋ “ፎቶ-ድራማ ኦቭ ክሪኤሽን፡” መእተዊ ዀይና ኸም እተገልግል ፈለጠ። ቀዳማይ ምርኢት እታ “ፎቶ-ድራማ” ድማ ኣብ ከተማ ኒው ዮርክ ኣብ ጥሪ 1914 እዩ ነይሩ።
እቲ ዊልያም ዘቕረጾ መዝሙር፡ ሓደ ኻብቲ ብቛንቋ እንግሊዝኛ ኣብ ዚርአ ምርኢት “ፎቶ-ድራማ” ዚውላዕ ዝነበረ ልዕሊ 50 ቕዳሕ እዩ ነይሩ። መብዛሕትኡ ኻብቲ ሙዚቃ ብኻልኦት እተዳለወ እኳ እንተ ነበረ፡ ነታ ዊልያም ዝዘመራ ሓዊስካ ሒደት ቅዳሓት ግና ብሓልዮት ተምሃሮ መጽሓፍ ቅዱስ እተዳለወ፡ ካብታ ሃይምንስ ኦቭ ዘ ሚልየንያል ዶውን ዘርእስታ መጽሓፍ መዝሙር ድማ እተዘመረ እዩ ነይሩ።
ኣብቲ ቓላት እተገብረ ኣትኵሮ
ንሓያሎ ዓመታት፡ ናይ የሆዋ መሰኻኽር ብኻልኦት እተጻሕፈ መዝሙራት ንኣምልኾ ይጥቀሙ ነይሮም እዮም። ኣድላዪ ኣብ ዝዀነሉ ግዜ ግና፡ ምስቲ ቕዱስ ጽሑፋዊ ግንዛበኦም ከም ዚሳነ ገይሮም ነቲ ቓላት ይቕይርዎ ነይሮም።
ንኣብነት፡ ሓንቲ ኣብ “ፎቶ-ድራማ” እትስማዕ መዝሙር፡ “ንጉስና ይግስግስ ኣሎ” ዘርእስታ ዀይና፡ “መዝሙር ኲናት ሪፓብሊክ” ካብ ዘርእስታ መዝሙር ብእተወሰነ ተቐዪራ እተዳለወት እያ። ቀዳመይቲ መስመር እታ “መዝሙር ኲናት” ዘርእስታ መዝሙር፡ “ኣዒንተይ ንኽብሪ ምጽኣት ጐይታና ርእየናኦ” ትብል ነይራ። ተምሃሮ መጽሓፍ ቅዱስ ግና፡ “ኣዒንተይ ንኽብሪ እቲ ጐይታና ኣብዚ ዚህልወሉ እዋን ርእየናኦ” ኢሎም ቀዪሮምዎ እዮም። እዚ ለውጢ እዚ፡ ነቲ ግዝኣት የሱስ ክርስቶስ ንምጽኣቱ ጥራይ ዘይኰነስ፡ ነቲ ኣብዚ ዚህልወሉ ንውሕ ዝበለ እዋን ከም ዜጠቓልል ዝነበሮም እምነት ዜንጸባርቕ እዩ ነይሩ።—ማቴዎስ 24:3።
ብ1966 ሲንጊንግ ኤንድ ኣካምፓንዪንግ ዮርሰልቭስ ዊዝ ምዩዚክ ኢን ዮር ሃርትስ ዘርእስታ መጽሓፍ ኣብ ዝወጸተሉ እዋን፡ ዓለማዊ ዝምንጩ ወይ ካብ ናይ ካልኦት ሃይማኖት እተወስደ መዝሙር ንምሕዳግ ጻዕሪ ተገይሩ እዩ። በታ ዓመት እቲኣ፡ ናይ የሆዋ መሰኻኽር ንእሽቶ ኦርኬስትራ ኣዳለዉ፡ ነተን ኣብታ መጽሓፍ ዚርከባ 119 መዝሙራት ከኣ ቀድሕወን። ጉባኤታት በቲ ቕዳሓት እቲ ተጠቒመን ኣብ ኣኼባታት ይዝምራ ነበራ፣ ገሊኦም ናይ የሆዋ መሰኻኽር እውን ኣብ ገዛኦም ይሰምዕዎ ነበሩ።
ብ2009፡ ናይ የሆዋ መሰኻኽር ንየሆዋ ዘምሩሉ ዘርእስታ ሓዳስ መጽሓፍ መዝሙር ኣሕቲሞም እዮም። ብድምጺ እተሰነየ መዝሙራት ከኣ ብብርክት ዝበለ ቛንቋታት ተቐዲሑ ኣሎ። ብ2013 ድማ፡ ናይ የሆዋ መሰኻኽር ንቘልዑ ዚኸውን ናይ ፈለማ ቪድዮታት ሙዚቃ ኼሕትሙ ጀሚሮም። ሓንቲ ኻባታተን ኵሉ ሳዕ ጸሊ ዚብል ኣርእስቲ ኣለዋ። ካብ jw.org ድማ ኣብ ወወርሒ ሚልዮናት ሳዕ መዝሙራት ይራገፍ ኣሎ።
ብዙሓት ነዚ ሙዚቃ እዚ የመስግኑሉ እዮም። ጁሊ ዝስማ ሰበይቲ ብዛዕባ ንየሆዋ ዘምሩሉ ዘርእስታ መጽሓፍ፡ “እተን ሓደስቲ መዝሙራት ጥዑማት እየን! በይነይ ክኸውን ከለኹ፡ ንውሽጣዊ ስምዒተይ ዚገልጻለይ ዘበላ እውልዕ እየ። ከም ውጽኢቱ ድማ፡ ምስ የሆዋ ዘሎኒ ርክብ ብዝያዳ ደልዲሉ፡ ኵለንተናይ ክህቦ እውን ብዝያዳ ቘራጽነት ገይረ ኣለኹ” ኢላ ጸሓፈት።
ሄዘር ዝስማ ኣደ ኸኣ፡ እታ ኵሉ ሳዕ ጸሊ ዘርእስታ ቪድዮ ኣብቶም ሸውዓተን ትሽዓተን ዝዕድሚኦም ደቃ ዘሕደረቶ ጽልዋ ኽትገልጽ ከላ፡ “ንግሆ ንግሆ ወይ ምሳና ኪዀኑ ኸለዉ ጥራይ ዘይኰነስ፡ ምስ የሆዋ ኺዛረቡ ኣብ ዚደልዩሉ እዋን ኵሉ ሳዕ ኪጽልዩ ሓጊዛቶም እያ” ኢላ ጸሓፈት።
^ ሕ.ጽ. 3 ቻርለስ ቴዝ ራስል (1852–1916) ኣብቶም ሽዑ ተምሃሮ መጽሓፍ ቅዱስ ዚብሃሉ ዝነበሩ ናይ የሆዋ መሰኻኽር መሪሕ ግደ ነበሮ።


text:
ታሪኽ ህይወት
የሆዋ ብሓቂ ሓጊዙኒ እዩ
ኣነን ኤቨሊን መርዓተይን፡ ኣብ ሰሜን ኦንታርዮ፡ ካናዳ ኣብ እትርከብ ቍሸት ሆርንፐይን ካብ ባቡር ወረድና። እዋኑ ንግሆ እዩ ነይሩ፣ ቀዝሒ ኸኣ ነበረ። ኣብቲ ኸባቢ ዚነብር ሓው እዩ ተቐቢሉና፣ ምስኡን ምስ ሰበይቱን ምስ ወዱን ኴንና ጥዑም ቍርሲ ምስ ቈረስና፡ ብበረድ እናተጓዓዝና ኻብ ቤት ናብ ቤት ከነገልግል ጀመርና። ኣብታ ምሸት እቲኣ፡ ከም ሓላው ወረዳ መጠን ንመጀመርታ ግዜ መደረ ኣቕረብኩ። ሓሙሽቴና ጥራይ ኢና ተኣኪብና፣ ካልእ ሰብ ኣይነበረን።
ኣብቲ 1957 ዘቕረብክዎ መደረ፡ ሒደት ተኣከብቲ ጥራይ ምንባሮም ኣይጸላእክዎን። ምኽንያቱ፡ ኣዝየ ሓፋር እየ ነይረ። ቈልዓ ኸለኹ እኳ፡ ኣጋይሽ ናብ ቤትና ኺመጹ ኸለዉ፡ ነቶም ኣጋይሽ ዝፈልጦም እውን እንተ ዀንኩ፡ ኵሉ ሳዕ እየ ዝሕባእ ነይረ።
ኣብ ውድብ የሆዋ እተዋህበኒ መብዛሕትኡ መዝነት፡ ምስ ዚፈልጦምን ምስ ዘይፈልጦምን ሓያሎ ሰባት ንኽራኸብ ኣገዲዱኒ እዩ። ሓፋርን ብርእሰይ ዘይተኣማመንን ስለ ዝነበርኩ ግና፡ ኣብዚ መዝነት እዚ ንዝረኸብክዎ ዝዀነ ይኹን ዓወት፡ ብጻዕረይ ከም ዝረኸብክዎ ገይረ ኽዛረብ ኣይክእልን እየ። ኣብ ክንዳኡስ፡ ንሓቅነት እቲ፡ “ከበርትዓካ፡ ክረድኣካ፡ ብየማነይቲ ኢድ ጽድቀይውን ክድግፈካ እየ” ዚብል መብጽዓ የሆዋ እየ ኣብ ህይወተይ ተመኪረዮ። (ኢሳ. 41:10) ሓደ ኻብቲ የሆዋ ንዓይ ንምሕጋዝ እተጠቐመሉ ቐንዲ መገድታት፡ ብክርስትያን ብጾተይ ኣቢሉ እዩ። ቀጺለ ብዛዕባ ገለ ኻብቶም ካብ ግዜ ቝልዕነተይ ኣትሒዞም ዝሓገዙኒ ሰባት ክነግረኩም እየ።
መጽሓፍ ቅዱስን ንእሽቶ ጸላም ደብተርን ተጠቕመት
ብ1940ታት ሰንበት ንግሆ ጸሓይ ኣብ ዝነበረሉ እዋን፡ ኤልሲ ሃንቲንፎርድ፡ ኣብ ደቡባዊ ምዕራብ ከተማ ኦንታርዮ ኣብ ዝነበረ ቦታ ሕርሻ ስድራ ቤትና መጸት። ኣደይ ማዕጾ ኸፊታ ኸተዘራርባ ኸላ፡ እቲ ኸማይ ሓፋር ዝነበረ ኣቦይ ምሳይ ኣብ ውሽጢ ገዛ ኾፍ ኢሉ ይሰምዕ ነበረ። ኣቦይ፡ ሓብትና ሃንቲንፎርድ ነጋዲት ስለ ዝመሰለቶ፡ ኣደይ ዘየድልየና ነገር ምእንቲ ኸይትዕድግ ኢሉ፡ ቀሪቡ ኸም ዘይንደሊ ነገራ። ሓብትና ሃንቲንፎርድ ከኣ፡ “መጽሓፍ ቅዱስ ከተጽንዑ ኣይትደልዩን ኢኹም፧” በለቶ። ኣቦይ ከኣ፡ “ንሱ እሞ ንደሊ ኢና” ኢሉ መለሰላ።
ሓብትና ሃንቲንፎርድ ኣብ ጽቡቕ ኵነታት እያ በጺሓትና። ወለደይ ንጡፋት ኣባላት ቤተ ክርስትያን ሓድነት ካናዳ እኳ እንተ ነበሩ፡ ኣብቲ እዋን እቲ ኣቢሎም ካብታ ቤተ ክርስትያን ንኺፍለዩ ወሲኖም ነይሮም። ስለምንታይ፧ ኣገልጋሊ እታ ቤተ ክርስትያን፡ ስማት ኵሎም እቶም ገንዘብ ዝለገሱ ሰባት፡ ብተርታ እቲ ዝለገስዎ መጠን ኣብቲ ቤተ ክርስትያን ለጢፍዎ ነበረ። ወለደይ ርኹባት ስለ ዘይነበሩ፡ ስሞም መብዛሕትኡ ግዜ ድሕሪት እዩ ዚስራዕ ነይሩ፣ ኣገልገልቲ እታ ቤተ ክርስትያን ከኣ ዝያዳ ገንዘብ ንኺህቡ ጸቕጢ ይገብሩሎም ነበሩ። ሓደ ኣገልጋሊ ኸኣ፡ ካብ ስራሕ ምእንቲ ኸይባረር፡ ንዚኣምነሉ ኸም ዘይሰብኽ ተኣመነ። በዚ ምኽንያት እዚ ድማ ካብታ ቤተ ክርስትያን ተፈለና፣ ግናኸ መንፈሳውነትና እነዕግበሉ መገዲ ንደሊ ነበርና።
ኣብቲ እዋን እቲ፡ ዕዮ ናይ የሆዋ መሰኻኽር ኣብ ካናዳ ተኣጊዱ ስለ ዝነበረ፡ ሓብትና ሃንቲንፎርድ መጽሓፍ ቅዱስን ኣብ ሓንቲ ንእሽቶ ጸላም ደብተር ዝጸሓፈቶ ነጥብታትን ጥራይ ተጠቒማ፡ ንስድራ ቤትና መጽናዕቲ መጽሓፍ ቅዱስ ትመርሓላ ነበረት። ጸኒሓ ግና፡ ንሰበ ስልጣን ኣሕሊፍና ከም ዘይንህባ ስለ እተኣማመነት፡ ጽሑፋት መጽሓፍ ቅዱስ ሒዛትልና መጸት። ድሕሪ መጽናዕቲ ነቲ ጽሑፋት ተጠንቂቕና ንሓብኦ ነበረና። *
ሓብትና ሃንቲንፎርድ ተቓውሞን ካልእ ዕንቅፋታትን እኳ እንተ ኣጋጠማ፡ ብስራት መንግስቲ ኣምላኽ ብቕንኣት ትሰብኽ ነበረት። ቅንኣታ ኣዝዩ ስለ ዝመሰጠኒ፡ ንሓቂ ኣጥቢቐ ንኽሕዛ ተደረኽኩ። ወለደይ ተጠሚቖም ናይ የሆዋ መሰኻኽር ምስ ኰኑ፡ ኣነ እውን ሓደ ዓመት ጸኒሐ፡ ርእሰይ ንኣምላኽ ወፍየ ተጠመቕኩ። ብ27 ለካቲት 1949፡ ኣብቲ ሓረስቶት ንኸብቶም ማይ ዜስትዩሉ ጋብላ ኸኣ እየ ተጠሚቐ። ሽዑ ወዲ 17 ዓመት እየ ነይረ። ድሕሪኡ፡ ኣብ ናይ ምሉእ ግዜ ኣገልግሎት ክኣቱ ወሰንኩ።
የሆዋ ንኽተብዕ ሓጊዙኒ
ብኡብኡ ፈላሚ ዀይነ ኸገልግል ዝኽእል ኰይኑ ኣይተሰምዓንን። ንዕዮ ፈላምነት ቍሩብ ገንዘብ ከም ዜድልየኒ ዀይኑ ስለ እተሰምዓኒ፡ ንእተወሰነ ግዜ ኣብ ባንክን ኣብ ቤት ጽሕፈትን ሰራሕኩ። ተመክሮ ዘይብለይ መንእሰይ ስለ ዝነበርኩ ግና፡ ንገንዘበይ ብኡብኡ እየ ዘጥፍኦ ነይረ። ስለዚ፡ ቴድ ሳርጀንት ዝስሙ ሓው፡ ተባዕ ክኸውንን ኣብ የሆዋ ኽእመንን መኸረኒ። (1 ዜና 28:10) በዚ ተተባቢዐ ድማ፡ ኣብ ሕዳር 1951 ፈላሚ ዀንኩ። ሽዑ 40 ዶላርን ዘገልገለት ብሽክለታን ሓዳስ ሳንጣን ጥራይ እዩ ነይሩኒ። ግናኸ፡ የሆዋ ወትሩ ዜድልየኒ የማልኣለይ ነይሩ እዩ። ንቴድ፡ ፈላሚ ንክኸውን ስለ ዘተባብዓኒ አመስግኖ እየ። ፈላሚ ዀይነ ምግልጋለይ ተወሳኺ በረኸታት ኣምጺኡለይ እዩ።
ሓደ ምሸት ነሓሰ 1952፡ ካብ ቶሮንቶ ስልኪ ተደወለለይ። ኣብ ካናዳ ዚርከብ ቤት ጽሕፈት ጨንፈር ናይ የሆዋ መሰኻኽር፡ ኣብ መስከረም ኣገልግሎት ቤት-ኤል ንኽጅምር ዕድመ ኣቕረበለይ። ሽሕ እኳ ሓናኽን ናብ ቤት ጽሕፈት ጨንፈር ከይደ ዘይፈልጥን እንተ ነበርኩ፡ ካልኦት ፈለምቲ ብዛዕባ ቤት-ኤል ዜደንቕ ነገራት ነጊሮምኒ ስለ ዝነበሩ ግና፡ ምስ ተጸዋዕኩ ተሓጒሰ እየ። ምስ ኣተኹ ድማ ቀልጢፈ ለመድኩ።
“ንኣሕዋት ከም እትግደሰሎም ኣርእዮም”
ቤት-ኤል ምስ ኣተኹ ኽልተ ዓመት ጸኒሐ፡ ኣብ ሓንቲ ኻብተን ኣብ ቶሮንቶ ዝነበራ ጉባኤታት፡ ነቲ ምስቲ ሎሚ ኣተሓባባሪ ኣካል ሽማግለታት ዘለዎ ግደ ዚመሳሰል ሓላፍነት ዝነበሮ ቢል ያኮስ ተካእክዎ። ዕድመይ ገና 23 ዓመት ጥራይ ስለ ዘነበረ፡ ምንም ዘይፈልጥ ጓሳ ዝዀንኩ ዀይኑ ተሰምዓኒ። ሓውና ያኮስ ግና ብትሕትናን ብፍቕርን እንታይ ክገብር ከም ዘሎኒ ነገረኒ። የሆዋ ድማ ብሓቂ ሓጊዙኒ እዩ።
እቲ ወትሩ ፍሽሕው ዝነበረ ሓውና ያኮስ ብሰባት ይግደስ ነበረ። ኣሕዋት የፍቅርዎ ነበሩ፡ ንሱ እውን የፍቅሮም ነበረ። ሽግር ኬጋጥሞም ከሎ ጥራይ ዘይኰነስ፡ ኣብ ካልእ ግዜያት እውን ናብ ኣባይቶም እናኸደ ወትሩ ይበጽሖም ነበረ። ቢል ያኮስ ኣነ እውን ከምኡ ኽገብርን ምስ ኣሕዋትን ኣሓትን ኣብ ኣገልግሎት ወፍሪ ኽዓይን ኣተባብዓኒ። ኣስዒቡ እውን፡ “ኬን፡ ንኣሕዋት ከም እትግደሰሎም ኣርእዮም። ከምዚ ምግባርካ ብዙሕ ጕድለት እዩ ዚሽፍን” በለኒ።
ብዓልቲ ቤተይ ብተኣማንነት ዘርኣየታ ፍቕሪ
የሆዋ ኻብ ጥሪ 1957 ኣትሒዙ ብፍሉይ መገዲ ሓጊዙኒ እዩ። ኣብታ ወርሒ እቲኣ፡ ንኤቨሊን ተመርዓኽዋ። ኤቨሊን ኣብ መበል 14 ኽፍሊ ቤት ትምህርቲ ጊልዓድ ተመሪቓ ነይራ እያ። ቅድሚ ምምርዓውና፡ ፈረንሳይኛ ኣብ ዚዝረበሉ ኣውራጃ ኲበክ ተገልግል ነበረት። ኣብቲ እዋን እቲ፡ ሮማዊት ካቶሊካዊት ቤተ ክርስትያን ንኲበክ ብሰፊሑ ትቈጻጸራ ነበረት። ስለዚ፡ ኤቨሊን ከቢድ ዕዮ እዩ ነይርዋ፣ ኰይኑ ግና፡ ኣብ ዕዮኣን ኣብ የሆዋን ብተኣማንነት ጠቢቓ እያ።
ኤቨሊን ምሳይ እውን ብተኣማንነት ጠቢቓ እያ። (ኤፌ. 5:31) ምስ ተመርዓና፡ ብኡብኡ ተኣማንነታ ተፈቲኑ ነይሩ እዩ። ንዙረት ናብ ፍሎሪዳ፡ ሕ.መ.ኣ. ኽንከይድ መደብ እኳ እንተ ነበረና፡ ምስ ተመርዓና ንጽብሒቱ፡ ቤት ጽሕፈት ጨንፈር ኣብ ካናዳ ቤት-ኤል ኣብ ዚግበር ናይ ሓደ ሰሙን ኣኼባ ኽእከብ ዕድመ ኣቕረበለይ። እዚ ኣኼባ እዚ ንመደብና ዚዕንቅፍ እኳ እንተ ነበረ፡ ኣነን ኤቨሊንን የሆዋ ንዝሓተተና ዘበለ ኽንገብር ኢና እንደሊ ኔርና። ስለዚ፡ ንእዋን ሕጽኖትና ሰረዝናዮ። ኤቨሊን ነታ ሰሙን እቲኣ፡ ኣብ ጥቓ ቤት ጽሕፈት ጨንፈር ብምግልጋል እያ ኣሕሊፋታ። እቲ ኽሊ ኻብ ኲበክ እተፈልየ እኳ እንተ ነበረ፡ ኣብ ኣገልግሎታ ጸኒዓ እያ።
ኣብ መወዳእታ እታ ሰሙን፡ ዘይተጸበኽዎ ሓላፍነት ተዋህበኒ። ኣብ ሰሜን ኦንታርዮ፡ ሓላው ወረዳ ዀይነ ኸገልግል ተመደብኩ። መርዓውን ገና ወዲ 25 ዓመትን እየ ነይረ፡ ተመክሮ ዚብሃል እውን ኣይነበረንን፣ ምስናይዚ ግና ኣብ የሆዋ ተኣማሚንና ኽንከይድ ወሰንና። ኣብቲ ቐዝሒ ዝነበሮ እዋን ክረምቲ ካናዳ፡ ናብ ምድቦም ምስ ዚምለሱ ዝነበሩ ሓያሎ ምኩራት ገየሽቲ ሓለውቲ፡ ብለይቲ ኣብ እትጐዓዝ ባቡር ተሰቐልና። እቶም ኣሕዋት ብዙሕ ኣተባቢዖምና እዮም። አረ ሓደ ኻባታቶምሲ፡ ለይቲ ምሉእ ኮፍ ኢልና ምእንቲ ኸይነሕልፎ፡ ኣብታ ንገዛእ ርእሱ ዘዳለዋ መደቀሲቱ ኽንደቅስ ፈቒዱልና እዩ። ንጽብሒቱ ንግሆ፡ ድሕሪ መርዓና 15 መዓልቲ ጥራይ ጸኒሑ፡ ከምቲ ኣቐዲመ ዝጠቐስክዎ፡ ነታ ኣብ ሆርንፐይን ዝነበረት ንእሽቶ ጕጅለ ኽንበጽሓ ኸድና።
ንዓይን ንኤቨሊን ብዙሕ ለውጥታት እዩ ዚጽበየና ነይሩ። ኣብ መወዳእታ 1960ታት ኣብ ዕዮ ኣውራጃ እናኣገልገልና ኸለና፡ ኣብ ብሩክሊን፡ ኒው ዮርክ፡ ኣብ መበል 36 ክፍሊ ቤት ትምህርቲ ጊልዓድ ክካፈል ዕድመ ቐረበለይ። እቲ ትምህርቲ ኻብ ለካቲት 1961 ጀሚሩ ንዓሰርተ ወርሒ ዚቕጽል እዩ ነይሩ። ሽሕ እኳ እንተ ተሓጐስኩ፡ ኤቬሊን ምሳይ ብዘይምዕዳማ ግና ቅር ኢሉኒ ነይሩ እዩ። ኣብቲ እዋን እቲ፡ ኣሓት ሰብኡተን ናብ ጊልዓድ ምስ ዚዕደሙ፡ ካብ ሰብኡተን ተፈልየን እንተ ወሓደ ንዓሰርተ ወርሒ ኺጸንሓ ፍቓደኛታት እንተ ዀይነን ደብዳበ ኪጽሕፋ ይሕተታ ነበራ፣ ኤቨሊን እውን ከምኡ ኽትገብር ተሓተት። ኤቨሊን በኸየት፣ ይኹን እምበር፡ ናብቲ ቤት ትምህርቲ ክኸይድ ተሰማማዕና፣ ኣብ ጊልዓድ ጠቓሚ ስልጠና ኺውሃበኒ ምዃኑ፡ ንኤቨሊን ኣሐጒስዋ እዩ።
ኤቨሊን ንግዜኡ ኣብ ቤት ጽሕፈት ጨንፈር ካናዳ ኸተገልግል ተመደበት። ምስ ሓንቲ ማርጋሬት ላቨል ዝስማ ቕብእቲ ሓብቲ፡ ኣብ ሓንቲ ኽፍሊ ኽትቅመጥ ፍሉይ መሰል ረኸበት። ኣነን ኤቨሊንን ንሓድሕድና ኣዚና ንነፋፈቕ ኔርና ኢና። ብሓገዝ የሆዋ ግና ኣብ እተመደብናዮ ኣገልግሎት ብቕሳነት ኣገልጊልና ኢና። ኤቨሊን ንየሆዋን ንውድቡን ዝያዳ ምእንቲ ኽንጠቅም ኢላ፡ ነቲ ብሓንሳእ ከነሕልፎ ዝነበረና ግዜ ንኽትስውእ ፍቓደኛ ምዃና፡ ልበይ ተንኪፉኒ እዩ።
ኣብ ጊልዓድ ንሰለሰተ ወርሒ ዚኣክል ምስ ጸናሕኩ፡ እቲ ሽዑ ኣብ ዓለምለኻዊ ዕዮ መሪሕ ግደ ዝነበሮ ሓውና ናታን ኖር፡ ፍልይ ዝበለ ዕድመ ኣቐረበለይ። ካብ ቤት ትምህርቲ ጊልዓድ ኣቋሪጸ፡ ናብ ካናዳ ተመሊሰ፡ ኣብቲ ቤት ጽሕፈት ጨንፈር ኣብ ዝነበረ ቤት ትምህርቲ ኣገልግሎት መንግስቲ ኣምላኽ ንሓጺር ግዜ መምህር ኰይነ ኸገልግል ፍቓደኛ እንተ ዀይነ ሓተተኒ። ሓውና ኖር ነቲ ዕድመ ክቕበሎ ግዴታ ኸም ዘይብለይ ነገረኒ። ነቲ ኣብ ቤት ትምህርቲ ጊልዓድ ዝጀመርክዎ ትምህርቲ ኽውድእ እንተ መሪጸ ኸኣ፡ ድሕሪኡ ምናልባት ኣብ ዕዮ ሚስዮናውነት ክምደብ ከም ዝኽእል ሓበረኒ። ናብ ካናዳ ኽምለስ እንተ ወሲነ ግና፡ እንደገና ናብ ጊልዓድ ከይተጸዋዕኩ ኽተርፍ፡ ምናልባት እውን ኣብ ካናዳ ኸገልግል ክምደብ ከም ዝኽእል ገለጸለይ። ምስ ብዓልቲ ቤተይ ተመያይጠ ኽውስን ከኣ ነገረኒ።
ኤቨሊን ንቲኦክራስያዊ ምደባ ብኸመይ ከም እትምልከቶ ኣቐዲማ ነጊራትኒ ስለ ዝነበረት፡ ንሓውና ኖር ብኡብኡ፡ “ውድብ የሆዋ ኽንገብሮ እትደልየና ዘበለ ኽንገብር ሕጉሳት ኢና” በልክዎ። ምርጫታትና እንታይ ምዃኑ ብዘየገድስ፡ ወትሩ ውድብ የሆዋ ኣብ ዝመደበትና ዘበለ ቦታ ኼድና ኸነገልግል ከም ዘሎና ዀይኑ እዩ ዚስምዓና ነይሩ።
ስለዚ፡ ኣብ ሚያዝያ 1961፡ ኣብ ቤት ትምህርቲ ኣገልግሎት መንግስቲ ኣምላኽ ንኽምህር ካብ ብሩክሊን ናብ ካናዳ ተመለስኩ። ጸኒሕና ድማ ኣባላት ስድራ ቤት-ኤል ኴንና ኸነገልግል ጀመርና። ድሕሪ ገለ ግዜ ድማ፡ ኣብቲ ብ1965 እተኻየደ መበል 40 ኽፍሊ ጊልዓድ ክካፈል ዘይተጸበኽዎ ዕድመ ቐረበለይ። ኣብዚ ግዜ እዚ እውን፡ ኤቨሊን ንዓሰርተ ወርሒ ተፈላሊና ኽንነብር ፍቓደኛ ምዃና ዚገልጽ ደብዳበ ኽትጽሕፍ የድልያ ነበረ። ድሕሪ ሒደት ሰሙናት ግና፡ ምሳይ ኣብቲ ቤት ትምህርቲ ኽትካፈል ዕድመ ምስ ቀረበላ፡ ኣዚና ተሓጐስና።
ኣብ ቤት ትምህርቲ ጊልዓድ ምስ በጻሕና፡ ሓውና ኖር፡ ፈረንሳይኛ እተማህሩ ተመሃሮ፡ ናብ ኣፍሪቃ ኺምደቡ ኸም ዚኽእሉ ነገረና። ኣነን ኤቬሊንን ድማ ፈረንሳይኛ ተማሂርና ኔርና ኢና። ይኹን እምበር፡ ምስ ተመረቕና፡ ኣብ ካናዳ ኢና ተመዲብና። ምስቲ ሎሚ ኣተሓባባሪ ቤት ጽሕፈት ጨንፈር ዘለዎ ግደ ዚመሳሰል ሓላፍነት ከኣ ተዋህበኒ። ወዲ 34 ዓመት ጥራይ ስለ ዝነበርኩ ድማ ንሓውና ኖር፡ “ንእሽቶ” ምዃነይ ኣዘኻኸርክዎ። ንሱ ግና፡ ኣተባብዓኒ። ካብ ፈለማ ጀሚረ ኸኣ፡ ከቢድ ውሳነ ቕድሚ ምግባረይ ነቶም ኣብ ቤት-ኤል ዝነበሩ ብዕደመ ዚዓብዩንን ዝያዳ ተመክሮ ዝነበሮምን ኣሕዋት ከመያይጦም እጽዕር ነበርኩ።
ቤት-ኤል—እትመሃረሉን እትምህረሉን ቦታ
ኣገልግሎት ቤት-ኤል ካብ ካልኦት ንኽመሃር ፍሉይ ኣጋጣሚታት ከፊቱለይ እዩ። ነቶም መዓይይተይ ዝዀኑ ኣባላት ቤት ጽሕፈት ጨንፈር አኽብሮምን አድንቖምን እየ። ኣብዚ ቤት ጽሕፈት ጨንፈርን ኣብ እተፈላለየ ጉባኤታትን ዝረኸብክዎም ብኣማእታት ዚቝጸሩ ሰናይ ኣብነት ዝዀኑ ሰብኡትን ኣንስትን ንኣሽቱን ዓበይትን ክርስትያናት እውን ጽቡቕ ጽልዋ ገይሮምለይ እዮም።
ብዘይካዚ፡ ኣገልግሎት ቤት-ኤል ንኻልኦት ንኽምህርን ንእምነቶም ንኸደልድላን ኣጋጣሚ ኸፊቱለይ እዩ። ሃዋርያ ጳውሎስ ንጢሞቴዎስ፡ “በቲ እተመሃርካዮን ዝኣመንካሉን ጽናዕ” ኢልዎ ነይሩ እዩ። ብዘይካዚ፡ “እቲ ብብዙሓት መሰኻኽር እተደገፈ ኻባይ ዝሰማዕካዮ ነገራት፡ ንኻልኦት ኪምህሩ ንዚበቕዑ እሙናት ሰባት ሕድሪ ሃቦም” ኢሉ እውን መኺርዎ ነይሩ እዩ። (2 ጢሞ. 2:2፣ 3:14) ሓድሓደ ግዜ፡ ክርስትያናት ብጾተይ፡ ካብቲ ኣብ ኣገልግሎት ቤት-ኤል ዘሕለፍክዎ 57 ዓመት እንታይ ከም እተመሃርኩ ይሓትቱኒ እዮም። ብሓጺሩ፡ “ውድብ የሆዋ ሓደ ነገር ክትገብሩ ምስ እትደልየኩም፡ የሆዋ ኸም ዚሕግዘኩም ብምትእምማን፡ ብፍታውን ብኡብኡን ግበርዎ” ኢለ እየ ዚምልሰሎም።
ሓናኽን ተመክሮ ዘይብሉን መንእሰይ ኰይነ ቤት-ኤል ዝኣተኹሉ እዋን፡ ትማሊ ዀይኑ እዩ ዚስምዓኒ። ኣብ ኵሉ እቲ ዘሕለፍክዎ ዓመታት፡ የሆዋ ‘ብየማነይቲ ኢደይ ሒዙኒ’ እዩ። ብፍላይ ከኣ በቲ ኣመንቲ ዝዀኑ ብጾተይ ዘርኣይዎ ለውሃትን እዋናዊ ደገፍን ኣቢሉ፡ “ኣይትፍራህ፡ ክድግፈካ እየ” እናበለ ወትሩ የረጋግጸለይ እዩ።—ኢሳ. 41:13።
^ ሕ.ጽ. 10 ብ22 መጋቢት 1945፡ መንግስቲ ካናዳ ነቲ ኣብ ልዕሊ ዕዮና ዝነበረ እገዳ ኣልዓሎ።


text:
ታሪኽ ህይወት
ምስ ኣምላኽን ምስ ኣደይን ኣብ ዘሎኒ ርክብ ሰላም ረኺበ
ኣደይ፡ “ስለምንታይ ኢኺ ንኣቦታትኪ ዘይተምልኺ፧” ኢላ ሓተተትኒ። ኣስዕብ ኣቢላ እውን፡ “ብሳላኦም ህይወት ከም ዝረኸብኪዶ ኣይትፈልጥን ኢኺ፧ ኣይተመስግንን ዲኺ፧ ካብ ወለዶታት እናተወራረሰ ዝመጸ ልምድታት ከመይ ጌርኪ ትድርብይዮ፧ ንኣቦታትና ኸተኽብሪ ፍቓደኛ ዘይምዃንኪ፡ ንኣምልኾና ኸም ዕሽነት ትርእይዮ ኣለኺ ማለት እዩ” በለትኒ። ሽዑ፡ ስምዒታ ምቍጽጻር ኣብይዋ በኸየት።
ኣደይ ከምዚ ዓይነት ዘረባ እትዛረብ ሰብ ኣይነበረትን። ነቲ መጽሓፍ ቅዱስ ከተጽንዕ ዝቐረበላ ዕድመ ኽትነጽጎ ኸላ፡ ከይተቐይሞም ኢላ ንዓይ መጽናዕቲ ኽገብር መሰናድዎ ገበረትለይ። ወትሩ እእዘዛ ስለ ዝነበረኩ፡ መጽናዕቲ ኽሓድጎ ምስ ደለየት ምእባያ ኸቢዱኒ ነይሩ። ንየሆዋ ባህ ምእንቲ ኸብሎ ግና፡ ክኣብያ ነበረኒ። ብዘይ እቲ ንሱ ዚህበኒ ሓይሊ፡ ከምኡ ኽገብር ኣይምኸኣልኩን።
ክርስትያን ኰንኩ
ንሕና ኸም መብዛሕትኦም ህዝቢ ጃፓን ሰዓብቲ እምነት ቡድህና ነበረና። ምስ ናይ የሆዋ መሰኻኽር ክልተ ወርሒ ምስ ኣጽናዕኩ ግና፡ መጽሓፍ ቅዱስ ሓቂ ምዃኑ ኣመንኩ። ሰማያዊ ኣቦ ኸም ዘሎኒ ምስ ፈለጥኩ፡ ብዛዕባኡ ኽፈልጥ ተሃንጠኹ። ኣነን ኣደይን ብዛዕባ እቲ ዝምሃሮ ዝነበርኩ ተሓጒስና ንመያየጥ ነበርና። ኣብቲ ኣብ ሰናብቲ ኣብ ኣዳራሻት መንግስቲ ኣምላኽ ዚግበር ኣኼባታት እውን ክእከብ ጀመርኩ። ብዛዕባ ሓቂ ዘሎኒ ፍልጠት እናዓበየ ምስ ከደ ድማ፡ ድሕሪ ሕጂ ኣብ ጽምብል ቡድህና ኸም ዘይሳተፍ ነገርክዋ። ብሃንደበት፡ ኣረኣእያኣ ተቐየረ። “ንኣቦታትና ዘይፈቱ ሰብ ኣብ ስድራ ቤትና ኺህሉ ውርደት እዩ” ኢላ ተዛረበትኒ። መጽናዕቲ መጽሓፍ ቅዱስን ኣኼባታትን ክሓድጎ ሓተተትኒ። ኣደይ ከምዚ ትብል እያ ዚብል ትጽቢት ኣይነበረንን! ካልእ ሰብ ኰይና እያ ተራእያትኒ።
ኣብ ኤፌሶን ምዕራፍ 6፡ የሆዋ ንወለደይ ክእዘዝ ከም ዚደልየኒ ተማሂረ ነይረ እየ። ኣቦይ እውን ብወገን ኣደይ ኰነ። ኣብ ፈለማ፡ እንተ ሰሚዐዮም፡ ከም ዚሰምዑንን ኣብ ስድራና ሰላም ከም ዚኸውንን ሓሲበ ነይረ። ብዘይካዚ፡ ናብ ካልኣይ ደረጃ ቤት ትምህርቲ ዜእቱ መርመራ ቐሪቡ ነበረ፣ ኣነ እውን ክዳሎ ነበረኒ። ስለዚ፡ ንሰለስተ ወርሒ ኸምቲ ዝበልዎ ኽገብር ተሰማማዕኩ፣ እዋኑ ምስ ኣኸለ ናብ ኣኼባታት ከም ዝኸይድ ግና ንየሆዋ ቓል ኣተኹሉ።
ውሳነይ ግና ብኽልተ መገዲ ሕማቕ እዩ ነይሩ። ቀዳማይ፡ ኣብ ሰለስተ ወርሒ ስምዒተይ ዘይቅየር መሲሉኒ ነይሩ። ብኣንጻሩ ግና፡ ምስ የሆዋ ዝነበረኒ ርክብ ብቕልጡፍ እናደኸመ ኸይዱ። ካልኣይ፡ ኣደይን ኣቦይን ቍሩብ ሕድገታት ኣብ ክንዲ ዚገብሩ፡ ምስ ናይ ሓቂ ኣምልኾ ዚተሓሓዝ ዝዀነ ይኹን ነገር ከቋርጽ ዝያዳ ጸቕጢ ገይሮምለይ እዮም።
ደገፍን ምጽራርን
ኣብ ኣዳራሽ መንግስቲ ኣምላኽ፡ ስድራ ቤቶም ምስ ዚጻረርዎም ብዙሓት ሰባት ተራኸብኩ። ንሳቶም ከኣ የሆዋ ኸም ዜበርትዓኒ ኣረጋገጹለይ። (ማቴ. 10:34-37) ኣነ ንየሆዋ እምንቲ እንተ ዀይነ፡ ስድራ ቤተይ ብዛዕባኡ ኺምሃሩ ኸም ዚኽእሉ ኣረድኡኒ። ስለዚ፡ ከመይ ገይረ ናብ የሆዋ ኸም ዝጽጋዕ ምእንቲ ኽፈልጥ፡ ብጽኑዕ ክጽሊ ጀመርኩ።
ስድራ ቤትና ብእተፈላለየ መገዲ እዮም ዚጻረሩኒ ነይሮም። ኣደይ ትልምነንን ከተረድኣኒ ትፍትንን ነበረት። መብዛሕትኡ ግዜ፡ ስቕ እብላ ነበርኩ። ክዛረባ ኸለኹ፡ ክልቴና መገድና ቕኑዕ ምዃኑ ኸነረድእ እንጽዕር ስለ ዝነበርና፡ መብዛሕትኡ ግዜ ንቋየቝ ነበርና። ንስምዒታታን ንእምነታታን ብዝያዳ ኣኽብሮት እንተ ዘርኢ፡ ሃዲእና ምተዛራረብና ኔርና። ወለደይ ካብ ገዛ ምእንቲ ኸይወጽእ ኢሎም ዕዮ ገዛ የብዝሑለይ ነበሩ። ሓድሓደ ግዜ ድማ፡ ገዛ ዓጽዮም ኣብ ግዳም የሕድሩኒ ወይ ምግቢ ኣይሓድጉለይን ነበሩ።
ኣደይ ካብ ካልኦት እውን ሓገዝ ሓተተት። ንኣብነት፡ ንመምህረይ ሓተተቶ፣ ንሱ ግና ኣብቲ ጕዳይ ገለልተኛ ዀነ። ኵሉ ሃይማኖት ዘይጠቅም ምዃኑ ምእንቲ ኼእምነኒ ኢላ ድማ፡ ናብ ኣካያዲ ስራሕ እቲ እትሰርሓሉ ቦታ ወሰደትኒ። ኣብ ገዛ ኸኣ ናብ እተፈላለዩ ኣዝማድናን እናደወለት ኪሕግዝዋ እናነብዐት ትልምኖም ነበረት። እዚ ድማ የበሳጭወኒ ነበረ፣ ኣብ ኣኼባታት ዚርከቡ ሽማግለታት ግና፡ ኣደይ ከይተፈለጣ ነዞም ኵሎም ሰባት ትምስክረሎም ከም ዘላ ነገሩኒ።
ድሕሪኡ፡ ናብ ዩኒቨርሲቲ ብዛዕባ ምእታው ምስሕሓብ ተፈጥረ። ወለደይ ነቲ ንሳቶም ኣብ ህይወት ብሉጽ መፈለምታ ኢሎም ዚሓስብዎ ነገር ኪህቡኒ መዲቦም ነበሩ። በዚ ኸምዚ፡ ጽቡቕ ስራሕ ዝረክብ መሲልዎም ነበረ። ብዛዕባ እቲ ጕዳይ ብህድኣት ክንዘራረብ ስለ ዘይከኣልና፡ ንኣደይን ንኣቦይን ብዛዕባ ሸቶታተይ ዚገልጽ ደብዳበታት ጸሓፍኩሎም። ኣቦይ ከኣ በዚ ነዲሩ፡ “ስራሕ ክትረኽቢ እትኽእሊ እንተ መሲሉኪ፡ ወይ ክሳዕ ጽባሕ ርኸቢ ወይ ካብዛ ገዛ ውጺ” ኢሉ ኣፈራርሃኒ። ነዚ ጕዳይ እዚ ብጸሎት ናብ የሆዋ ኣቕረብክዎ። ንጽብሒቱ ኣብ ኣገልግሎት ከለኹ፡ ክልተ ኣሓት በብርእሰን ኣንቂደን ንደቀን ብግሊ ኽምህረለን ሓተታኒ። ኣቦይ በዚ ስለ ዘይተሓጐሰ፡ ምሳይ ምዝርራብ ሓደጎ፣ ካብኡ ንደሓር ኪጐስየኒ ጀመረ። ኣደይ ከኣ ናይ የሆዋ ምስክር ካብ ዝኸውን፡ ገበነኛ ክኸውን ከም ዚሕሻ ነገረትኒ።
የሆዋ፡ ሓሳበይ ከነጽርን ኣንፈተይ ክፈልጥን ሓገዘኒ
ሓድሓደ ግዜ፡ የሆዋ ንድሌት ወለደይ ክሳዕ ክንድዚ ኽጻረር ዚደልየኒ እንተ ዀይኑ እሓስብ ነበረኩ። ዝያዳ ብዝጸለኹን ብዛዕባ ፍቕሪ የሆዋ ንዚገልጽ ጥቕስታት መጽሓፍ ቅዱስ ብዘስተንተንኩሉን መጠን ግና፡ ኣወንታዊ ክኸውንን ወለደይ ብእተወሰነ ደረጃ ኻብ ሓልዮት ተላዒሎም ከም ዚቃወሙኒ ኸስተውዕልን ከኣልኩ። የሆዋ፡ ሓሳበይ ከነጽርን ኣንፈተይ ክፈልጥን ሓገዘኒ። ኣብ ኣገልግሎት ብዝያዳ ብእተሳተፍኩ መጠን ከኣ፡ ብዝያዳ እናፈተኽዎ ኸድኩ። እወ፡ ፈላምነት ሸቶይ ኰነ።
ፈላሚት ኰይነ ኣገልገልኩ
ገሊአን ኣሓት ፈላሚት ኰይነ ኸገልግል ኸም ዝደሊ ምስ ፈለጣ፡ ወለደይ ክሳዕ ዚሃድኡ ኽጸንሕ መኸራኒ። ኣነ ድማ ጥበብ ኪውሃበኒ ጸለኹ፡ ምርምር ገበርኩ፡ ውሽጣዊ ድራኸይ ፈተሽኩ፡ ምስ ብሱላት ኣሕዋትን ኣሓትን ድማ ተመያየጥኩ። ንየሆዋ ባህ ከብሎ ኸም ዝደሊ ኸኣ ደምደምኩ። ብዘይካዚ፡ ፈላሚት ንምዃን ዝነበረኒ ሸቶ ዋላ እኳ እንተ ኣደናጐኽዎ፡ ኣረእእያ ወለደይ ከም ዚቕየር ውሕስነት ኣይነበረንን።
ኣብታ ኣብ ካልኣይ ደረጃ ቤት ትምህርቲ ዝነበርኩላ ናይ መወዳእታ ዓመት ፈላሚት ኰይነ ኸገልግል ጀመርኩ። ንእተወሰነ ግዜ ድሕሪ ምግልጋለይ፡ ዝያዳ ዓየይቲ ኣብ ዜድልዩሉ ቦታ ኸይደ ናይ ምግልጋል ሸቶ ኣውጻእኩ። ኣደይን ኣቦይን ግና ካባታቶም ክፍለ ኣይደለዩንን። ስለዚ፡ ጓል 20 ዓመት ክሳዕ ዝኸውን ጸናሕኩ። ድሕሪኡ፡ ንኣደይ ምእንቲ ኽትቀስን ኢለ፡ ነቲ ቤት ጽሕፈት ጨንፈር ኣብቲ ኣዝማድና ዝነበርዎ ደቡባዊ ጃፓን ኪምድበኒ ሓተትክዎ።
ኣብቲ ምድበይ ከኣ፡ ገሊአን መጽናዕቲ ዝመራሕኩለን ሰባት ኪጥመቓ ብምርኣየይ ተባሪኸ እየ። ኣብቲ ግዜ እቲ፡ ኣገልግሎተይ ምእንቲ ኸስፍሕ ኢለ፡ እንግሊዝኛ ተምሃርኩ። ኣብታ ዝነበርኩላ ጉባኤ፡ ፍሉያት ፈለምቲ ዝዀኑ ኽልተ ኣሕዋት ነበሩ። ቅንኣቶምን ከመይ ገይሮም ንኻልኦት ከም ዚሕግዙን ድማ እርኢ ነበርኩ። ስለዚ፡ ፍልይቲ ፈላሚት ናይ ምዃን ሸቶ ኣውጻእኩ። ኣብቲ ግዜ እቲ፡ ኣደይ ክልተ ሳዕ ከቢድ ናይ ጥዕና ጸገም ኣጋጠማ። ኣብ ክልቲኡ ኣጋጣሚ ኸኣ፡ ክኣልያ ናብ ገዛ ተመለስኩ። እዚ ዘይተጸበየቶ ብምንባሩ፡ ኣረኣእያኣ ብእተወሰነ ተቐየረ።
በረኸት ኣብ ልዕሊ በረኸት
ድሕሪ ሸውዓተ ዓመት፡ ካብቲ ኣትሱሺ ዝስሙ ሓደ ኻብቶም ኣቐዲመ ዝጠቐስክዎም ፍሉያት ፈለምቲ ደብዳበ መጸትኒ። ኪምርዖ ይሓስብ ከም ዘሎ ድሕሪ ምግላጹ፡ ምስዚ ብእተተሓሓዘ ዅነታተይን ስምዒተይን ከመይ ምዃኑ ሓተተኒ። ንኣትሱሺ ብዓይኒ ፍቕሪ ርእየዮ ኣይፈልጥን እየ ነይረ፣ ንሱ ንዓይ ከምዚ ዓይነት ስምዒት ከም ዝነበሮ እውን ኣይፈለጥኩን ነይረ። ድሕሪ ሓደ ወርሒ ድማ፡ ብዝያዳ ኽንፋለጥ ፍቓደኛ ምዃነይ መለስኩሉ። ብዙሕ ሓባራዊ ነገር ከም ዘሎና ተገንዘብና፣ ክልቴና ናይ ምሉእ ግዜ ኣገልግሎት ክንስዕብ፡ ኣብ እተመደብናሉ ዘበለ ድማ ከነገልግል ንደሊ ነበርና። ድሕሪ ግዜ፡ ተመርዓና። ኣደይን ኣቦይን ገሊኦም ኣዝማደይን ኣብ መርዓይ መጺኦም ምስ ረኣኽዎም፡ ብዙሕ እየ ተሓጒሰ!
ስሩዓት ፈለምቲ ዄንና እናኣገልገልና ኸለና፡ ብዙሕ ከይጸናሕና ኣትሱሺ ተተካኢ ሓላው ወረዳ ዀይኑ ተሸመ። ቀጺሉ ኸኣ ካልእ በረኸት ረኸብና እሞ ፍሉያት ፈለምቲ ዄንና ተሸምና፡ ድሕሪኡ እውን ናብ ስሩዕ ዕዮ ወረዳ ተመደብና። ነተን ኣብ ወረዳና ዝነበራ ዅለን ጉባኤታት ሓሓንሳእ ምስ በጻሕናየን፡ ካብ ቤት ጽሕፈት ጨንፈር ተሌፎን ተደወለልና። ናብ ነፓል ኬድና ኣብ ዕዮ ወረዳ ኸነገልግል ፍቓደኛ እንተ ዄንና ድማ ተሓተትና።
ናብ ርሑቕ ብዛዕባ ምኻድ፡ ወለደይ ከመይ ከም ዚስምዖም ኣተሓሳሲቡኒ ነበረ። ስለዚ፡ ተሌፎን ደወልኩሎም። ኣቦይ ነታ ተሌፎን ኣልዓላ እሞ ዘረባይ ድሕሪ ምስማዕ፡ “ናብ ጽቡቕ ቦታ ኢኺ ኽትከዲ” በለኒ። ሓደ ሰሙን ኣቐዲሙ፡ ሓደ ኻብ ኣዕሩኹ ብዛዕባ ነፓል እትገልጽ መጽሓፍ ሂብዎ ነይሩ፣ ኣቦይ ከኣ ናብታ ሃገር ንምብጻሕ ኪኸይድ ተመንዩ ነይሩ።
ኣብ መንጎ እቶም ምቕሉላት ነፓላውያን ከነገልግል ከለና ኸኣ፡ ካልእ በረኸት ረኸበና። ወረዳና ንባንግላደሽ ከም ዜጠቓልል ተገብረ። ባንግላደሽ ጥቓ ነፓል እትርከብ እኳ እንተ ዀነት፡ ብብዙሕ መዳያት ግና ኣዝያ እተፈልየት እያ። ኣብ ኣገልግሎት ወፍሪ እተፈላለየ ነገር የጓንፈና ነበረ። ድሕሪ ሓሙሽተ ዓመት፡ ከም ብሓድሽ ናብ ጃፓን ተመደብና፡ ኣብኣ ድማ ኣብ ዕዮ ወረዳ ተሓጒስና ነገልግል ኣለና።
ኣብ ጃፓንን ነፓልን ባንግላደሽን ኣብ ዘገልገልኩሉ እዋን ብዛዕባ የሆዋ ብዙሕ እየ ተማሂረ። ነፍሲ ወከፍ ሃገር ነናታ ፍሉይ ልምድን ባህልን ኣለዋ። ኣብ ውሽጢ ነፍሲ ወከፍ ሃገር ዘሎ ነፍሲ ወከፍ ሰብ እውን ፍሉይ ዚገብሮ ነገር ኣለዎ። የሆዋ ንሰባት ብደረጃ ውልቀ ሰብ ከመይ ገይሩ ኸም ዚሓልየሎምን ከም ዚቕበሎምን ከም ዚሕግዞምን ከም ዚባርኾምን ርእየ እየ።
ንዓይ እውን እንተ ዀነ፡ የሆዋ ብዛዕባኡ ኽፈልጥ ኣጋጣሚ ብምኽፋት፡ ዕዮ ብምምዳብ፡ ንፉዕ ክርስትያን ሰብኣይ ድማ ብምሃብ ባሪኹኒ እዩ። ቅኑዕ ውሳነታት ክገብር እውን መምርሒ ሂቡኒ እዩ፣ ሕጂ ኸኣ ምስኡን ምስ ስድራ ቤተይን ጽቡቕ ርክብ ኣሎኒ። ሳላ የሆዋ፡ ሕጂ ኣነን ኣደይን መሓዙት ኴንና ኣለና። ምስ ኣምላኽን ምስ ኣደይን ኣብ ዘሎኒ ርክብ ሰላም ብምርካበይ ብዙሕ አመስግን እየ።


text:
ኣብ ኣገልግሎት ወፍሪ ትጋህ
ኣብ ኣገልግሎት ክእለትካ ኣመሓይሽ—ናይ ገዛእ ርእስኻ ኣቀራርባ መጽሔት ኣዳሉ
ኣገዳሲ ዝዀነ ስለምንታይ እዩ፧ ኣብ ደብተር ኣኼባ ዚወጽእ ንመርኣዪ ዚኸውን ኣቀራርባታት ጠቓሚ ሓሳባት ክንረኽበሉ ንኽእል እኳ እንተ ዀንና፡ ኣስተዋጽኦ ጥራይ እዩ። ብናትካ ኣበሃህላ ጌርካ ኸተቕርቦ ኣሎካ። ካልእ ኣቀራርባ ኽትጥቀም እውን ትደሊ ትኸውን፡ ወይ ከኣ ምስ ክልኻ ዚሰማማዕ ካልእ ኣርእስቲ ትመርጽ ትኸውን። ከምኡ ኽትገብር ትደሊ እንተ ዄንካ፡ ነታ መጽሔት ምስ ኣንበብካያን ነቲ ንመርኣዪ ዚኸውን ኣቀራርባታት ምስ መርመርካዮን ነታ መርኣያታት ዝሓዘት ቪድዮ ምስ ረኣኻያን፡ ናይ ገዛእ ርእስኻ ኣቀራርባ ንምድላው ነዚ ዚስዕብ ሓሳባት ክትጥቀመሉ ትኽእል ኢኻ።
እንታይ ክትገብር ኣሎካ፧
‘ሓደ ኻብቲ ንመርኣዪ ዚኸውን ኣቀራርባታት ክጥቀም እደሊ ድየ፧’ ኢልካ ንርእስኻ ሕተት
እወ
ንመእተዊ እትጥቀመሉ ቓላት ተዳሎ። ኣብቲ ኸባቢ ልሙድ ብዝዀነ መገዲ ሰላምታ ምስ ኣቕረብካ፡ ስለምንታይ ከም ዝመጻእካ ብንጹር ግለጽ። (ንኣብነት ከምዚ በል፦ “ናብዚ ዝመጻእኩሉ ምኽንያት . . . ”)
ካብ ሕቶ ናብ ጥቕስን ናብ መፋለጥን ብኸመይ ከም እትሰጋገር ሕሰብ። (ንኣብነት፡ ጥቕሲ ንምፍላጥ ከምዚ ኽትብል ትኽእል ኢኻ፦ “ነዛ ሕቶ እዚኣ ዚኸውን ዜዕግብ መልሲ ኣብዚ ኺርከብ ይከኣል እዩ።”)
ኣይፋልን
ካብታ መጽሔት፡ ዝፈተኻያን ኣብ ክልኻ ሰፊሕ ተቐባልነት ኪህልዋ ዚኽእልን ኣርእስቲ ሕረ
ነቲ ብዓል ቤት ከይተዋጠረ ኺሓስብን ምላሽ ኪህብን ዚድርኾ ሕቶ ኣዳሉ። (ንኣብነት፡ ነቲ ኣብ ገጽ 2 ናይ መጽሔታት ዘሎ ሕቶታት ርአ።)
እተንብባ ጥቕሲ ሕረ። (ንቕሑ! ተበርክት እንተ ዄንካ፡ እዛ መጽሔት እዚኣ ነቶም ብዛዕባ መጽሓፍ ቅዱስ ብዙሕ ኣፍልጦ ዘይብሎም ወይ ሃይማኖት ዚብሃል ዘይኣምኑ ተባሂላ ስለ እትዳሎ፡ ጥቕሲ ኸተንብብ ኣየድልየካን ይኸውን።)
እቲ ብዓል ቤት ነቲ ዓንቀጽ ብምንባብ ብኸመይ ከም ዚጥቀም ዚገልጽ ሓደ ወይ ክልተ ምሉእ ሓሳብ ኣዳሉ
ኣብ ክልቲኡ ኣጋጣሚ
ተመላሊስካ ምብጻሕ ክትገብረሉ ኸለኻ እትምልሳ ሕቶ ኣዳሉ
ነቲ ኣብ ቀጻሊ ምብጻሕ እትብሎ ምእንቲ ኽትዝክሮ፡ ጽሓፎ


text:
ዘተን ዲፕሎማስን መፍትሒ ክኸውን ኣለዎ ሃገራት ላቲን ኣሜሪካ
መቐለ ነሓሰ 07/2009(ድወት) ፕሬዚዳንት ኣሜሪካ ዶናልድ ትራምፕ ኣብ ልዕሊ ቬንዙዋላ ወታሃደራዊ ስጉምቲ ንምውሳድ ዝሃብዎ ሓሳብ ከምዝኹንና ሃገራት ላቲን ኣሜሪካ ገሊፀን፡፡
ቢቢሲ ከምዝሓበሮ ኣብ ፓለቲካ ቕልውላው ትርከብ ቬንዙዋላ ምስ ኣሜሪካ ኣብ ናይ ቐለት ኲናት ከምትርከብ ገሊፁ፡፡
ኣብ መንጎ 2ቲኤን ሃገራት ተፈጢሩ ዘሎ ፓለቲካዊ ምቅሕሓር ብዝምልከት ስግኣትን ዝገለፃ ዘለዋ ሃገራት ላቲን ኣሜሪካ ብፕሬዚዳንት ኣሜሪካ ዝተውሃበ ሓሳብ ወታሃደራዊ ስጉምቲ ንሉኣላውነት ሓንቲ ሃገር ዝጥሕስ’ዩ፡፡
ብፍላይ መንግስቲ ኣርጀቲና እቲ ጉዳይ ዝፍታሕ ብዘተን ዲፕሎማስን እንተኾይኑ ንህንፀት ስርዓት ዲሞክራሲ ዘጉልብቶ እዩ ክብል ገሊፁ፡፡
ኣብ ቬንዙዋላ ኣንፃር መንግስቲ ኣብ ዝካየድ ዘሎ ዓመፅ ልዕሊ 120 ሰባት ከምዝሞቱ ፀብፃባት የመልክቱ፡፡
ሃገራት ብራዚል፣ኣርጀንቲና፣ፓራጓይን፣ኡሪጋይን ድማ ኣብ መንጎ ኣሜሪካን ቬንዙዋላን ዝተፈጠረ ፓለቲካዊ ዘይምቅድዳው ብዘተን ዲፕሎማስን ክፍታሕ እናፀዓራ’የን፡፡


text:
እታ ዓመተ 2016 ተወዲኣ፣ ኣብ ዓመተ 2017 ድማ ኣቲና።
እወ፣ እዛ ዝሓለፈት ዓመተ 2016፣ ነቲ ብሰንኪ ባርባራዊ መግዛእቲ ልኡኽ መላኺ ኢሰያስ ኣፈወርቂ ዝተፈጥረ፣ ፍልልያትን፡ ጽልእን፡ ቅርሕንትን ህልኽን፡ ስደት ብምድረ-በዳን፡ ቀላያትን፣ ንሱ ዘስዓቦ ጓሂን፡ ሞትን፡ ካብ ህዝብና ቀንጢጣ ንሓዋሩ ተማሊኣቶ ክትከይድን፣እዛ ድሮ ጀሚርናያ ዘሎና ዓመተ 2017 ድማ፣ ዓመተ ለውጥን ሰላምን፣ ጽጋብን፣ ትምህርትን፣ ዓመተ ሕረስ ሓረስታይ ተምሃር ተምሃራይን፣ እወ፣ ኣቦታትን ኣዸታትን መሮር (ሳዋ) ሰፊሮም ዘለው ደቆም፣ ንሓዋሩ ገዲፎሞ ምስኦም ዝተሓቛቘፍሉን፣ እቶም ሕቡራት መንግስታት ድማ፣ ከምዚ ንገዛኢ እስራአል ነታንያሁ ጸሚዶሞ ዘለው፣ነዚ ድያብሎስ ኤርትራ ድማ ዝገንሑሉን ዝግስጹሉን፣ ከሲሶም ንቤት ፍርዲ ኣንጠልጢሎም ዘቕርቡሉን ዓመት ይኹነልና።
እወ፤ ህዝቢ ኤርትራ ብጭፍራ ህግደፍ ተዳሂሉ ተስፋ ኣይቆርጽን እዩ እሞ፣ ዕርበተ ጽሓይ ጭፍራ ህግደፍ፣ንህዝቢ ኤርትራ ዓመተ ምትእኽኻብ፣ ዓመተ እልልታ፣ ዓመተ ስኒት፣ ዓመተ ኢሂን ምሂንን ከምዝኸውን ራእዪን ሕልምን ነፍሲወከፍ ኤርትራዊ እዩሞ፣ ነዚ ጋህዲ እተተገብር ዓመተ 2017 ድማ ትኹነልና።
ክንደይኳ ንመን ኢሉዎ! ዕድመን ጥዕናን ይሃበና እንበር፣ እቲ ኣብ ልዕሊ ህግደፍ ዝወርድ ኣርማጌዶንሲ ኣየርኤና! እዩ ዘብል። ውድቀት ህግደፍ ድማ ሓደ ምዓልቲ ብፍላይ ኣብዛ ዓመተ 2017 ብዓይንና ክንርእዮ ኢና። በትሪ ሙሴ ትቐጥን እምበር ኣይትስበርን እያሞ፣ እቲ ትእምርቲ በትሪ ኣግኣዝያን ብግብሪ ከነርክበሉ እቲ ኣምላኽ ምሴን ህዝቢ ኣግኣዝያን ግድነት ክሕግዘና እይ። እሜን ንብስራት ኢልና ከነበስረኩም እንደልዮ ነገር እንተሎ ድማ፣ ምምሕያሽ መርበብ ደቀባ-ደቂ ኣግኣዝያን ኢልና ከምዝቐየርናዮ ልንሕብረኩም ከሎና ባህ እንዳበለና እዩ።
መርበብ ደቀባት ድሕሪ ምምሕያሹ ኣብ ምሉእ ዓለም ብኣሽሓት ዝቝጸሩ ተኻታተልቲ ይዓስሉዎ ከምዘለው ከነበስረኩም ንደሊ። ርግጽዩ ከምኡ ከምዝኸውን ድማ ዝተጸበናዮ ትጽቢት እዩ። መርገጽና ሓቂ ተዛሪብካ ኣብ መገዲ ባቡር ደቅስ ስለዝኾነ፣ ብዝከኣለና መጠን ኣብ ታሪኽን መርትዖን ዝተመስረተ ሓበሬታ ክንዝርግሕ መብጽዓ ንኣቱ። ሎሚ “ንስኻ ትግራዋይ” ንስኻ ኤርትራዊ” ንስኻ ኣስላማይ: ንስኻ ከኣ ክርስትያን” እንዳበልና ንፋላለየሉ መድረኽ ኣብቂዑ እዩ። እግኣዝያንን ክንብል ከሎና ኩሉ ትግሪኛን ትግረን ብሌን ይኹን ዓረብኛ ዝዛረብ ህዝቢ ምኻኑ ኢና ንኣምን። ኣብ ህግደፍን ወያኔን ዘሎና መርገጽ ግና ካብቲ ማንም ደላይ ነጻነትን ሰላምን ዝጽበዮ ህዝቢ ኣይፍለን እዩ። ህግደፍን ወያኔን ደቂ ኣግኣዝያን ምኻኖም ይርድኣና እዩ። ንኣምነሉ እምንቶ ከኣ እዩ። ግንከኣ ነዚ ብዓል ታሪኽን ኣማኒ ኦሪታዊ ዝኾነ ህዝቦም ንኸይጠፍእ ልቢ ክገብሩን፣ እቲ ክልተ ህዝቢ ተሳንዩ ዝነብረሉ ፍጻሜታት ክፍጽሙ ንላበዎም።
እቲ ዝጽበየና ዘሎ ጥፍኣት ሌላን ጉሌላን ዘይብሉ፣ ብፍላይ እኳድኣ ኣብ ልዕሊ ደቂ ኣግኣዝያን እዩ ዝሃምምን ዝሰርብን ዘሎ እሞ፣ እንዳ ህግደፍ እኳ እንተዓንጀሉ እቶም ህውሓት ግና ክልብሙ ንላበዎም። ኣግኣዝያን እንተድኣ ጠፊaና ግና፣እቲ ረብሓ ንረብሓ ዓመጽትን ገዛእትን መዝመዝትን ቀተልትን እምበር፣ንረብሓና ከምዘይኮነ እዝዩ ብሩህ እዩ። ስለዚ መርበብና ንመጻኢ ንኹሉ ነገደ እግኣዝያን ንኣስላሙን ክርስትያኑን ዘኣንግድ ኮይኑ ንኵቕጽል ቆሪጽና ተበጊስናሉ ኢና፣ እንዳበልና ደጊምና ንተኻታተልቲ ንበስር ኣሎና።
ርግጽዩ፣ ንሕና ደቀባት ዋላ ትንፈር በጊዕ እያ ዝብል መርገጽ ቅድሚ ሎሚውን ኣይነበረናን፣ ብሕጂውን ኣይክህልወናን እዩ። ህልኽን ቅርሕንትን ምፍልላይን ጎዳኢ እምበር ሓጋዚ ከምዘይኮነ ድማ በጺሕናዮ ኢና።እወ፣ ዘይክሓድ ሓቂ እንተሎ፣ቅድሚ ሎሚ ብጽሑፋት ጥራይ ኢና ሓበሬታ ከንዝርግሕ ጸኒሕና። ካብ ሎሚ ጀሚርና ግና፣ መብዛሕትኦም ተኻታተልቲ፣ ባህጊ ምንባቦም እንዳዛሕተሉ ክኸይድ ንዕዘብ ስለዘሎና፣ በቲ እዋናዊ ተክኖሎጂ ዝተሰነየ ኣውድዪ ቪዝዋል (Youtube Video) ኣቀራርባ ገርና ከወሃህድ ዝኽእል ሓበሬታ ክንዝርግሕ ኢና። እወ፣ ነቶም ካብ ብኣምርኦም ብኸብዶም ዝሓስቡ፣ ኣብ ከምኒ መርበብ ባዶ 3 መስከረምን ካልኦት መርበባትን፣ ጠብሎቕ እንዳበሉ ብውሕሉል ትግሪኛ፣ሃጠቀጠው ዝሓናጥጡ ግንከኣ ብግርህነት ዘይኮነ ብንቕሓት እንተድኣ ተኻታቲልካዮ፣ ውሽጡ ግናይ ፈላላዪ ዝኾነ መልእኽቲ እህግደፍ እዩ። እሞ ነቶም ነዚ ከንብቡ ዝህንጠዩ ገርሀኛታት፣ ሓቂ ዘለልዩሉ መንገዲ ክንከፍት ክንጽዕር ተዳሊና ኣሎና። ኣምላኽ ይሓግዘና።
እወ፣ ወጊድ፣ ዝንቡዕን ፈላልዪን ሓበሬታታት፣ እወ ንሓቅን ግንከኣ ስኒትን ውህደትን ክፈጥር ዝኽእል ሓበሬታ ኢልና ተበጊስና ኣሎና። ደጊምና ክንሕብሮ እንደሊ ድማ ኣብዛ ዓመተ 2017 እዚኣ ብፍላይ ብቪድዮን ዩትዪብን ኣስተምህሮ ክንህብ ክንጅምር ኢና።መኽንያቱ ድማ ኣብ ወጻኢ ጥራሕ ዘይኮነ፣ ኣብ ውሽጢ ሃገር እውን ብዙሓት ተኸታተልቲ ከም ዘለዉና ስለንርዳእ ነዞም ግዱሳት ኣሕዋትናን ኣሓትናን፣ ቅኑዓ ሓበሬታ ከነቕርበሎም ክንጽዕር ኢና። እወ፣ ሓንቲ ምዓልቲ ተኸታተልቲ ምርካብ ደቀባት ዝኾኑ ኣካል ህዝብና፣ ነቲ ብስም ሓበሬታ ብሓሰውቲ ዝዝርጋሕ ዘሎ መደናገሪን ዝንቡዕን ጽሑፋት ይኹን፣ ብኣውድዮ ቪዝዋል ዝቐርብ መርዛም ሓበሬታን ዓኽ ጡፍ ኢሎም፣ ኣብቲ ሓቀኛ ሓበሬታ ክዓስሉ ከምዝኽእሉ ጥርጥር የብልናን። ዋላኳ ሎሚ እንተደኼና፣ ጽባሕ ብግሓት ግና ህዝብና እንተድኣ ሓቂ ፈሊጡን ነቒሑን፣ ብፍላይ እኳዳኣ ነቶም ኣብ ውሽጢ ዘለው ጸላእቱን፣ ከምኡውን ንኣብ ወጻኢ ዘሎ ገርሀኛ ህዝቢ ንምድንጋር፣ ንሶም ዝልኣኹዎም ወይጦታት፣ ከለሊ እንተድኣ ክኢሉ፣ ንሱ እዩ ሃብትና።ሓደ ምዓልቲ ድማ ከምኡ ከምዝኸውን ንኣምን ኢና።


text:
ኣብ ሕቁፊ ተቃወምቲ ተከዊሎም፣ምስ ፈጠርቲ ራዕዲ ርክብ ዘለዎም ብሕጊ ጸረ-ፈጠራ ራዕዲ ክሕተቱ`ዮም ኢሎም
ኣብ ሓፈሻዊ ዋዕላ ሕ/መ ንፈለማ ጊዜ መደረ ዘስምዑ ምኽትል ቀ/ሚ ኢትዮዽያ ኣቶ ሃይለማርያም ደሳለኝ፣ጉዳይ ለውጢ ኩነታት ኣየር፣ፀጥታን ምርግጋእን ቀርኒ ኣፍሪቃ፣ ሶማልያ፣ደቡብ ሱዳንን ሱዳንን እስራኤልን ፍልስጤማውያንን ከምኡውን ውግእ ፀረ-ፈጠርቲ ራዕዲ ጠቂሶም።
ኢትዮዽያ ኣብ ምርግጋፅ ሰላም ምስ ኢጋድ ሓቢራ ትዕወት ከምዘላ ዝጠቀሱ ኣቶ ሃይለማርያም ደሳለኝ፣እቲ ካልኣይ ንኢትዮዽያ ዘገድሳ መደብ ምስ ለውጢ ኣየር ተደሪቡ ዝኽሰት ሓደጋ ደርቂ ምኻኑ ጠቂሶም።
ብዛዕባ ኣፍሪቃ ክዛረቡ ከለው፣ኣፍሪቃ ከምተመፅዋቲት ኣህጉር ክትራኣይ የብላን፣ኣፍሪቃ ወናኒት ሰፊሕ ተፈጥሮኣዊ ፀጋታት፣ሓይሊ ሰብን ክእለትን እያ።ስለዚ ኣፍሪቃ ንፀጋታታ ንክትምዝምዝ፣ናይ ቱሪዝም፣ኢንቨስትመንት፣ ስግግር ቴክኖሎጂን ኣብ ውድብ ንግዲ ዓለም ግቡእ ሓገዝ ክግበረላ ፀዊዖም።
ምክትል ቀ/ሚ ኣቶ ሃይለማርያም ደሳለኝ ናብ ሓፈሻዊ ዋዕላ ሕ/መ ኣብ ዘስምዕዎ መደረ፣ናይ ቀርኒ ኣፍሪቃ ቀንዲ ፀገማት ሰላምን ህድኣትን‘ዮም ኢሎም ነይሮም።ተንተንቲ ግና ምሩፅ ምሕደራ፣ሰብኣዊ መሰላትን ዴሞክራስን ዘይምንጋሶም‘ዩ ይብሉ።
"ቅድሚ ኩሉ ኣብ ቀርኒ ኣፍሪቃ ፀገም ፀጥታን ምርግጋእን ከምዘሎ ዘጠራጥር ኣይኮነን።ጉዳይ ሶማልያ ፀገም ዓለም ኮይኑ‘ሎ።ምስ ደቡብ ሱዳን ናፃ ምውፃእ፣ሓቢሩ ፀገም ኮርዶፋን ብሉ ናይልን፣ከምኡውን መንግስቲ ኤርትራ ኣብ‘ዚ ዞባ‘ዚ ይፈጥሮ ዘሎ ፀገም ንፁር‘ዩ።ቃፊር ሕ/መ ኣብ ዘውፀኦ ሪፖርት፣መንግስቲ ኤርትራ ካብ ካምፓላ ክሳብ ናይሮቢ፣ደቡብ ሱዳንን ጂቡቲን ከምኡውን ኣብ ሶማልያ ንኣል-ሸባብ ይድግፍ፣ንኣዲስ- ኣበባ ከምባቅዳድ ከምስላ ፈተነ ከምዝገበረ ጠቂሱ‘ዩ" ኢሎም።
ዋሲኾም "ብዛዕባ ዴሞክራስን ሰናይ ምሕደራን ብዛዕባ ናይ ኢትዮዽያ ክዛረብ እንተኾይነ ናይ ኢትዮዽያ ህንፀት ዴሞክራሲ ይምዕብል አሎ።እቲ ህንፀት ተጀሚሩ‘ሎ ክቅፅል‘ውን‘ዩ።ምኽንያቱ ኢትዮዽያ ኣልቦ-ዴሞክራሲ ኮይኑ ክትረጋጋእን ክትቅፅልን ትኽእል ሃገር ኣይኮነትን።ምሩፅ ምሕደራ‘ውን እንተኾነ ውሱን ፀገም ኣለዎ።ግን እናተማሓየሸ‘ዩ ይመፅእ ዘሎ" ይብሉ።
ኣቶ ሃይለማርያም ደሳለኝ ኣብ መደረ ሕ/መ፣ኣብ ውግእ ፀረ-ግብረ-ሸበራ ዝተፈላለየ ሚዛን ኣብ ጥቅሚ ይውዕል‘ሎ ኢሎም ነይሮም።እንታይ ክብሉ እዮም ደልዮም? ኢልናዮም ክምልሱ ከለው ”ኣብ ሓደ እዋን ኢትዮዽያ ነቲ ሎሚ ኣል-ሸባብ ዝባሃል ናይ ቀደም ኣል-ኢትሃድ እንተኺኢላ ትድምስስ እንተዘይኪኢላ ትከላኸል ኣብ ዝነበረትሉ እዋን ንሃገራዊ ድሕነታ ሓደጋ‘ዮም ኢላ ጉጅለ ፈጣሪ ራዕዲ ክትብል ከላ ሰማዒ ኣይረኸበትን፣ ዳሓር ግና እዞም ውድባት ካብ ኢትዮዽያ ሓሊፎም ንሃብታማት ሃገራት ምጥቃዕ ምስጀመሩ ፈጠርቲ ራዕዲ ክባሃሉ ጀሚሮም ኢሎም።
"ቅድሚ ኩሉ ሕጊ ፀረ-ፈጠራ-ራዕዲ፣ንፈጠርቲ ራዕዲ‘ምበር ንተቃወምቲ ተባሂሉ ኣይኮነን ወፂኡ።ህዝብታት ሓንቲ ሃገር ብሰላም ወፂኦም ብሰላም ክምለሱ መንግስቲ ሓላፍነት ኣለዎ፣ኣብ ኢትዮዽያ ዝወፀ ሕጊ ምስ‘ቲ ኣብ ካልኦት ሃገራት ዝወፀ ሕጊ ፀረ-ፈጠራ-ራዕዲ ዝመሳሰል‘ዩ።ኣብ ካልኦት ሃገራት ዝወፅእ ሕጊ ክትግበር፣ንሕና ዘውፃእናዮ ስለዝኾነ ግና ዘይትግበር ገይርካ ምርኣይ ግቡእ ኣይኮነን" ይብሉ።
"ዒላማ ሕጊ ፈጠራ ራዕዲ ኢትዮዽያ፣ሰላም‘ታ ሃገር ንምሕላው፣ልምዓትና ንከይተዓናቀፍን ፈጠራ ራዕዲ ንምክልኻልን ደራኺ‘ዩ።ስለዚ ብሕጋዊ ኣገባብ ክንቀሳቀስ ዝመረፀ ተቃዋሚ፣እዚ ሕጊ‘ዚ ኣይምልከቶን፣ነገር ግን ኣብ ሕቁፊ ተቃወምቲ ተከዊሎም፣ምስ ፈጠርቲ ራዕዲ ርክብ ዘለዎምን ናብ ስራሕ ዝዋፈርን ወገን ኣሎ እንተኾይኑ ግና፣ብሕጊ ክሕተት‘ዩ፣ቃወምቲ ምስ ፈጠራ ራዕዲ ርክብ ዘለዎም ሰባት ካብ ሞንጎኦም ፀሪጎም ከውፅኡ ኣለዎም።ካብኡ ሓሊፎም ክሰግኡ ኣይግባእን" ኢሎም።


text:
ነቶም ኣብ ቅድስቲ መንበር ናይ ውህደት ኣንግሊካዊት ቤተ ክርስትያን ልኡኽ ኰይኖም ዘገልገሉ ኣብ ወርሒ ሰነ 2017 ዓ.ም. ናይ ተልእዀ ዘመኖም ዘብቅዑ ሊቀ ጳጳሳት ብፁዕ ኣቡነ ዳቪድ ሞክሶን ንኽትክኡ ኣብ ብሩንዲ ናይ እትርከብ ኣንግሊካዊት ቤተ ክርስቲያን ካብ 2005 ዓ.ም. ክሳብ 2016 ዓ.ም. ቀዳሜ ሊቀ ጳጳስ ኰይኖም ዘገልገሉ ሊቀ ጳጳስ ብፁዕ አቡነ በርናርድ ንታሆቱሪ ከምእተሾሙ ናይ ውህደት ኣግሊካዊት ቤተ ክርስቲያን ቀዳሜ ናይ ካንተርበርይ ሊቀ ጳጳስ ብፁዕ ኣቡነ ዩስቲን ወልባይን ከምዝወሰኑንን ቀጺሎም እውን ኣብ ሮማ ናይ ኣንግሊካዊት ቤተ ክርስቲያን ማእከል ኣመሓዳሪ ናይ ውህደት ኣንግሊካዊት ቤተ ክርስቲያን ቀዳሜ መንበር ዘውጽኦ ወግዓዊ መግለጺ ኣሞርኵይዙ ዘመሓላለፍዎ ዜና ዝተወከሰ ሎ ሶርቫቶረ ሮማኖ እተሰምየ ናይ ቅድስቲ መንበር ዕለታዊ ጋዜጣ ኣብ ናይ ዕለት 20 መጋቢት 2017 ዓ.ም. ሕትመቱ ኣፍሊጡ።
ሊቀ ጳጳሳት ብፁዕ ኣቡነ ንታሆቱሪ ኣብ 1948 ዓ.ም. ኣብ ብሩንዲ እትርከብ ማታና እተሰየ ቁሸት ከምእተወልዱን ኣብ 1973 ዓ.ም. ማዕርገ ክህነት ከምእተቐበሉን ቀጺሎም ኣብ ሎንደን ካምብሪድጅ መንበረ ጥበብ ደሓር እውን ኣብ ኦስፎርድ ናይ ቲዮሎጊያ ሊቅነት ኣመስኪሮም ናብ ትውልዲ ሃገሮም ብሩንዲ ተመሊሶም ናይ ብሔር (civil) ኣገልግሎቶም ጀሚሮምን ቀጺሎም ኣውን ናይ ርእሰ ብሔር ዣን ባብቲስተ ባጋዛ ቤት ምኽሪ ሚኒስትር ዋና ኣማኻሪ ኰይኖም ከምዘገልገሉን ኣብ 1978 ዓ.ም. ድሕሪ ወትሃደራዊ ዕልዋ መግስቲ ባጋዛ ምኽንያት ካብ 1978 ዓ.ም. ክሳብ 1990 ዓ.ም. ከምእተኣሰሩን ኣብ 1997 ዓ.ም. ኣብ ብሩንዲ ማታና ናይ እትርከብ ኣንግሊካዊት ቤተ ክርስቲያን ጳጳስ ኰይኖም ምስ ተሾሙ ኣብ 2005 ዓ.ም. ኣብ ብሩንዲ ናይ እትርከብ ኣንግሊካዊት ቤተ ክርስቲያን ቀዳሜ ሊቀ ጳጳስ ኰይኖም ተሓሪዮም በዚ ሓዋርያዊ ሓላፍነት’ዚ ድማ ክሳብ 2016 ዓ.ም. ከምዘገልገሉ ሎ ሶርቫቶረ ሮማኖ ናይ ኣንግሊካዊት ቤተክርስቲያን መግለጺ ጠቑሱ የመምልክት።
ሊቀ ጳጳስ ብፁዕ ኣቡነ ንታሆቱሪ ኣብ ናይ ዝተፈላለያ ኣቢያተ ክርስትያን ናብ ሓድነተ ኣሚቱ ኣብ ዝግበር ጉዕዞ ዓሚዩቕ ተመክሮ ዘለዎምን ስለ ኣሃድነት ኣቢያተ ክርስትያን ብዙሕ ዝጽዕሩን ዘገልግሉን ካብ 1998 ዓ.ም. ኣትሒዞም እውን ናይ ዓለም ሓቆፍ ኮሚቴ ቤተ ምኽሪ ኣቢያተ ክርስቲያን ኣባልን ናይ ሓባር ተግባር ኣቢያተ ክርስቲያን ላዕለዋይ ፈጻሚ ኣካል ኣባል ኰይኖም ዘገልገሉ ምዃኖን ናይ ውህደት ኣንግሊካዊት ቤተ ክርስቲያን መግለጺ ዝጠቐሰ ሎ ሶርቫቶረ ሮማኖ ሓቢሩ፥ ኣብ ታንዛኒያ ናይ ብሩንዲ ኣብ እዋን ናይ ሰላምን ዕርቅን ዘተ ናይ ብሩንዲ ፖሮተስታንት ኣቢያተ ክርስቲያን ማሕበረ ሰብ ወኪሎም ከምእተሳተፉን ናይ ብሩንዲ ናይ ሓቅን ዕርቅን ድርገት ምኽትል ኣቦ መንበር ኰይኖም እውን ዘገልገሉ ምዃኖም ኣፍሊጡ።


text:
Menu
ዘኤርትራ ኦርቶዶክስ ተዋሕዶ መድሃኔ ኣለም ቤ/ክ ማኀበረ ማርያም እስራኤል
፱/9 ግንቦት ዕረፍታ ለቅድስት ኢሌኒ
በስመኣብ ወወልድ ወመንፈስ ቅዱስ ኣሃዱ ኣምላክ ኣሜን!
ቅድስት ኢሌኒ ንናይ ጎይታናን መድሓኒናን ኢየሱስ ክርስቶስ ቅዱስ መስቀል ብተንኮል ኣይሁድ ተቐቢሩ ምስ ነበረ ካብቲ ተቀቢሩሉ ዝነበረ ጎቦ ተዃዒቱ ከምዝወጽእ ዝገበረት ቅድስት ኣደ እያ።
እዛ ኣደ እዚኣ ናይ ሓደ ነጋዳይ ብዓልቲቤት ዝነበረት ኮይና፡ ብቅድስና እትነብር ዝነበረት ቅድስት ኣደ እያ። እንተኾነ እቲ ነጋዳይ ዝነበረ በዓል ቤታ ብተንኮል ናይ ሰባት ተታሊሉ ነዛ ቅድስት ኣደ እዚኣብዘይፈጸመቶ ነገር በደላትኒ ብምባል፥ ኣብ ሳንዱቕ ዓጽዩ ናብ ባሕሪ ደርበያ። እንተኾነ ቅዱስ እግዚኣብሔር ኣምላኽንቅዱሳናቱ ክጠፍኡ ስቕ ኢሉ ስለዘይርኢ፡ ነታ ኣብ ባሕሪ ዝተደርበየት ቅድስት ኣደ ብምሕረቱ ከሊሉ ብፍቃዱብማዕበል ናይ ባሕሪ ተገፊዓ ናብ ሮሓ ዝተባህለትሃገር ከም እትበጽሕ ገበረ። ገላዉ ናይቲ ኣብቲ እዋን እቲ ንጉስ ናይ በራንጥያ ዝነበረ ንጉስ ቁንስጣ ረኸብዋ እሞ ናብቲ ንጉስ ወሰድዋ። ንሱ ድማ መልክዓን ቁመንኣን ርእዩ ሰበይቱ ገበራ፡ንቅዱስ ቁስጠንጢኖስ ድማ ወለደት።ብሃይማኖትን ሰናይ ምግባርን ብግቡእ ምሂራ ድማ ኣዕበየቶ። ንሱ’ውን ብፍቓድ እግዚኣብሔር ናብ ንግስነት በጽሐ። ወዳ ቁስጠንጢኖስ ኣብ ዝነገሰሉ እዋን ድማ ቅድስት ኢሌኒደቒሳ እንከላ”ናብ ኢየሩሳሌም ከድኺ ናይ ጎይታንን ንመድሓኒናን ኢየሱስ ክርስቶስ ቅዱስ መስቀል ካብቲ ተቐቢርሉ ዘሎ ኣውጽኢ፡ ናይ እግዚኣብሔር መሕደሪ ቤተክርስቲያን’ውን ህነጺ” ዝብል ሕልሚ ሓለመት። ነቲ ዝሓለመቶ ሕልሚ ድማ ንወዳ ንጉስ ቁስጠንጢኖስ ነገረቶ ንሱ’ውን ብዙሓት ወታሃደራት ኣሰንዩ ናብ ኢየሩሳሌም ሰደዳ። ኣብ ኢየሩሳሌም ምስበጽሐት ድማ ነቶም ዓበይቲ ዓዲ መርሚራ፡ እቲ ቅዱስ መስቀል ተሓቢእሉ ዝነበረ ጎቦ ረኺባ ብምኹዓት ነቲ ቅዱስ መስቀል ረኸበቶ። ብድሕሪ’ዚ ድማ ኣብ ዝተፈላለዩ ቦታታት ኣዝዮም ብዙሓት ኣብያተክርስቲያናት፡ ገዳማት ሃነጸት። ንዝተጸገሙን ዝተሸገሩን ድማ ትረድእን ትሕግዝን ነንበረት። ከምዚ ኢላ ብቕድስናን ሰናይ ምግባርን እናነበረት ኣብ መበል 80 ዕድሚኣ ብ፱/9 ግንቦት ብሰላም ዓረፈት።
በረኸትን ኣማላድነትን ናይ ቅድስት ኢሌኒ ምስኩላትና ህዝበክርስቲያን ይኹን ኣሜን!
ስብሃት ለእግዚኣብሔር
ወለወላዲቱ ድንግል
ወለመስቀሉ ክቡር ኣሜን!!!
Share this:
TwitterFacebook32
Related
ደብረ ምጥማቅ ( 1ይ ክፋል)
In “ነገረ ማርያም”
፴/30 መጋቢት ዕረፍቱ ለሳምሶን
In “ነገረ ቅዱሳን”
ነገረ ማርያም
May 17, 20141 Reply
« Previous
Next »
Leave a Reply
Your email address will not be published. Required fields are marked *
Name *
Email *
Website
Comment
Notify me of new comments via email.
kesis teklehaymanot on May 18, 2014 at 12:31 am
ቃለ ሂወት የስምዓልና እግዚኣብሔር ኣገልግሎትኩም ይባርኽ
Reply
Recent Posts
፳፮/26 ሓምለ ዕረፍቱ ለኣቡነ ሰላማ ከሳቴ ብርሃን/26th july the death of st.Aba Selama Kesatiebrhan August 2, 2014
፳፭/25 ዕረፍቱ ለሓዋርያ ይሁዳ July 2, 2014
፲፯/17 ዕለተ ዝክሩ ለኣባገሪማ/ 17th June The Commemoration Day of Aba Gerima June 24, 2014
፳፭/25 ግንቦት ዕረፍታ ለቅድስት ሰሎሜ June 2, 2014
ዕርገት እግዚእነ ወመድኃኒነ ኢየሱስ ክርስቶ (ቀዳማይ ክፋል) May 28, 2014
ዓውደ ኣዋርኅ
MAY 2014
M T W T F S S
« Apr Jun »
1 2 3 4
5 6 7 8 9 10 11
12 13 14 15 16 17 18
19 20 21 22 23 24 25
26 27 28 29 30 31
Archives
August 2014
July 2014
June 2014
May 2014
April 2014
March 2014
February 2014
January 2014
December 2013
November 2013
October 2013
September 2013
August 2013
July 2013
June 2013
May 2013
April 2013
March 2013
February 2013
January 2013
Categories
ስብከት
ትምህርቲ ሃይማኖት
ነገረ ማርያም
ነገረ ቅዱሳን
ነገረ ክርስቶስ
ኪነ-ጥበብ
Uncategorized
View Full Site
Blog at WordPress.com.
Now Available! Download WordPress for Android


text:
Menu
ዘኤርትራ ኦርቶዶክስ ተዋሕዶ መድሃኔ ኣለም ቤ/ክ ማኀበረ ማርያም እስራኤል
ነገረ ቅዱሳን
ነገረ ቅዱሳን.
ጥቅምቲ፳፪-ዕረፍቱ ለሉቃስ ወንጌላዊ
በስመ ኣብ ወወልድ ወመንፈስ ቅዱስ ኣኃዱ ኣምላኽ ኣሜን።
ሉቃስ ማለት መበሰሪ፡ ብስራተ መልኣኽ ስለ ዝጸሓፈ(ሉቃ፩፡፳፮/1፡26) ኣንድም—ዐቃቤ ሥራይ ዘሥጋ ክኸውን ከሎ ዐቃቤ ሥራይ ዘነፍስ ክትከውን ኢኻ ኢሉ ጎይታ ጸውዖ
(ቆላ፭፡፲፬/5፡14) ቁጽሩ ካብ ፸፪ ኣርድእቲ ኢዩ።
ንኣዴና ቅድስት ድንግል ማርያም ኣዝዩ የፍቅራ ስለ ዝነበረ፡ ካብ ፍቕራ ዝተላዕለ ስእላ ሰኣለ።ናይ ኣዴና ሥእሊ መጀመርታ ዝሠኣለ ወንጌላዊ ሉቃስ ኢዩ። ኣብ ቤተ ክርስቲያን’ውን ዝርከቡ ናይ ጸሎትን መዝሙርን መጻሕፍቲ ሥእሊ ኣዴና ቅድስት ድንግል ማርያም ዝሰኣሎም ኢዮም።
“ሰላም ለሥእልኪ እንተ ሠዐላ በእዱ ፡ሉቃስ እምወንጌላውያን ኣሓዱ (መልክዐ ሥዕል ስንክሳር 22/፳፪ ጥቅምቲ) ከም ዝብል።
ነቲ ዝሰኣሎ ስእሊ እና ሸጠ ከኣ ዕለታዊ መግቡን ክዳኑን ኣትሪፉ ብስም ቅድስት ድንግል ማርያም ይምጽውቶ ነበረ።
ብመንፈስ ቅዱስ መሪሕነት ዝሰኣሎ ስእሊ ኣዴና ቅድስት ድንግል ማርያም ምስ ፍቁር ወዳ ልክዕ ብኣከለ ስጋ ከም ዘላ ገይሩ ይስእላ ነበረ፡ “ወይእቲ ሥዕል ትመስል ልብስተ ሥጋ ወያንጸፋጽፍ ሐፍ እምኔሃ” ከም ዝብል መቅድም።
ቅዱሳን ሃዋርያት ነናብ ዝኸድዎ ናይ ትምህርቲ ቦታ ብዕጫ ናብ መላእ ዓለም ክኸዱ ከለዉ ቅዱስ ዮሓንስ ኣብ ጽርዕ በጺሑ ክኸይድ ከሎ ብሓንሳብ ከዱ ካብ ሃገረ ስብከቱ ንመቄዶንያ ከፊሉ ከኣ ኣብኡ ክምህር ገዲፍዎ ከደ። ከም ኩሎም ሃዋርያት ናይ ክርስቶስ ወንጌል ብዝግባእ ማሃረ። ብድሕሪ’ዚ ወንጌል ናብ ዘይበጽሖ ቦታ ተበገሰ። ናይ እስክንድርያ መስፍን ዝነበረ ቴዎፍሎስ ዝመሃርካና ምእንቲ ከይንርስዖ ብጽሑፍ ገርካ ሃበና በሎ። ነቲ ዝማሃሮ ኩሉ ድማ ብጽርዕ ጽሒፉ ሂብዎ ከደ። ግዜኡ ድሕሪ ዕርገት ጎይታ ኣብ መጀመርታ መበል ፳፩ ዓምት ኢዩ ነይሩ። እዚ ከኣ ቀላውዴዎስ ቄሳር ካብ ዝነግስ ኣብ መበል ፲፬ ዓመቱ ኢዩ። ብድሕሪኡ ካኣ ንግብረ ሃዋርያት ጽሒፉ ለኣኸሉ።(ሉቃ፩፡፩/1፡1፡ ግ.ሃዋ፩፡፩-፪/1፡1-2)
ብድሕሪ እዚ ንቅዱስ ጴጥሮስን ቅዱስ ጳውሎስን ተኸቲሉ ኣብ ሮማ ዝነበሩ ህዝቢ ንኽምህር ከደ። ንሮማውያን ከኣ ካብ ኣምልኾ ጣዖት ናብ ኣምልኾተ እግዚኣብሔር መለሶም። ናይ ጣዖት ካህናትን እቲ ናይቲ ዘመን ገዛኢ ዝነበረ ጨካን ዓላዊ ንጉስ ኔሮንን ሉቃስ ዝተባህለ መሰርይ ንኣምልኽትና ሰባበረልና ንህዝብና ከኣ ኣስሓተልና እና በሉ ንሰባት ከናዕቡ ጀመሩ። ኣብ መወዳእታ ከኣ በቲ ቅዱስ ሉቃስ ዝገብሮ ዝነበረ ንሕሙማት ምፍዋስ፡ ንሙዉታት ምትንሳእ ንዝተደነሱ ምፍዋስን ኔሮን ንጉስ ኣዝዩ ስለ ዝተቖጥዐ ወተሃደራት ልኢኹ ናብ ቤቱ ኣምጽኦ። ነታ ኢየሱስ እና በለት እጥጽሕፍ ዘላ የመነይቲ ኢዱ ትቆረጽ ኢሉ ከኣ ኣቕረጻ። እንተኾነ ቅዱስ ሉቃስ ” ኦ! እግዚኣብሔር እቶም ንምቑራጽ ኢደይ ዝረኣዩ ሰባት እቲ ዘድሕን ዝብልዎ ኣምላኾም ድኣ ኣበይ ኣሎ፧ እንተድኣ ኣልዩስ ስልጣኑ ድኣ ንመዓስ ክኾኖም ኢዩ፧ ምእንቲ ከይብሉስ እዛ ኢደይ ናብታ ዝነበረታ ምለሳ” እና በለ ጸለየ። ቅዱስ እግዚኣሔር ከኣ ንኢዱ ከምታ ዝነበረታ ገበራ። ነዚ ተኣምር እዚ ዝረኣዩ ብዙሓት ሰባት ብእግዚኣብሔር ኣመኑ።
በቲ ዝተፈጸመ ነገር ኣብ ክንዲ ነቲ ሓያል ኣምላኽ ምእማን ከም ፎርዖን ልቡ ዘትረረ ኔሮን ንኹላቶም ብስሕለት ሴፍ ክሞቱ ኣዘዘ። ቅዱስ ሉቃስ’ውን ክሳዱ ብስሕለት ሴፍ ስጋኡ ሰባት ምእንቲ ከይረኽብዎ ናብ ባሕሪ ደርበዮ።እንተኾነ ምእመናን ረኺቦም ቀበርዎ። ጸሎቱን በረኸቱን ናይ ቅዱስ ሉቃስ ምስ ኩላትና ይኹን። ናይ ኩሎም ናይዛ ዕለት እዚኣ ሰማእታት በረኸቶም ኣይፈለየና።ኣሜን።
ወስብሃት ለእግዚኣብሔር
ወለወላዲቱ ድንግል
ወለመስቀሉ ክቡር
ኣሜን!!
Share this:
TwitterFacebook25
Related
ነገረ ማርያም
In “ነገረ ማርያም”
ባእታ ማርያም
In “ነገረ ማርያም”
ነገረ ማርያም
In “ነገረ ማርያም”
November 1, 2013Leave a reply
« Previous
Next »
Leave a Reply
Your email address will not be published. Required fields are marked *
Name *
Email *
Website
Comment
Notify me of new comments via email.
Recent Posts
፳፮/26 ሓምለ ዕረፍቱ ለኣቡነ ሰላማ ከሳቴ ብርሃን/26th july the death of st.Aba Selama Kesatiebrhan August 2, 2014
፳፭/25 ዕረፍቱ ለሓዋርያ ይሁዳ July 2, 2014
፲፯/17 ዕለተ ዝክሩ ለኣባገሪማ/ 17th June The Commemoration Day of Aba Gerima June 24, 2014
፳፭/25 ግንቦት ዕረፍታ ለቅድስት ሰሎሜ June 2, 2014
ዕርገት እግዚእነ ወመድኃኒነ ኢየሱስ ክርስቶ (ቀዳማይ ክፋል) May 28, 2014
ዓውደ ኣዋርኅ
NOVEMBER 2013
M T W T F S S
« Oct Dec »
1 2 3
4 5 6 7 8 9 10
11 12 13 14 15 16 17
18 19 20 21 22 23 24
25 26 27 28 29 30
Archives
August 2014
July 2014
June 2014
May 2014
April 2014
March 2014
February 2014
January 2014
December 2013
November 2013
October 2013
September 2013
August 2013
July 2013
June 2013
May 2013
April 2013
March 2013
February 2013
January 2013
Categories
ስብከት
ትምህርቲ ሃይማኖት
ነገረ ማርያም
ነገረ ቅዱሳን
ነገረ ክርስቶስ
ኪነ-ጥበብ
Uncategorized
View Full Site
Blog at WordPress.com.
Now Available! Download WordPress for Android


text:
ሓላፊ ፖለቲካዊ ጉዳያት ህዝባዊ ግንባር ንደሞክራስን ፍትሕን ኣቶ የማነ ገብረኣብ ንተሳተፍቲ ፈስቲቫል ኤርትራውያን ነበርቲ ሃገራት ስካንድናቪያ ኣብ ዘካየዶ ንህልዉ ኩነታት ሃገርናን ዞባናን ዝምልከት ሰሚናር፡ ተጻብኦታት ብግዜኦም ዘብቅዑ ምዃኖም፡ ብዓቕልን ጽንዓትን ድማ ውሕስትን ክብርትን ሃገር ክትሃንጽ ከም ዝከኣል ብምጥቃስ፡ እቲ ዝዓበየ መኸተ ህዝቢ ኤርትራ፡ ሞያውን ሰባውን ዓቕሚ ምዕባይ ምዃኑ ኣስሚሩሉ። ኣቶ የማነ፡ ምስ ካብ ኩለን ከተማታት ስካንድናቪያ ዝተወከሉ መንእሰያት ኣባላት ህግደፍ ኣብ ዝገበሮ ንትርጒም ምሕያል ህዝባዊ ግንባር ዝምልከት ርክብ፡ ህዝባዊ ግንባር ኣብ ጉዳይ ሃገር ዋጋ ዕዳጋ ዘይገብርን ንጹር ራኢ ሒዙ ማሕበራዊ ፍትሒ ንምንጋስ ዝጽዕር ዘሎን ሓያል ውድብ ምዃኑ ብሰፊሑ ኣረዲኡን ንዝቐረበሉ ሕቶታት መሊሱን። እዚ ከም’ዚ’ሉ እንከሎ፡ ሚስተር ሚሸል ኮሎን ዝተባህለ ቤልጁማዊ፡ ”መትከላት ስነ-ኣእምሮኣዊ ኲናትን ምውዳብ ህዝባዊ መኸተን” ብዝብል ኣርእስቲ፡ ኣስተምህሮ ከም ዝሃበ፡ ልኡኻት ሚኒስትሪ ዜና ካብ ስቶክሆልም ሓቢሮም። ኣብቲ ዕለት፡ ”ዋጋ ኤርትራዊ መንነት” ዘርእስታ ድራማን ካልእ ባህላዊ መደባትን ክቐርብ እንከሎ፡ ስነ-ጥበበኛታት ዮናስ ማይናስን ተኽለ ክላውንን ብዝተፈላለየ ውድድራትን ኣዘናጋዒ መደባትን፡ ንቁሸት ሓደ-ልቢ ዝያዳ ከምዘማዕረግዋ፡ እቲ ዝበጽሓና ሓበሬታ ብተወሳኺ ኣብሪሁ።
ህዝባዊ ግንባር ኣብ ጉዳይ ሃገር ዋጋ ዕዳጋ ዘይገብር ሓያል ውድብ’ዩ “ኣቶ የማነ ገብረኣብ” ኣዳል ድምጺ ኤርትራዊያን….
Got something to say? Go for it!


text:
1 ሓንሳብ ቅድሚ ምዝራብካ ክልተ ሳዕ ሕሰብ:- ገሌና ግብረ መልሲ ኣብ ምሃብ ህውኻት ኢና ። ዝኾነ ዘረባ ምስ ኣምሎቅና ወይ ሓደ ነገር ምስ ፈጸምና፣ እንጠዓወን ሒደት ኣይኮናን። ከምዚ ዓይነት ባህሪ ምስ ሰባት ዘሎና ዝምድና ኣብ ምዝራግ ዘይነዓቕ ተራ ኣለዎ። ብሉዙብ ኣዘራርባ ዝፍጠር ናይ ምርድዳእ መንፈስ ግና ኣብ ርግኣት ስድራቤት ወሳኒ ግደ ኣለዎ። ዝኾነ ኣባል ሓቲ ስድራ ክዘራረብ ከሎ ዘውጽ ኦም ቃላት ብግዚያዊ ስምዒታት ክጽለዉ ኣይግባእን።
ከምዚ ዓይነት ባህሪ ንኸተጥሪ፣ ኩሉ ግዜ ኣብ ዝወዓልካ ውዒልካ ንገዛ ክትኣቱ ከለኻ ንገለ ካል ኢት ዛዕባ ስድራቤትካ ጸጽቡቑ ሕሰብ።
2 እትምስረት ስድራ ከመይ ክትኸውን ከም ዘለዋ ኣቐዲምክ ምስ ኣባላት ስድራ ምዝታይ:- ብዛዕባ’ታ እትምስርታ ስድራቤት ወይ ተመስሪታ ዘላ ስድራ ዝህልወና ራእይ ክንዘራረበሉን ብጽሑፍ ከንስፍሮን ጽቡቕ እዩ። ብጽሑፍ ምስፋር ነቲ ራእይ ርዝነት ከም ዝህልዎ ይገብር እዩ። ኣብዚ ክርሳዕ ዘይብሉ ፣ ብዛዕባ ራእይ ስድራና ኣቦን ኣደን ወይ’ወን እቶም ዕእበይቲ ኣባላት ስድራቤት ጥራይ ኣይኮንናን ክንዘራረብ ዘሎና፣ ህጻናወን ኮፍ ኣቢልና ከነዕልሎም ኣገዳሲ እዩ። ምኽንያቱ ድሌታት ህጻናት ጎሲኻ ዝትግበር መደብ መወዳእታኡ ዕውት ክኸውን ስለዘይክእል።
3 ቀዳምነታት ምስራዕ:- ክትግበሩ እንድልዮም ነገራት ከከም ቀዳምነቶም ክንሰርዖም እንተዘይ ክ ኢልና ኣቐዲምና ብእነውጽኦም መደብ ክንኸይድ ኣይንኽእል፣ ኣብ ነፍሲ ወከፍ መወዳእታ ሰሙን ብደረጃ ስድራቤት ክትግበሩ ብዛዕባ ዘለዎም ጉዳያት ምዝርራብ ከኣ ኣገዳሲ እዩ።
4 ብዛዕባ ኣባላት ስድራና ዘይቕየር እወታዊ ስእሊ ይሃልወና። ኣብ ህይወት ልሙጽ ዝብሃል ነገር የለን። ብዘውቻእናዮም መደባት ኣብ እንጓዓዘሉ እዋን ካብ ቁጽጽርና ወጻኢ ዕንቅፋት ክገጥመና ይኽእል እዩ። እቲ ኣገዳሲ ግን፣ ስለምንታይ ከምዚ ዓይነት ዕንቅፋት ኣጋጢሙ ዘይኮነ፣ ብኸመይ ክፍታሕ ከም ዘለዎ ምሕሳብን እሂን ምሂን ምብህሃ እዩ። ኣብ ምፍታሕ ግርጭታት ኣተኩሩ ዝተኻየደ ሃደ መጽናዕቲ ከም ዘረደኦ፣ ሓደ ግጭት ዝፍጠር ጉዳይ ምስ ዝበዓል ልዕሊ’ቲ ቀንድ መባኣሲ ንጥቢ፣ ብድሕሪኡ ብዝስዕብ ሕማቕ ዘረባን ምቅይያምን ይብእስ። ስለዚ ኣብ ልዕሊ ኣባላት ስድራና ዘቐመጥናዮ ሓደን ንጹርን እሊ ክህልወና ይግባእ፣ እቲ ንጹር ስእሊ ከኣ ኣብ ግዜ ግርጭት ዝብለል ክኸውን የበሉን።


text:
ተነዲፉ ድዩ፧
ነዳዲ ዘይቲ ዜሕቅቑ ደቀቕቲ ተህዋስያን
ብ2010 ሓንቲ ኣብ ትሕቲ መሬት ንዚርከብ ነዳዲ ዘይቲ ንምውጻእ ጕድጓድ እትፍሕር ማሽን ተፈንጂራ ብምጥሓላ፡ ዳርጋ ሓሙሽተ ሚልዮን በርሚል (800 ሚልዮን ሊትሮ) ዚኸውን ዘይተጻረየ ነዳዲ ዘይቲ ናብ ወሽመጥ መክሲኮ ፈሰሰ። ኣብ ውሽጢ ሒደት ኣዋርሕ ግና መብዛሕትኡ እቲ ዝፈሰሰ ነዳዲ ዘይቲ ጠፍአ። እዚ ኪኸውን ዝኸኣለ ብኸመይ እዩ፧
ነዚ ዚስዕብ ሕሰበሉ፦ ስነ ፍልጠታዊ ምርምር ከም ዚሕብሮ፡ እተፈላለዩ ዓይነት ባክተርያ ባሕሪ፡ ነቲ ኣብ ነዳዲ ዘይቲ ዚርከብ ነዊሕ ሰንሰለት ካርቦን ሞለክዩላት ኬሕቅቕዎ ይኽእሉ እዮም። ክኢላ ኣከባብያዊ ማይክሮባዮሎጂ ዝዀነ ፕሮፌሰር ቴሪ ሃዜን፡ ነዞም ተህዋስያን ከም “ነዳዲ ዘይቲ ዜናድዩ ሚሳይላት” ገይሩ ገሊጽዎም ኣሎ። ከምዚኦም ዝኣመሰሉ ተህዋስያን ነቲ ኣብ ወሽመጥ መክሲኮ ዝፈሰሰ ነዳዲ ዘይቲ ኣብ ምጽራይ ተራ ነይርዎም እዩ።
ቢቢሲ ብዛዕባ እዞም ተህዋስያን እዚኦም ከምዚ ዚብል ጸብጻብ ኣቕረበ፦ “ነዳዲ ዘይቲ ዚምገቡ ደቀቕቲ ተህዋስያን ኣብ ባሕሪ ኺህልዉ ዜገርም ኣይኰነን። ምኽንያቱ፡ ነዳዲ ዘይቲ ኻብ ባይታ ውቅያኖስ ናብ ማያት ዓለምና ንማእለያ ዘይብሉ ዓመታት ልሒኹ እዩ።”
ሰባት ንዝፈሰሰ ነዳዲ ዘይቲ ንምጽራይ ዚገብርዎ ጻዕርታት ውጽኢታዊ ምዃኑ ዚከሓድ እኳ እንተ ዘይኰነ፡ ካብ ጥቕሙ ጕድኣቱ ዚዛይድ ኪኸውን እውን ይኽእል እዩ። ንዝፈሰሰ ነዳዲ ዘይቲ ዜጽሪ ሰብ ዝሰርሖ ቐመማት፡ ንባህርያዊ መስርሕ ምሕቃቕ ነዳዲ ዘይቲ ኺዓናቕፍ ይኽእል እዩ። ኣብ ርእሲ እዚ፡ ከምዚ ዝኣመሰለ ቐመማት መርዛምን ኣብ ኣከባቢ ነባሪ ዝዀነ ጐዳኢ ሳዕቤናት ዘለዎን እዩ። ይኹን እምበር፡ እቲ ተፈጥሮ ዘለዎ ንዝፈሰሰ ነዳዲ ዘይቲ ናይ ምሕቃቕ ዓቕሚ፡ እንተላይ ነቶም ነዳዲ ዘይቲ ዚምገቡ ደቀቕቲ ተህዋስያን ሓዊስካ፡ ብዘይ እቲ ሰብ ዝሰርሖ ኣገባብን ንሱ ዜምጽኦ ኣሉታዊ ሳዕቤናትን፡ ባሕሪ ባዕሉ ንባዕሉ ናይ ምጽራይ መስርሕ ንኼካይድ ይሕግዞ። *
እንታይ ይመስለካ፧ እቲ ደቀቕቲ ተህዋስያን ባሕሪ ዘለዎም ነዳዲ ዘይቲ ናይ ምሕቃቕ ክእለት ብፍልቀት ድዩ መጺኡ፡ ወይስ ተነዲፉ እዩ፧
^ ሕ.ጽ. 6 እቲ ኣብ ወሽመጥ መክሲኮ ዘጋጠመ ሓደጋ፡ ኣብቶም ኣብ ባሕሪ ዚነብሩ ህይወታውያን ኪህልዎ ዚኽእል ነባሪ ዝዀነ ሳዕቤናት፡ ኣብዚ ግዜ እዚ ኺፍለጥ ኣይከኣልን እዩ።


text:
ገበር | ሞት መወዳእታ ዅሉ ድዩ፧
መንደፍ ሞት
ብዙሓት ሰባት ብዛዕባ ሞት ኪዛረቡ ኣይደልዩን እዮም። ኰይኑ ግና፡ ውዒሉ ሓዲሩ ዅላትና ኻብ ሞት ኣይነምልጥን ኢና። መንደፍ ሞት ከኣ በሊሕን ዜሳቕን እዩ።
ሞት ወላዲና፡ መጻምድትና፡ ወይ ውሉድና ንኽንቅበሎ የጸግመና እዩ። እዚ ብዘይተጸበናዮ ድንገተኛ ዅነታት ወይ ከኣ ውዒሉ ሓዲሩ ኺመጽእ ይኽእል እዩ። ኣመጻጽኣኡ ብዘየገድስ ግና፡ ካብቲ ሞት ዜስዕቦ ስቓይ ኬምልጥ ዚኽእል ሰብ የለን፣ ኣዝዩ መሪር ከኣ እዩ።
ኣቦኡ ብሓደጋ መኪና ዝሞቶ ኣንቶንዮ፡ “ሞት ልክዕ ከምቲ ገዛኻ ዓጽዩ፡ ንዅሉ መፋትሕ ዚወስዶ ሰብ እዩ። ንሓንሳእ እውን ይኹን ናብ ቤትካ ኽትምለስ ኣይትኽእልን ኢኻ። ተዘክሮታት ጥራይ እዩ ዘሎካ። እዚ ኸኣ ንዓኻ ሓድሽ እዩ። ኣዝዩ ዘይፍትሓዊ ብምዃኑ፡ ንኽትቅበሎ እኳ እንተ ኸበደካ፡ ምንም ክትገብር ኣይትኽእልን ኢኻ” በለ።
ኣብ 47 ዓመት ዕድሚኣ ሰብኣያ ብሞት እተፈልያ ዶረቲ፡ ኣብ ኣእምሮኣ ንእተፈጥረ ሕቶታት መልሲ ኽትረኽበሉ ወሰነት። መምህር ትምህርቲ ሰንበት ብምዃና፡ ሞት መወዳእታ ዅሉ ኸም ዝዀነ ገይራ ኣይትሓስብን እያ ነይራ። ይኹን እምበር፡ ድሕሪ ሞት እንታይ ከም ዜጋጥም ብንጹር ክትገልጾ ኣይትኽእልን እያ ነይራ። ንሓደ ኣገልጋሊ እቲ ኣባሉ ዝዀነት ቤተ ክርስትያን ኣንግሊካን፡ “ምስ ሞትና እንታይ ኢና እንኸውን፧” ኢላ ሓተተቶ። ንሱ ድማ፡ “ብልክዕ ዚፈልጥ ሰብ የለን። ኣብ መጻኢ እንርእዮ ነገር እዩ” ኢሉ መለሰላ።
እሞኸ፡ ምስ ሞትና እንታይ ከም እንኸውን “ኣብ መጻኢ እንርእዮ ነገር” ጥራይ ድዩ፧ ወይስ ሞት መወዳእታ ዅሉ እንተ ዀይኑ ወይ እንተ ዘይኰይኑ፡ ኣብዚ ግዜ እዚ እውን ክንፈልጠሉ እንኽእል መገዲ ኣሎ፧


text:
እቲ “ኤርትራ ናብ ባይዶዋ ሰለስተ ኣጽዋር ዝጸዓና ነፈርቲ ልኢኻ” ተባሂሉ ብመንግስቲ ኬንያ ዝቐረበ ክሲ። ሓሶት ምዃኑን ብፍጹም ከምኡ ዓይነት ተግባራት ከምዘይተኻየደን። ተቘጻጻሪ ጉጅለ ናብ ባይቶ ጸጥታ ውዱብ ሕቡራት ሃገራት ኣብ ዘቕረቦ ናይ ታሕሳስ 2011 ጸብጻብ ገሊጹ፣
እቲ ተቘጻጻሪ ጉጅለ ናብ ባይቶ ጸጥታ ውድብ ሕቡራት ሃገራት ኣብ ዝለኣኾ ደብዳበ። ኤርትራ ናብ ሶማል 3 ኣጽዋር ዝጸዓና ነፈርቲ ልኢኻ ተባሂሉ ዝቐረበ ክሲ መሰረት ከምዘይብሉ። ብኣንጻሩ ናይ ወጻኢ ወተሃደራዊ ሓይልታት ብዘይ ፍቓድን ብኣንጻር ብይን 1725 (2006) ኣብ መሬት ሶማል ኣትዩ ምህላዉ ሓቢሩ፣
“ኤርትራ ናብ ባይዶዋ ኣጽዋር ዝጸዓና ነፈርቲ ልኢኻ” ንዝብል ክሲ። “በቲ ሓደ ወገን ሃናጺ ዞባውን ኣህጉራውን ጽምዶ ኤርትራ ንምዕንቃጽ፤ በቲ ኻልእ ወገን ድማ ኣህጉራዊ ሕግን ውሳነን ባይቶ ጸጥታ ጥሒሳ ልኡላዊ መሬት ኤርትራ ጐቢጣ ንእትርከብን ቀንዲ ምንጪ ዘይምርግጋእ ናይ’ዚ ዞባ ኮይና ዘላን ኢትዮጵያ ንምክንኻን” ዝተቐመረን ዝተራብሐን መሰረት-ኣልቦ ክሲ ምዃኑ። ሚኒስትሪ ጉዳያት ወጻኢ ኤርትራ ብ2 ሕዳር 2011 ኣብ ዘውጸኦ መግለጺ ሓቢሩ ምንባሩ ይዝከር፣
ብኻልእ ወገን። ተቘጻጻሪ ጕጅለ ኣብ ናይ ታሕሳስ 2011 መግለጺኡ ደጊሙ። “ናይ ኤርትራ ወትሃደራዊ ሓበሬታ ንምርካብ እጽዕር ኣለኹ” ዝበሎ ይኹን “ኤርትራ ናይ ኢትዮጵያ ተቓወምቲ ተዕጥቕ ምህላዋ” ዝሃቦ ሓበሬታ። ከምቲ ሚኒስትሪ ጉዳያት ወጻኢ ኤርትራ ኣብ ዝሓለፈ ደብዳበ ዝገለጾ። “እቲ ቀዳማይ ንሉዓላውነት ኤርትራ ዝግህስ ዘይቅኑዕ ኣሰራርሓ ምዃኑ፤ እቲ ካልኣይ ድማ ንዕኡ ዘረጋግጽ መርትዖ ዘይምቕራቡ። ናይ ኣቕረብቱ ኣጋውላ ዝሕብር ከምዝኾነ” ሓደ ላዕለዋይ በዓል-ስልጣን ሚኒስትሪ ጉዳያት ወጻኢ ገሊጹ፣
****** ኣ.ዜ.ኤ ******


text:
ኢትዮጵያ ሎሚ ዘላትሉ ኩነታት ርእይትኦም ክህቡ ዝተሓተቱ ጋዜጠኛ ኣታኽልቲ እምባየ፣ኣቶ ኣማኑኤል ገብረትንሳኤን ኣቶ ኣብርሃ ሃይለዝጊን ዝተፈላለየ ኣረኣእያ ኣለዎም።
ቅድም ክብል ዋና ኣዘናዳኢ ጋዜጣ ወይን ዝነበረን ኣብዚ ሕዚ እዋን ኣብ ከተማ መቐለ ‘ፍኖተ ትንሳኤ ናይ ሚዲያን ሕትመትን ኤጀንሲ’ ዝብል ትካል ኣጣይሹ ‘ፍኖተ ሰሜን’ ዘርእስታ ወርሓዊት መፅሄት ዘሐትም ዘሎ ዜጠኛ ኣታኽልቲ እምባየ መንግስትን ህዝብን ኢትዮጵያ ኣጋጢሙ ዘሎ ፀገም ሰናይ ምሕደራ እዩ ኣብ ዝብል ተመሳሳሊ ኣረዳድኣን ገምጋምን ዋላ እንተሃለዎም እውን ኣብ ኣፈታትሓ ግን ክፍተት ኣሎ ይብል።
"ብህፁፅ ኣዋጅ ግዜ ሃገር ክተመሓድር ኣይትኽእልን" ዝበለ ጋዜጠኛ ኣታኽልቲ ቅድሚ ኩሉ ንህፁፅ ኣዋጅ ምኽንያት ዝኾነ ናይ ግዕዝይናን ፀገም ሰናይ ምሕደራን ኔት ዎርክ ወይ ሰንሰለት ከይበተኽካ ንገለ ሰበስልጣን ብምልዓል ኣይፍታሕን ይብል።
ምኽትል ዋና ፈፃሚ ስራሕ ‘ኻዛ ካፒታል ጉድ ፋይናንስ’ ናይ ዝተባህለ ናይ ትእምት ኩባኒያ ምክራይ ማሽነሪ ኣቶ ኣማኑኤል ገብረትንሳኤ መንግስትን ውድብን ንፀገም ሰናይ ምሕደራ ብዝግባእ ተረዲኦም ውሽጣዊ ፀገም መንግስቲ እናፈትሑ ንሰበስልጣን መንግስቲ እናሸጋሸጉን እናባረሩን የመዓራርዩዎ ኣለው ይብሉ።
ብምውሳኽ ሳላ ኣዋጅ ህፁፅ ግዜ እታ ሃገር ኣብዘተኣማምን ሰላም ኣላ ይብሉ።
ቅድም ክብል ኣብ ዩንቨርስቲ መቐለ መምህር ዝነበረ ኣብ ሕዚ እዋን ኣብ ኣዲስ ኣበባ ናይ ዶክትሬት ድግሪ ትምህርቱ ኣብ ምክትታል ዝርከብ ኣቶ ኣብርሃ ሃይለዝጊ ‘ኢትዮጵያ ኣብ ኣዚዩ ሓደገኛ ደረጃ እያ ትርከብ’ይብል።
ብህፁፅ ኣዋጅ ግዜ እቲ ዕግርግር ደው ኢሉ ኣንፃራዊ ሰላም ክፍጠር እንተኸኣለን እውን ፍፁም ሰላም ተፈጢሩ ማለት ክብሃል ኣይክኣልን ይብል።’
"ኣእማን ምድርባይ ንግዚኡ ስለ ዘየለ ሰላም ኣሎ ናብ ዘብል መደምደምታ ምኻድ ንባዕልኻ ምትዕሽሻው እዩ"ኢሉ።ብዛዕባ ብዕምቆት ምህዳስ፣ምሽግሻግን ምብራርን ሰበስልጣን መንግስቲ ከምኡ እውን መፍትሒ ሓሳባትን ርእይትኦም ሂቦም ኣለው።
ዝርዝሩ ኣብዚ ምስማዕ ይክኣል።


text:
ዕለት 7 ጥሪ ኣብተን ናይ ዪሊዮስ መርሓ ዕለትን ናይ ምስራቕ ስርዓት ዝኽተላ ካቶሊካውያን ኣቢያተ ክርስቲያንን ከምኡ እውን ኦርቶዶክሳውያን ኣቢያተ ክርስቲያን በዓለ ልደት ዘእግዚእነ ከምዝተብዓለ ክፍለጥ እንከሎ፡ ኣብ ምስሪ ናይ እትርከብ ኦርቶዶክሳዊት ቤተ ክርስቲያን ፓትሪያርክ ብፁዕ ወቅዱስ ተዋድሮስ ዳግማዊ ኣብ ካይሮ ናይ እትርከብ ኦርቶዶክሳዊት ቤተ ክርስትያን ሓዳስ ዝተሃንጸት ካቴድራል ከምዝባረኹ ጋዜጠይና ራዲዮ ቫቲካን ማርኮ ጉወራ ሓቢሮም።
ቅዱስ ኣቦና ር.ሊ.ጳ. ፍራንቸስኮ ዕለት 7 ጥሪ ብላቲን ስርዓት ዝተኸብረ በዓለ ግልጸት ምኽንያት ፍርቂ መዓልቲ ጸሎተ መልእከ እግዚኣብሔር ኣብ ቅርዓት ቅዱስ ጴጥሮስ ምስ እተረኽቡ በሸሓት ዝቝጸር ምእመን ሓቢሮም መሪሖም ምስ ኣዕረጉ ኣብ ምስሪ ንእትርከብ ኦርቶዶክሳዊት ቤተ ክርስቲያን እናሓሰብ፥
ንግብጻዊት ኦርቶዶክሳዊት ቤተ ክርስትያን ቅርበተይ እናገለጽኵ ንሓው ብፁዕ ወቅዱስ ተዋድሮስ ዳግማዊ ኣብ ከባቢ ካይሮ ንዝተሓንጸት ልደተ ዘእዚኣነ እተሰምየት ሓዳስ ካቴድራል ኣብ ዝባርኽሉ ዕለት ኣብ ናይ ቤተ ክርስቲያኖም ሓጐስ እሓብር፡
ከምዝበሉ ዝገለጹ ጋዜጠይና ራዲዮ ቫቲካን ገወራ ኣስዒቦም፥ ኣብቲ ዝተኻየደ ሊጡርጊያዊ ስነ ስርዓት ናይ ምስሪ ርእሰ ብሔር ኣብደል ፋታሕ ኣል ሲሲ ከምእተረኽቡን ናቶም ምስታፍ ድማ ናይቲ ኣብ ምስሪ ዘሎ ናይ ሓባር ናብራ ዝገልጽን ሰላማዊ ናይ ሓባር ናብራ ክዕቀብ ሕልና ዝነቓቕሕ ምዃኑ እንክገልጹ።
ዕለት 7 ጥሪ 2018 ዓ.ም. ሎ ሶርቫቶረ ሮማኖ እተሰምየ ናይ ቅድስቲ መንበር ዕለታዊ ጋዜጣ ኣብ ዘውጽኦ ሕትመቱ፥ ዕለት 7 ጥሪ ናይ ምስራቕ ስሮዓት ዝኽተላ ግብጽን ኢትዮጵያን ኤርትራን ካብ ሩሲያን ኣብ ኡክራይናን ኣብ ብዙሓት ሃገራት ማእከላይ ምብራቕን ሃገራት ምስራቕ ኤውሮጳን ዝርከብዎም ብተቕላላ 300 ሚሊዮን ክርስቲያን ዝሓቝፋ ኣቢያተ ክርስቲያን በዓለ ልደት ከምዘብዓሉላ ከመልክት እንከሎ። ናይ ሩሲያ ርእሰ ብሔር ቭላድሚር ፑቲን ብምኽንያት ዕለት 7 ጥሪ ዝተብዓለ በዓለ ልደት ንሕዝቦም ናይ ርሑስ በዓለ ልደት መልእኽቲ ከምዘመሓላለፉ፥ ንመላእ አመንቲ ሓሴትን ተስፋን ዝዕደልሉን ሓሴትን ተስፋን ናይ ሩሲያ መንፈሳዊ ባህሊ ክኸውን እንከሎ፡ እዚ ድማ ናይ ነዊሕ ዘመናት ናይ ሩሲያ ክርቲያናውን ሕዝባዊ ባህልን መሰረት እዩ ከምዝበሉ ሎ ሶርቫቶረ ሮማኖ ኣፍሊጡ።
ኣብታ ብዙሃን ኦርቶዶክሳውያን ምእመናን ዝርከብዎ ሃገረ ሰርቢያ ናይ ቤልግራድ ናይታ ናይ ውሁዳን ካቶሊካዊት ቤተ ክርስቲያን ሊቀ ጳጳሳት ብፁዕ ኣቡነ ስታኒስላው ሆቸቫር ብምኽንያት በዓለ ልደት ንናይ ስርቢያ ፓትሪያርክ ብፁዕ ወቅዱስ ኢሪነይ ኣብ ኣብ ዘመሓላለፍዎ መልእኽቲ፥ ኩለን ኣቢያተ ክርስትያን እውነተይና ሓድነት ከማዕድዋ ዘተሓሳስብን ከምቶም ሰብ ጥበብ ካብ ምስራቕ ብወርሒ ተመሪሖም ናብቲ ብርሃነ ብርሃንን ፍትሕን ሰላምን ሓድነት ዝዀነ ክርስቶስ ከምዘበሉ፡ ኩለን ኣቢያተ ክርስቲያን ኣብቲ ናይ ሓድነት ጉዕዞ ብሓደ ከብላ በዓለ ልደት የተባብዓና ከምዝበሉ ሲር ናይ ዜና ኣገልግሎት ኣፍሊጡ።